ኣብ ትግራይ ልዕሊ 1,400 ደቂ ኣንስትዮን ኣዋልድን ብፆታዊ ዓመፅ ምድፋረን ሰበስልጣን እቲ ክልል ኣፍሊጦም

ኣብ ትግራይ ናይ ምድፋር ፆታዊ መጥቓዕቲ ዝተፈፀመን ደቂ ኣንስትዮን ኣዋልድን ልዕሊ ሓደ ሽሕን ኣርባዕተ ምእትን ምብፅሐን ሰበስልጣን ግዚያዊ ምምሕዳር ክልል ትግራይ ኣፍሊጦም። ሰበስልጣን ቢሮ ፍትሕን ቢሮ ጉዳይ ደቂ ኣንስትዮን እቲ ክልል ኣብ ትግራይ ‘’ብወታደራት ኤርትራን ወታደራት ኢትዮጵያን ይፍፀም ኣሎ’’ ዝበሉዎ መጥቓዕቲ ብቑፅሪ ይኹን ብበዝሒ ብዝገደደ ከምዝቐፀለ ተዛሪቦም። ካብዝተፈፀመን ናይ ምድፋር መጥቓዕቲ ብተወሳኺ ኣብ ኣካላተን ኣሲድ ምዝዕዛዕ ሓዊሱ ዝለዓለ ጉድኣት ዝወረደን527 ደቂ ኣንስትዮን ኣዋልድን ምህላወን ካብ ዓይደር ሆስፒታል ዝተረኸበ መረዳእታ ይሕብር። ምስ ፆታዊ ዓመፅ ብዝተኣሳሰረ ኣብ ትሕቲ ቁፅፅር ዝወዓሉ እንተወሓደ ሓሙሽተ ተጠርጠርቲ ምህላዎም ቢሮ ፍትሒ እቲ ክልል ክገልፅ ከሎ ብምድፋር ንዝተጠርጠሩ 25 ወታደራት ክሲ ምምስራቱን ሰለስተ ወታደራት ድማ ከምዝተፈረዶምን ድማ ጠቕላሊ ዓቃቢ ሕጊ ኣፍሊጡ ኣሎ። ሪኢቶ መንግስቲ ኤርትራ ንምርካብ ዝተገብረ ፃዕሪ ኣይሰለጠን።ኣብ ትግራይ ግጭት ካብ ዝልዓል ጀሚሩ ካብ ዓርባዕተ ዓመትን ሽዱሽተ ወርሒ ህፃን ጀሚሩ ክሳብ 80 ዓመት ዓበይቲ ዝርከብኦም ደቂኣንስትዮን ኣዋልድን ብሰራዊት ኤርትራ፣ወታደራት ኢትዮጵያን ዕጡቓት ኣምሓራን ናይ ኣስገዳድ ፆታዊ መድፈርቲ ከምዝተፈፀመን ሕቡራት መንግስታት፣መንግስቲ ዩናይትድ ስቴትስ፣USAID፣ሕብረት ኣውሮጳን ካልኦት ዓለምለኸ ትካላትን ሚዲያታትን ከምኡ እውን ግዚያዊ ምምሕዳር ክልል ትግራይ ማእኸላት ትካላት ጥዕናን ተደፊርና ዝበላ ደቂ ኣንስትዮን ክገልፁ ፀኒሖም እዮም። ብዕስለ ፆታዊ መጥቓዕቲ ዝተፈፀመን ደቂ ኣንስትዮን ኣዋልድን ንዝተፈላለዩ ስቓያት ከምዝተቓልዓ ትካላት ጥዕና ዝገለፁ ኮይኖም ጉድኣት ወሪዱወን ንሕክምና ናብ ማእኸላት ጥዕና 1,408 ደቂ ኣንስትዮን ኣዋልድን ምዃነን ብፌደራል መንግስቲ ዝተሸመ ናይቲ ክልል ግዚያዊ ምምሕዳር ቢሮታት ፍትሕን ደቂ ኣንስቲዮን ይገልፁ። ሓላፊት ቢሮ ጉዳይ ደቂ ኣንስትዮ ትግራይ ወይዘሮ እትየነሽ ንጉሰ ዛጊድ ዝውሰድ ዘሎ ኣሃዝ ካብ ትካላት ጥዕና ዝተረኽበ ጥራሕ እዩ ይብላ። ካብ መቐለ 716፣ካብ ዓዲ ግራት 362፣ካብ ኣክሱም 85፣ካብ ሽረ 48 ፣ካብ ማይጨው 37 ፣ካብ መኾኒ 18 ዝተደፈራ ደቂ ኣንስትዮን ኣዋልድን ይርከብአን ብመሰረት መንግስታዊ ሓበሬታ። ‘’ኣብቶም ዝሓለፉ ሽዱሽተ ኣዋርሕ ኣብ ልዕሊ ደቂ ኣንስትዮን ኣዋልድን ይፍፀም ዘሎ መጥቓዕቲ መፍትሒ ክረክብ’’ብዝብል ምስ ቪኦኤ ሓዊሱ ምስ ብርክት ዝበሉ መራኽቢ ብዙሃን ቃለ ምልልስ ምሃባ ናይ ዓይደር ሆስፒታል ‘’ዋን ስታፕ ሴንተር’’ ኣተሓባባሪት ሲስተር ሙሉ መስፍን ትዛረብ።ይኹን እምበር እቲ ናይ ምግሳስ ዓመፅ ኣብ ክንዲ ክምሓየሽ እናገደደ ይኸይድ ኣሎ ትብል። ኣብ ዓይደር ሆስፒታ ዝተሓከማን ኣብ ምሕካም ዝርከባን ግዳያት ክትገልፅ ከላ ዝኾነ ምምሕያሽ ኣይርኣይን ‘’ኣዚዩ እናወሰኸን እናኸፍአን እዩ ዝርከብ’’ ትብል።ብናይ ኤርትራን ኢትዮጵያን ወታደራት ተደፊረን ጥንሲ ንምውራድ ናብ ዓይደር ሆስፒታል ዝመፃ 238 ደቂ ኣንስትዮን ኣዋልድን ምህላወን ሲስተር ሙሉ ትገልፅ። ጥንሲ ክሰዳ ከለዋ ደምን ካሊእ ፈሳሲን ካብ ነብሰን ምስ ምፍሳስ ዝተሓላለኸ ናይ ጥዕና ፀገም እናጋጠመን ኲሊተን ስራሕ ጠጠው እናበለ ንሕክምና ምፅራይ ደም \Dialysis\ ዝኣተዋ ደቂ ኣንስትዮ ከምዘለዋ ሲስተ ሙሉ ትገልፅ።ኣብ ወታደራዊ ካምፕ ስለዝፀንሓ ብHIV ሓዊሱ ብብርክት ዝበሉ ብፆታዊ ርክብ ዝመሓላለፉ ሕማማት እናተጠቕዓ እቲ ሕማም ይተሓላለኸ ከምዘሎ ሲስተር ሙሉ ሓቢራ። መብዛሕቲአን ተደፊረን ኣብ ውሽጢ ካምፕ ንክልተ ሰለስተ ሰሙናት ስለ ዝፀንሓ HIV ሓዊሱ ብርክት ዝበሉ ግብረ ስጋ ዝመሓላለፉ ኩሉ ዓይነታት ሕማም ሒዘን ናብ ሕክምና ከምመፃን ኣብ ኣካለን ኣሲድ ምፍሳስ ሓዊሱ ከቢድ ኣካላዊ ጉድ’ኣት ወሪዱወን ከምዝመፃ ሲስተር ሙሉ ገሊፃ። ‘’ይጥቅዓ ዘለዋ ዋላ ሓደ ነገር ዘይፈልጣ ህፃውቲ ሓዊሱ ደቂ ኣንስትዮን ኣዋልድን ብሓፈሻ ስቪል ማሕበረሰብ ምዃኖም ኮነ ተባሂሎም ዝፍፀም ግፍዒ እዩ፣መንስግቲ ክፈልጦ እናተገበረ ኣብ ዘለዎ ንሽዱሽተ ሸውዓተ ኣዋርሕ ጌጋ ክፍፀም ኣይኽእልን፤እቶም ፈፀምቲ ድማ ብመንግስቲ ዝምርሑ ኣካላት ምስ ምዃኖም ’ብወገነይ ይተባብዑ’ ከምዘለው እየ ዝርዳእ’’ ትብል። ኣብ ዝሓለፊ ቅኒያት ናይ ዩናይትድ ስቴትስ ሰኔት ናይ ወፃኢ ርክባት ኮሚቴ ኣብ ኢትዮጵያ ብዛዕባ ዘሎ ቅልውላው ኣብ ዝተሰምዐ ቃል ምስክርነት ተረኺበን ኣብ ልዕሊ ህዝቢ ትግራይ ይፍፀም ኣሎ ብዛዕባ ዝበልኦ ግፍዒ ምስክርነተን ዝሃባ ናይ USAID ተወካሊት ሳራ ቻርለስ ሰበይቲ ካህን ክይተረፈ ዘሰንብድ መጥቓዕቲ ተፈፂሙ ኣሎ ኢለን። ብዕጡቓት ተዋሳእቲ ብዛዕባ ዝፍፀሙ በደላት ፀብፃባት በፂሑና ዝበላ ንሰን ‘’እቶም ፀብፅባት ዘርእዩዎ ሰፊሕ ናይ ኣስገዳድ መድፈርቲን ፆታ መሰረት ዝገበረ መጥቓዕቲታት ጥራሕ ከይኮነስ ነቲ ሕብረተሰብ ናይ ምፍራስን ስድራታት ናይ ምጥፋእን ዝፍፀሙ ስልታዊ ፈተናታት እዮም።ነቲ ተግባር ዝፍፅሙ ሓድ ሓደ ተዋሳእቲ ናይ ካህናት ኣንሽቲ ይደፍሩ።ንደቂ ኣንስትዮ ኣብ ቅድሚ ስድርአን ዝብድሉ፣ደቂ ኣንስትዮ ብልዕተን ክሳብ ዝጉድኣ ኣዚዩ ጭካነ ዝተመልኦ መጥቓዕቲ ኣብ ልዕሊአን ፈፂሞም እዮም።ናይቲ መጥቓዕቲ ክብደት ኣብ ናይ 20 ዓመታት ናይ ሰብኣዊ ረድኤት ስርሐይ ካብ ዝርኣኹዎ እቲ ኣዚዩ ዝኸፍአ ሓደ እዩ።ንሕና ከም USAID ንዞም በደላት ኣዚዩ ፅኑዕ ብዝኾነ ኩነታት ንኹንኖ’’ኢለን። ኣስገዳድ ምድፋር መጥቓዕቲ ተፈፂሙወን ካም ዝመፃ ተጠቃዕቲ ካብ ወታደራትን ዕጡቓትን ወፃኢ ካልኦት ብኣስገዳድ ዝድፈሩወን እንተሃሊዮም ናብ ዓይደር ሆስፒታል ዝመፃ ተጠቃዕቲ ይዛረባ እንተኾይነን ዝተሓተተት ሲስተር ሙሉ ‘’እወ ኣለዋ።ግን ቴስዓ ቴስዓን ሓሙሽተን ብክልቲኦም ሓይልታት ምክልኻል ከምዝፍፀም እየን ዝገልፃልና’’ትብል። ናይቲ መጥቓዕቲ ቀንዲ ፈፀምቲ ወታደራት ኤርትራ ምዃኖም ናይቲ መጥቓዕቲ ግዳይት ንትካላት ሕክምና ከምዝዛረባ ወይዘሮ እትየነሽ ይገልፃ። ኣብ ግዚያዊ ምምሕዳር ክልል ትግራይ ሓላፊ ቢሮ ፍትሒ ኣቶ ኣበራ ንጉሰ ብኣስገዳድ ዝተጠቕዓ ደቂ ኣንስትዮን ኣዋልድን ኣብ ዝርከቡለን ኣብ ኣክሱም፣ዓድዋ፣ሽረ፣ዓዲግራት፣መቐለ ዓይደር ሪፈራል ሆስፒታል፣መቐለ ሆስፒታል ማይጨው ሆስፒታልን ኣብ ዝርከቡ ዋን ስታፕ ሴንተርመርማሪ ፖሊሳትን ዓቃቢያን ሕግን ኣዋፊሮም ንምምርማር ፃዕሪ እናገበሩ ምዃኖም ይገልፁ። ክሳብ ሕዚ ዓዲግራት፣ዓድዋን ኣክሱምን ኣብ ዝርከቡ ‘’ዋን ስቶፕ ሴንተር’’ ንምምርማር ከምዘይክኣሉን ኣብ ኢዶም ዝርከብ መረዳእታ ናይ ሕክምና ሰንድ ጥራሕ ምዃኑን ሓቢሮም።ዝተፃረየን ክሲ ዝተመስረቶምን ኣዚዮም ውሑዳት እዮም ይብሉ ኣቶ ኣበራ። ‘’መን ተደፊረን ኢልና ናይ ፀጥታ ሓይሊ ምስ ሕብረተሰብ ብምዃን ገዛ ንገዛ ዳህሳስ ብምክያድ ዘምፃእናዮ ሪፓርት ኣይኮነን’’ ዝበሉ ኣቶ ኣበራ ክሳብ ሕዚ ካብ ሆስፒታላትን ክሊንካትን ግዳያት መጥቓዕቲ ናብ ማእኸላት ሕክምና መፂኦም ዘመልከቱ እዮም’’ ይብሉ። ብዛዕባ ፈፀምቲ ናይቲ መጥቓዕቲ ክገልፁ ከለው ‘’80 ምእታዊ ዝተደፈራ ብሻዕብን ብናይ ኢትዮጵያ ሓይልታት ምክልኻልን እዩ።ዝበዝሕ ቁፅሪ መን እዩ ፈፃሚኡ እንተይልካ ግን ሻዕቢያ እዩ’’ኢሎም። ወታደራት ምክልኻል ኢትዮጵያ ‘’ኣብ ልዕሊ ደቂ ኣንስትዮ ፈፂሞምዎ’’ብዛዕባ ዝብሃል ናይ ምድፋር መጥቓዕቲ ኣብ ልዕሊ ኣካላት ደቂ ኣንስትዮ ኣሲድ ምፍሳስን ምቅፃልን ጥርዓናት ከምኡ እውን ተሓታትነት ብዝምልከት ምላሽ ንምርካብ ንናይ ኢትዮጵያ ሓይልታት ምክልኻል ኤታ ማዦር ሹም ጀነራል ብርሃኑ ጁላን ናይ ምክልኻል ኢንዶክትሪነሽን ዋና ዳይረክተር ሜጀረ ጀነራል መሓመድ ተሰማን ንምዝርራብ ናብ ኢድ ስልኮም ደዊልና ኣየልዐሉን። ኣብዚ ፀብፃብ ዝቐረቡ ዝርዝር ክስታትን ‘’ናይ ምድፋር ፆታዊ መጥቓዕቲ እናገደደ ይኸይድ ኣሎ’’ዝብል ዝበሉዎ እንተዘይሃለወ እውን ኣብ ዝሓለፈ ሰሙን ካብ ቤት ፅሕፈት ቀዳማይ ምንስቴር ኣብ ዝተውሃበ ጋዜጣዊ መግለፂ ተረኺቦም ዝተናገሩ ናይ ፌደራል ጠቕላሊ ዓቃቢ ሕጊ ዶክተር ጌዲዮን ጢሞትዮስ ኣብ ግጭት ትግራት ‘’ተፈፂሞም’’ብዛዕባ ዝተብሃሉ ፆታዊ መጥቓዕትታትን ናይ ስቪላት መቕተልትን ብወታደራዊ ቤት ፍርዲ ብናይቲ ክልል ፖሊስን ዓቃቢ ሕግን፣ብመርመርቲ ፌደራል ፖሊስን ብናይ ሕቡራት መንግስታት ኮሚሽን ሰብኣዊ መሰላትን ናይ ኢትዮጵያ ኮሚሽን ሰብኣዊ መሰላትን ምርመራታት እናተኻየደ ምዃኑ ገሊፆም።ብፍላይ ብወታደራዊ ቤት ፍርዲ ዝተውሃበ ውሳነ ብዝምልከት ‘’ወታደራዊ መርመርቲ ፆታዊ መጥቓዕቲ ኣብ ልዕሊ ዝፈፀሙን ብምድፋር ገበን ዝተጠርጠሩን 25 ወታደራት ክሲ መስሪቶም ኣለው፤ናይቲ ክሲ መስርሕ እውን ቀፂሉ ኣሎ።ኣብ ቀረባ ውሳነ ክህሊ ተባሂሉ ትፅቢት ይግበር።ይካየዱ ካብ ዘለው መስርሓት ብተወሳኺ ሰለስተ ወታደራት ብኣስገዳድ መድፈርቲ ጥፍኣተኛ ተባሂሎም ተፈሪዱዎም ኣሎ።ሓደ ወታደር ድማ ንስቪል ብምቕታል ጥፍኣተኛ ተባሂሉ ተፈሪዱዎ ኣሎ’’ኢሎም። ዶክተር ጌዲዮን ብዛዕባ ዓይነትን መጠን ቅፅዓትን ዝተወሃበ ፍርዲ ኣይተዛረቡን።ኣብ ክልል ትግራይ ብዝተፈፀመ ፆታዊ መጥቓዕቲታትን ካልኦት ገበናትን ‘’ዝጥርጠር ኣካል ኣሎ’’ክብሉ እቶም ዓቃቢ ሕጊ ወሲኾም ገሊፆም። እቲ ሚዲያን ካልኦት ኣካላትን ከስተውዕሉዎ ጠቓሚ ዝመስለኒ ነጥቢ ህወሓት ንመቐለ ቅድሚ ምግዳፉ ኣስታት ዓሰርተ ሽሕ ንዝኾኑ ልማደኛታትን ዝተፈረዶምን ገበነኛትት ፈቲሑ እዩ።ስለዚ ኣብ ኩሎም ዓይነት ገበናት ክዋፈሩ ዝኽእሉ ዝተፈረዶምን ዘይተትሓዙን ብርክት ዝበሉ ገበነኛታት ኣለው’’ኢሎም። ሪኢቶ መንግስቲ ኤርትራ ንምርካብ ኒው ዮርክ ናብ ዝርከብ ኣብ ሕቡራት መንግስታት ቤት ጥሕፈት ቀዋሚ ልኡኽ ኤርትራ ሪኢቶ ንምርካብ ብተደጋጋሚ ስልኪ ደዊልና ኣይተዓወተን። ኣብ ትግራይ ብወታደራት ኤርትራ ይፍፀሙ ኣለው ብዛዕባ ዝብሃሉ መግሃስታት ሰብኣዊ መሰላትን ግፍዕታትን መንግስቲ ኤርትራ ቅድሚ ሎሚ ኣሉ ክብል ምፅንሑ ይዝከር። ምሉእ ትሕዝቶ ኣብዚ ምስማዕ ይክኣል:: No media source currently available


ኢትዮጵያ: መርመራ DNA ኣብ መርመራ ገበን ከምትጅምር ኣፍሊጣ

ኢትዮጵያ ንመጀመርያ ግዜ መርመራ DNA ኣብ ኮሚሽን ፖሊስ መርመራ ገበን ክትጅምር ምዃና ተፈሊጡ። ቤት ጽሕፈት መርመራ ገበናት ፈደራል ፖሊስ፥ ካብ ዝሓለፈ ሰለስተ ዓመታት ኣትሒዙ ኣብ ኣተሓሕዛ ተጠርጠርቲ ጥሕሰት ንኸይፍጸም ዝተፈላለዩ ምምሕያሻት ክግበር ከምዝጸንሐ ዝገለጸ ፈደራል ፖሊስ፥ ሰብኣዊ ኣተሓሕዛ እሱራት ዓለምለኸ ደረጃ ዝሓለወ ንክኸውን ይስራሕ ከምዘሎ ኮሚሽነር ፈደራል ፖሊስ ደምመላሽ ብገብረሚካኤል ኣፍሊጡ። ፈደራል ፖሊስ ብቴክኖሎጂ ዝተደገፈ መርመራታት የካይድ ምህላዉ'ውን ጠቒሱ'ሎ። ኣተሓሒዙ መርመራታት ፖሊስ ብሳይንሳዊ ኣሰራርሓ እናሓየለ መታን ክኸይድ ኣብ ፎረንሲክ መርመራ ፍሉይ ትኹረት ክገብር'ዩ ኢሉ። ምኽትል ሓላፊ ቢሮ ፈደራል ፖሊስ ሙሊሳ ኣብዲሳ ብወገኑ፥ ኣብዚ እዋን'ዚ ብኸቢድ ገበን ዝጥርጠሩ ውልቀሰባት እንተበዝሐ ን ኣርባዕተ ኣዋርሕ ናይ መርመራ ግዜ ጥራሕ'ዮም ኣብ ማእከል መርመራ ፈደራል ፖሊስ ዝጸንሑ ምባሉ ተገሊጹ'ሎ።


'ሰብኣዊ ኩነታት ክልል ትግራይ ካብ ናይ ዳርፉር ክገድድ ይኽእል'ዩ' ኣመሪካዊ ሰነተር

ብሰንኪ ጌጋ ሰበ-ስልጣን ኣዲስ ኣበባን ኣስመራን ኣብ ትግራይ ጥምየት: ገበናት ጸረሰብኣውነትን ምጥፋእ ዓሌትን ይፍጸም ኣሎ ዝበለ ደሞክራት ሰነተር ፓትሪክ ለሂ፥ ግፍዕታትን ምኽልካል ረድኤትን ከብቅዕ ከምኡ ድማ ግጭታት ብሰላም ክፍትሑ እጽውዕ ኢሉ። ሎሚ ህዝቢ ትግራይ ብዘሕዝን ደረጃ ንግፍዕታት ተቓሊዑ'ሎ፡ ሰብኣዊ ረድኤት ድማ ብሓይልታት ኢትዮጵያን ኤርትራን ከምኡ ድማ ብዝተፈላለዩ ዕጡቓት መንገድታት ይዕጸዎ'ሎ ኢሉ። መንግስቲ ኢትዮጵያ ነቶም ብገበን ዝሕተቱ ናብ ፍትሒ ከቕርብ ዝኣተዎ ቃል ከኽብር መንግስትና ጸዊዑ'ዩ ዝበለ ሰነተር ለሂ፥ መንግስቲ ኤርትራ'ውን ንዝኣተዎ ቃል ብምኽባር ቀልጢፉ ሰራዊቱ ናብ ግዝኣቱ ክመልስ ኣለዎ ኢሉ። መንግስቲ ኢትዮጵያ ብምሉእ ዓቕሙ ኣብ ክልል ትግራይ ንሚልዮናት ሰባት ህጹጽ ረድኤት ኣብ ምብጻሕ ከምዝርከብን፡ ንተሓተቲ ገበናት ድማ ናብ ፍትሒ የቕርብ ከምዘሎን ብተደጋጋሚ ክገልጽ ጸኒሑ'ሎ።ምውጻእ ወተሃደራት ኤርትራ'ውን ኣብ መስርሕ ከምዘሎ ኣፍሊጡ'ዩ።


ሚኒስትሪ ጥዕና ኤርትራ ምምርሒታት ኮቪድ 19 ብጥብቅን ምሉእነትን ክትግበሩ ዝጽውዕ መምርሒ ኣውጺኡ

ሚኒስትሪ ጥዕና ኤርትራ ብመንግስቲ ዝተወስዱ ናይ ምፍዃስ ስጉምትታት ስዒቡ ኣብ ማህበራዊ ኣጋጣሚታት ዝረኣዩ ዝበሎም ጻዕቂ ምትእኽኻብ ሰባት ቁጽሪ ለበዳ ኮቪድ 19 ንኽውስኽ ቀንዲ ጠንቂ ኮይኑ ከምዘሎ ብምምልካት ዝወጽኡ ቅጥዕታትን መምርሒታትን ብጥብቅን ብምልኣትን ክትግበሩ ዝጽውዕ ሓዲሽ መምርሒ ብ6 ሰነ ዘርጊሑ’ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ጋዜጠኛ ቪኦኤ ሄዘር ሙርዶክ ኣብ ከተማታት ሓውዜን፣ዕዳጋ ሓሙስን ዓዲግራትን

ኣብ ትግራይ እትርከብ ናይ ቪኦኤ ጋዜጠኛ ሄዘር ሙርዶክ ኣብ ቀዳመ ሰንበት ናብ ከተማታት ዕዳጋ ሓሙስ፣ ዓዲግራትን ሓውዘንን ተጓዒዛ ዝርኣየቶም ዝተዓዘቦትን። ፖርት ቪኦኤ ሄዘር መጀርሚያ ዝርኣየታ ኣብ መንጎ ክልተ ዓብየቲ ከተማታት መቐለን ዓዲግራትን እትርከብ ንእሽተይ ከተማ ዕዳጋ ሓሙስ በቲ ኵናት ዝወረዳ ዕንወት ከቢድ ምዃኑ ትዛረብ። ኣብ ወሰን መንገዲ እታ ከተማ ዝተቓፀለት ታንኪ ኣብ ፊት ንፊት ድማ ናይ መስቲያት ማዕፅኡ ዝተሰባበረን ምልክቱ ድማ ብጠያይቲ ዝተወቕዐን ክልኒክ ከምዝርኣየት ትገልፅ።ሓላፊት ናይቲ ክልኒክ ዝኾነት ነርስ ኩሉ መድሓኒ ተዘሪፉን ተሰሪቑን ኢላትኒ ትብል።ሄዘር ኣብ ከተማ ዓዲግራት ዝወረደ ዕንወት ዝነኣሰ እንተኾነ እውን ኩነታት እቲ ከተማ ግን ኣዚዩ ውጥረት ዝተመልኦ እዩ ትብል።ኣብቲ ንሳ ኣብ ከተማ ዓዲግራት ዝኣተወትሉ ዕለት ብዛዕባ ዘጋጠመ ከምዚ ትብል። ናብታ ከተማ ኣብ ዝኣተወትሉ ዕለት ሓደ ናይ ኤርትራ ወታደር ብናይቲ ከባቢ ስቪላት መጥቓዕቲ ተፈፂሙዎ ምስ ሞተ ካልኦት ወታደራት ሬሳ ንምውሳድ ካብቲ ካብ ከተማ ወፃኢ ኖቂጦምሉ ዝርከቡ ካምፕ ናብታ ከተማ ምስኣተው ኣብ መንጎ እቶም ወታደራትን ቀቲሎም ዝተብሃሉ ስቪላትን ግጭት ነይሩ’’ ትብል። እቲ ወታደር ብእምኒ ተወቒዑ ከምዝሞተ እውን ካብ ሰባት ከምዝሰምዕት ትገልፅ።ኣብዚ ግጭት ዘጋጠመ ካሊእ ሞት እንተሃሊዩ ተሓቲታ ኣብዚ ዕለት እዚ ምፍርራሕን ውጥጥን ከምዝነበረ ብምግላፅ ከምዚ ትብል። ‘’ሰባት ኣብ ዓዲግራት ወታደራት ኤርትራ ኣብታ ከተማ ምህላዎም ኣዚዮም እዮም ዝጉህዩ ዘለው’’ ዝበለት ንሳ ‘’ከምቲ ዝፍለጥ ብዙሕ ግፍዒታት ምፍፃሞም ፀብፃባት ቀሪቦም እዮም።ኣብ ዓዲ ግራት ኣብ ዝርከብ ተመዛበልቲ ኣብ ዘዕቖብሉ ካምፕ ንዝርከቡ ሰባት ከዘራርቦም ከለኹ፣ኣብ ውሽጢ እቲ ካምፕ ናይ ዝርከብ ሆስፒታል ሓላፊ ብዛዕባ እቲ ኩነታት ክዛረብ ከሎ ኣዚዩ ዝጎሃየ ምዃኑ ይርኣይ።ኣብታ ከተማ ከምዚ ምርኣይ ልሙድ እዩ’’ ክትብል ተግልፆ። ሰባት ብፍርሒ ካብ ገዛውቶም ስለዘይወፁ ከተማ ዓዲ ግራት ኣዚያ ፀጥ ዝበለት ምዃና ዝገለፀት ሄዘር ኣብቲ ንሳ ዝኣተወተትሉ ዕለት ብዘጋጠመ ዕግርግር መደብራት ዕዳጋን ናይ ንግዲ ትካላትን ተዓፂዮም ከምዝነበሩን ስዓት እቶ እቶ ብምህላው ዋላ ሓደ ዝንቀሳቐስ ከምዘየለን ኣብ ለይቲ እንታይ ከምዝፍጠር ስለዘይፍለጥ ስግኣት ከምዘሎ ግን ትዛረብ። ሄዘር ወታደራት ኤርትራ ኣብ ከተማ ዓዲግራት ብናይ ፅዕነት መካይን ከምዝዘሩ፣ወታደራት ኣብ ውሽጢ ከተማ ብእግሮም ከምዝንቀሳቐሱን ኣብ ጥቓ ዓዲግራት ወታደራዊ መደብር ከምዘለዎምን ገሊፃ ኣላ።ነበርቲ ዓዲግራት ብሃለዋት ወታደራት ኤርትራን ንሃለዋቶም ኣብ ልዕሊ ዝፈቐደ ፌደራል መንግስትን ዘለዎም ጓሂ ዝለዓለ ምዃኑ ካብቶም ነበርቲ ከምዝተረድአት ትዛረብ። ‘’ኣብ ዓዲ ግራት ኩሎም ዘዘራርብኩዎም ሰባት ብሃለዋት ወታደራት ኤርትራ ኣዚዮም ዝተቖጥዑ እዮም።ፌደራል መንግስቲ ወታደራት ኤርትራ ኣብኡ ክህልው ስለ ዝፈቐዱሎም ውእን ኣዚዮም ጉህዮም እዮም። መንግስቲ ክወፁ እዮም ምባሉ ብዓይኒ ነበርቲ ዓዲ ግራት ዓወት እዩ ዝብል እምነት ኣለኒ።...ካብ ዘዘራርበኩዎም ድሕነት ዝስምዖ ዋላ ሓደ ሰብ ኣይረኽብኩን። ብወታደራት ኤርትራ ሓደጋ እዩ ዝስምዖም’’ ኢላ። ኣብ መላእት ትግራይ ዘሎ ሰብኣዊ ኩነታት ኣዚዩ ዝኸፍአ ምዃኑ ዝገለፀት ሄዘር መርዶክ ሕቡራት መንግስታትን ካልኦት ዓለምለኸ ትካላትን ዝገለፁዎ ኩነታት ከምዘሎ ኮይኑ ንሳ ብዓይና ዝርኣየቶም ከባቢታት ፀገም ውሕስነት ምግቢ ሰፊሕ እዩ ትብል።ለበዳ ኮሮናቫይረስ ቀፂሉ ድማ ኵናት ንብዙሓት ንክግድታት ከምዘዕነዎን ሰባት ሰሪሖም ክነብሩ ከምዘይክኣሉ ረድኤት ምግቢ እውን እኹል ከምዘይኮነን ትዛረብ። ካብ ከተማታት ወፃኢ ኣብ ብዙሓት ቦታታት ክልኒካት ስለዝዓነውን ስለዝተሰርቁን መድሓኒን ፈፂሙ ከምዘይርከብን ከተማ መቐለ ሓዊሱ ኣብ ከተማታት እውን እኹል ቀረብ መድሓኒትን ናይ ሕክምና ናውትን ሕፅረት ስለዘሎን ኩነታት ስርዓት ጥዕና ናይቲ ክልል ሓደገኛ እዩ ኢላቶ ኣላ። በዙሕ ከባቢ ናይቲ ክልል ካብ ኩሉ ኮሚኒኬሽን ስለዘተቖራረፀ ካብ ጋዜጠኛታትን ሰብኣዊ ትካላትን ስለዝተበተኸ መትሕዝን መጨበጥን ዘይብሉ ወይ ካዮቲክ እዩ ኢላቶ ኣላ።ኢንተርኔትን እውን ኣብ ከተማ መቐለ ኣብ ዝተወሰነ ቦታ ከምዝርከብ ትገ ልፅ። ሄዘር ቀፂላ ዝርኣየታ ከተማ ሓውዘን ኣብዚ ሕዚ ስዓት ኣብ ትሕቲ ቁፅፅር ሓይልታት ፌደራል ኢትዮጵያ ከምዝኾነትን ቅድሚ ሒደት ሰሙናት ኣብ ትሕቲ ቁፅፅር ህዝባዊ ወያነ ሓርነት ትግራይ ከምዝነበረትን ሕዚ ንፁር ናይ ኵናት ከባቢ ከምዝኾነን ት ዛረብ። ‘’ዛጊድ ብንፁር ናይ ውግእ ቀጠና ወይ ዞባ እዩ’’ ዝበለት ንሳ ኣብ ሓውዜን ዝወረደ መጠን ዕንወት ኣብ ዒራቕ ወይ ሶሪያ ዝተርኣየ እዩ ዝመስል።ሰባት ኣብ ስግኣት እዮም ዝርከቡ።ኣብዛ ከተማ እቲ ኵናት ካብ ዝጅመር ሕዳር ኣርባዕተ ሓሙሽተ ግዜ ዘሳህክሕ ኵናት ተኻይዱዋ እዩ’’ በለት። ኣብ ወሰንከተማ ሓውዜን ናይ ጅምላ መቓበር ከምዝርኣየት እውን ትገልፅ ሄዘር። ‘'ልዕሊ 20 ሰባት ዝተቐበርሉ ገለ ክልተ ሰለስተ ናይ ጅምላ መቓበር እውን ኣሎ።ኣብታ ከተማ ዝነበሩ ሰባት መብዛሕቲኦም ዝተቐትሉ ብደብዳብ ከቢድ ብረት ምዃኑ እዮም ዝኣምኑ።ግዳያት ብቕልጡፍ ካብቲ ጃምላዊ መቓበር ወፂኦም ብመሰረት እምነቶም ኣውፂኦም ክቐብሩዎ እዮም ዝደልዩ እቶም ዘዘራርብኩም’’ ትብል። ካብ ከተማ ሓውዜን ዝተምዛበሉ ብዙሓት ሰባት ኣብ ከተማ መቐለ ኣብ ዝርከብ ማእኸል መዕቖቢ ተመዛበልቲ ምርካባ ትገልፅ ሄዘር።ሕዚ እውን ኣብ ከተማ ሓውዜን ብዙሓት ሰባት ከምዘለውን ናብ ዝኸዱዎ ከምዘይብሎም ወይ መሳፈሪ ስኢኖም ኣብኡ ዝተረፉ ምዃኖምን ከምዝተዛረቡዋ ወሲኻ ትገልፅ። ብብርክት ዝበሉ ትካላት ረድኤት ሓገዝ ናይ ምቕራብ ፃዕርታት እንተተገብሩ ብሰንኪ እቲ ኵናት ይሳቐዩ ንዘለው ሰባት እኹል ሓገዝ ይቐርብ ከምዘየለ ትገልፅ ኣብቲ ከባቢ ትርከብ ሪፖርተር ቪኦኤ ሄዘር ሙርዶክ። ምሉእ ትሕዝቶ ኣብዚ ምስማዕ ይክኣል:: No media source currently available


ዝተፈላለያ ማሕበራት ክልል ኣምሓራ ኣሜሪካ ኣብ ልዕሊ ኢትዮጵያ ዘንበረቶ ናይ ቪዛ እገዳ ክትግምግሞ ሓቲቶም

ኣብ ክልል ኣምሓራ ዝርከቡ ዝተፈላለዩ ማሕበራት፣ ኣሜሪካ ኣብ ልዕሊ ኢትዮጵያ ዘንበረቶ እገዳ ቪዛን ካልኦትን ደጊማ ንክትግምግሞ ሓቲቶም። እዚ ሕቶ ዝቐረበ ማሕበራት ኣረጋዊያን፣ ሽምግልና፣ ሓርበኛታት ጥንታዊት ኢትዮጵያን ጨንፈር ክልል ኣምሓራ ኣብ ዘውጽእዎ ሓባራዊ መግለጺ እዩ። እቶም ማሕበራት ኣብ መግለጺኦም መንግስቲ ኢትዮጵያ ኣብ ሰሜናዊ ክፋል’ታ ሃገር ንዘካየዶ ምኽባር ሕጊ ጌጋ ትርጉም ስለዝተዋሃቦ፣ ኣሜሪካ ግጉይ መርገጺ ንክትሕዝ ገይሩ እዩ፣ ኣብ ልዕሊ ህዝቢ ኣምሓራ ንዘበናት ጥሕሰት መሰል ክፍጸም ከሎ ኣሜሪካ ጣልቃ ከይኣተወት ከምዝጸንሐት ብምጥቃስ ከምዘጉሀዮም ሓቢሮም። ኣሜሪካ ኣብ እዋናዊ ኩነታት ኢትዮጵያ ብዝሓዘቶ ግጉይ ግንዛበ፣ እገዳ ንክተንብር ኣገዲድዋ ኣሎ፣ ስለዚ ተመሊሳ ንክትግምግሞ ሓቲቶም ኣለው። ኣሜሪካ፣ ኣብ ትግራይ ተፈጺሙ ኣሎ ብመሰረት ትብሎ ጥሕሰት ሰብኣዊ መሰላት፣ ኣብ ልዕሊ ሰበ ስልጣን ኢትዮጵያ እገዳ ቪዛን ካልኦትን ከምዘንበረት ዝዝከር እዩ ።


ማሕበረሰብ ዓለም ንኩነታት ትግራይ ግልፂ ዝኾኑ ሓቅታት ምርኣይ ኣይክኣለን ኢሉ ቤት ፅሕፈት ቀ/ም ኢትዮጵያ

ዓለምለኸ ማሕበረሰብ ንኩነታት ክልል ትግራይ ብዙሓት ግልፂ ዝኾኑ ሓቅታት ምርኣይ ተሳኢኑዎ ክብል ቤት ፅሕፈት ቀዳማይ ምንስቴር ኢትዮጵያ ገሊፁ።ብገለ ወገናት ይስትውዓሉ ዘለው ምዝላል ሓቅታት ጠቓሚ ውፅኢት ኣይህልዎን ኢለን ሓላፊት ክፍሊ ፕረስ ቤት ፅሕፈት ቀዳማይ ምንስቴር ቢል ለኔ ስዩም። ምውፃእ ወታደራት ኤርትራ ብዝተበፅሐ ስምምዕ መሰረት ይፍፀም ኣሎ ኢለን።ምውፃእ ወታደራት ኤርትራ ግን ብሳልሳይ ወገን ኣይተረጋገፀን። ትማሊ ሓሙስ መግለፂ ዝሃባ ሓላፊት ክፍሊ ፕረስ ቤት ፅሕፈት ቀዳማይ ምንስቴር ቢል ለኔ ስዩም ማሕበረሰብ ዓለምለ ዝረስዖም ዝበልኦም ነጥብታት ጠቒሰን።እቶም ሓቅታት ኮነ ተባሂሎም ዝዝለሉ ካሊእ ኣጀንዳ ብዘለዎም ወገናት እዩ ኢለን።ኢትዮጵያ ኣዕናዊ ውፅኢት ዝህልዎ ዝተዋደደ ወፍሪ ኣብ ልዕሊኣ ይካየዳ ኣሎ ኢለን።ከምዚ ዝበለ ኣካይዳ ኣወንታዊ ውፅኢት ኣይህልዎን ኢለን። ‘’ንመንግስቲ ናይ ምፍራስ ተግባር ንዝቐልበሰ መንግስቲ ተወሳኺ ሓገዝ ኣብ ክንዲ ምሃብ ኣብ ስልጣን ዘሎ ቀዳማይ ምንስቴር ከም ጥፍኣተኛ ምቑፃርን ኣብ ልዕሊ መንግስቱ መቕጻዕቲ ምንባርን ወፅኢታዊን ሃናፂን ኣይኮነን’’ ኢለን ብምውሳኽ።ብቀዳማይ ምንስቴር ኣብይኣሕመድ ዝምራሕ መንግስቲ ኢትዮጵያ ኣብ መላእ እታ ሃገር ናይ ዝርከቡ ልዕሊ 100 ሚሊዮን ሰባት ድልየት ንምምላእ ስጉምቲ ምውሳዱ ክቕፅል እዩ እየን ኢለን። እተን ሓላፊት ፕረስ ኣብ ትግራይ ክልል ብዛዕባ ዘሎ ኩነታት ፀጥታ ተበፃሕነት ሰብኣዊ ረድኤትን ካልኦትን መብርሂ ሂበን አለዋ።ኣብ መንጎ ዓለምለኸ መሻርኽትን መንግስቲ ኢትዮጵያን ኣፈላላይ ካብ መንጎ ዝፈጠሩ ሓደ ወታደራት ኤርትራ ኣብ ትግራይ ምርካቦም እዩ። ዝተፈላለዩ መንግስታትን ዓለምለኸ ትካላትን ብተደጋጋሚ ኣብ ዘውፅእዎም መግለፅታት እቶም ወታደራት ካብ ኢትዮጵያ ክወፁ ክፅውዑ ፀኒሖም እዮም።ናይ ዩናይትድ ስቴትስ ፕሬዝዳንት ጆ ባይደን ኣብ ቀረባ ኣብ ዘውፅእዎ መግለፂ ወታደራት ኤርትራ ክወፁ ፀዊዖም እዮም።ብዛዕባ ምውፃእ ሰራዊት ዝተሓተታ ብል ለኔ ስዩም ‘’ናይ ምውፃእ ሕቶ ነቲ ጉዳይ ብዝምልከቶ ብዓል ስልጣን ተቐሚጡ ኣሎ።ብመሰረት ፀብፃባት ምንስቴር ምክልኻል ምውፃእ ናይቶም ወታደራ ተጀሚሩ ኣሎ።ዝምልከቶም ኣካላት ብዝተሰማምዕሉ መሰረት እቲ መስርሕ ክካየድ እዩ’’ ኢለን።ወታደራት ኤርትራ ካብ ትግራይ ምውፃእ ምጅማሮም ግን ብሳልሳይ ኣካል ኣይተረጋገፀን። ኣብቲ ጋዜጣዊ መግለፂ ተረኺቦም መግለፂ ዝሃቡ ዓቃቢ ሕጊ ፌደራል ዶክተር ጌዶን ጢሞጥዮስ ብወገኖም ኣብ ናይ ትግራይ ግጭት እዋን ዝተፈፀሙ መግሃስታት ብዝምልከት ይፍፀሙ ኣለው ዝበልኦም ተግባራት ኣብሪሆም።ኣብ ልዕሊ መራሕቲ ህወሓት ይካየድ ኣሎ ዝበሉዎ ምርመራን ኣብቲ ክልል ተፈፂሞም ዝተብሃሉ ፆታዊ መጥቓዕታት ከምኡ እውን መቕተልታት።ፆታዊ መጥቓዕታት ከምኡ እውን ኣብ ልዕሊ ስቪላት ዝተፈፀሙ መቕተልትን ምርመራ ብኣርባዕተ ኣካላት እናተኻየደ ምዃኑ ኣረዲኦም።ብወታደራዊ ቤት ፍርዲ ,ብናይቲ ክልል ፖሊስን ዓቃቢ ሕግን, ብመርመርቲ ፈደራል ፖሊን ከምኡ እውን ብናይ ሕቡራት መንግስታት ናይ ሰብኣዊ መሰላት ኮሚሽንን ብናይ ኢትዮጵያ ሰብኣዊ መሰላት ኮሚሽን ይካየድ ኣሎ ኢሎም።ወታደራዊ ቤት ፍርዲ ብዝምልከት ከምዚ ኢሎም። ‘’ስጉምቲ ንምውሳድ ኣድላይ ኣብዘይነበረሉ እዋን ንስቪላት ብምቕታልኣብ ልዕሊ ዝተጠርጠሩ 27 ወታደራት ክሲ መስሪቶም ኣለው’’ ዝበሉ ንሶም ‘’እቶም ወታደራዊ መርመርቲ ፆታዊ መጥቓዕቲ ኣብ ልዕሊ ዝፈፀሙን ብኣስገዳድ ደፊሮም ተባሂሎም ዝተጠርጠሩን 25 ወታደራት እውን ክስ መስሪቶም እቲ መስርሕ ቀፂሉ ኣሎ።ኣብ ቀረባ ውሳነ ክህሊ ትፅቢት ይግበር።ይካየዱ ካብ ዘለው ናይ ፍርዲ መስርሓት ብተወሳኺ ሰለስተ ወታደራት ኣገዲዶም ብምድፋር ጥፍኣተኛ ተባሂሎም ተፈሪዱዎም ኣሎ።ሓደ ወታደር ድማ ንስቪል ብምቕታል ጥፍኣተኛ ተባሂሉ ተፈሪዱዎ ኣሎ’’ ኢሎም። ኣብ ክልል ትግራይ ብዝተፈፀሙ ፆታዊ መጥቓዕታትን ካልኦት ገበናትን ዝጥርጠር ኣካል ኣሎ ክብሉ እቶም ጠቕላሊ ዓቃቢ ሕጊ ኣረዲኦም። ‘’ሚዲያን ካልኦት ኣካልትን ክዝክሩዎ ዝግባእ ነጥቢ ህወሓት ንመቐለ ቅድሚ ምግዳፉ ኣስታት ዓሰርተ ሽሕ ልማደኛን ዝተፈረዶም ገበነኛታት ፈቲሑ እዩ።ስለዚህ ኣብ ኩሉ ዓይነት ገበናት ክዋፈሩ ዝኽእሉ ብርክት ዝበሉ ዝተፈረዶምን ዘይተትሓዙን ገበነኛታት ኣለው’’ኢሎም። ምሉእ ትሕዝቶ ኣብዚ ምስማዕ ይክኣል:: No media source currently available


ሕብረት ኣፍሪቃ ጉጅለ ተዓዘብቲ ምርጫ ናብ ኢትዮጵያ ከምዝልእኽ ኣፍሊጡ

ሕብረት ኣፍሪቃ፣ ናይ ሓጺርን ነዊሕን ጉጅለ ተዓዛቢ ኣብ ምርጫ ኢትዮጵያ ከምዘዋፍር ኣቦ መንበር ኮምሽን ሕብረት ኣፍሪቃ ሙሳ ፋቂ መሓመት ኣፍሊጦም። ካብ ኣባል ሃገራት ዝተዋጽኡ ሸሞንተ ተዓዘብቲ ኣብ አዲስ አበባ ከምዝኣተውን ንኩነተ ፖለቲካዊ ሃዋሁ፣ ሕጋዊ ቅርጺ ምርጫ ፣ ምቅርራብ ውጽኢታዊን ግልጺን ምርጫ ፣ ምሕደራን ሃዋሁ ወፍሪ ምርጫ ፣ ነጻነት ሚድያ፣ ኣብ ሙሉእ መስርሕ ዝህሉ መሰል ተሳትፎን ከምዝግምግም እቲ ዜና ይሕብር። እቲ ጉጅለ ተዓዘብቲ ንዝተፈላለዩ ከባቢታት ከምዝሽፍን፣ ድሒሮም ካልኦት ኣባላት ተዓዘብቲ ከምዝሕወስዎም ሕብረት ኣፍሪቃ ገሊጹ ኣሎ።


ኩነታት ተፈናቀልቲ ኣብ መቀለ 'ኣሰቃቂ እዩ' ኢላቶ ሪፖርተር ቪኦኤ

ናብ መቀለ ትማሊ ዝኣተወት ሪፖርተርና ሂዘር ሙርዶክ ‘ኣብ ትግራይ ኣገልግሎት ኢንተርነት የለን። ሓቂ እዩ ዝተወሰኑ ሆቴላትን ትካላትን ኣገልግሎት ኢንተርኔት ይረኽቡ እዮም ከምኡ ኮይኑ’ውን ኤለክትሪክ ክጠፍእ ከሎ ኢንተርኔት ኣይህሉን’ ትብል። ንዝተዓዘበቶም ተፈናቀልቲ ዘጽለልሉ ካምፕታት አመልኪታ ሂዘር ክትዛረብ ከላ ‘ተፈናቀልቲ ዝርከብሉ ኩነታት ‘ኣሰቃቂ’ ክትብል ትገልጾ’። ምስ ዝምልከቶም ሰበ ስልጣን ብዛዕባ ረድኤትን እቲ ኩነታትን ምዝርራብ ኣይካኣልናን። እንተኾነ 18 ኣባላት ምስ ዝሓቆፈት ኮሚቴ ተፈናቀልቲ ተዘራሪብና ኣለና። ሓቂ እዩ ሕጽረት መግቢ፣ ጸገም መጽለሊ፣ ኣልባሳት ኣሎ፣ ንስድራቤታትና ንእብድ ነይርና፣ ኣብ መዓልቲ ሰለስተ ጊዜ ንደቅና ንምግቦም ነይርና። ሎሚ ግና ትፈልጢ ዲኺ ‘ሓደ ጊዜ እንተበሊዕና ዕድለኛታት ኢና ማለት’ዩ’ ከምዝበሉዋ’ውን ጠቂሳ ኣላ ሪፖርተርና ሂዘር ሙርዶክ ካብ መቀለ። ብርክት ዝበሉ ካብ ከባቢኦም ከመይን ስለምንታይን ከምዝተፈናቀሉ ክጠቅሱ ከለው ትብል ሂዘር ሙርዶክ ‘ካብ ወትሃደራት ኤርትራ ወይካኣ ወትሃደራት ኤርትራ ምስ ሰራዊት ህወሓት ካብ ዝገብርዎ ውግእ ከምዝሃደሙ ዝገለጹለይ’ውን ኣለው’ ትብል ንሳ። ብመሰረት ሪፖርት ሕቡራት ሃገራት፣ ብውሑድ 2 ሚልዮን ካብ 6 ሚልዮን ህዝቢ ትግራይ ተፈናቂሎም ኣለው፣ ኣብ’ቲ ውግእ ዝሳተፉ ኩሎም ሓይልታት መግሃስቲ መሰላት ፈጺሞም’ዮም ይባሃሉ። ሚኒስትር ወጻኢ ኣሜሪካ አንተንይ ብልንክን ‘እቲ ኣብ ትግራይ ዝተፈጸመ ‘ምጽራይ ዘርኢ’ ክሳብ ምባል ከምዝኸዱ ዝዝከር’ዩ። No media source currently available


መግለጺ ቤት ጽሕፈት ቀዳማይ ሚኒስትር ኢትዮጵያ

ቤት ጽሕፈት ቀዳማይ ሚኒስትር ኢትዮጵያዓለም-ለኸ ማሕበረሰብ ኣብ ትግራይ ዘሎ ግልጺ ሓቅታት ምርኣይ ተሳኢንዎ ኢሉ ። ሓላፊት'ቲ ቤት ጽሕፈት ቢልለኔ ስዩም ኣብ መግለጺኣ ሓደ ሓደ ወገናት ነቲ ዝርኣይ ሓቅታት ናይ ምዝላል ኣካይዳ ጠቓሚ ውጽኢት ኣይህልዎን'ዩ ኢላ። ብዛዕባ ምውጻእ ወተሃደራት ኤርትራ ዝተሓተተት ቢል ለኔ፡ ብመሰረት ዝተበጽሐ ስምምዕ ይፍጸም ኣሎ ኢላ። ብዛዕባ'ዚ ካብ ሳልሳይ ወገን ሓበሬታ ኣይተረኽበን:: ምሉእ ትሕዝቶ ዚ ዜና ኣብ ናይ ጽባሕ ፈነወ ተኸታተሉ።


ድምጺ ኣሜሪካ ተጋሩ ንዘቅረብዎም ሕቶታትን ጠለባትን ኣመልኪቱ ዝሃቦ መግለጺ

"ድምጺ ኣሜሪካ(VOA) ነቲ ኣብ ኢትዮጵያን ክልል ትግራይን ዘሎ ዅነታት ብርትዓዊን ብልክዕን ንምሽፋን ዚከኣሎ ኩሉ እዩ ዚገብር። እቲ ውግእ ኣብ’ቲ ዞባ ሓያል ስምዒት ፈጢሩ ከምዘሎ ንፈልጥ፣ ካብ ኵሎም ወገናት’ውን ንሰምዕ ኢና። ሸቶና ጭቡጥ ጋዜጠኛነት እዩ። ጥርዓን ክንቅበል ከለና መርሚርና ስጉምቲ ንወስድ፣ ኣድላዪ እንተ ዀይኑ ኣብ ልዕሊ እቶም ቅኑዕ፣ ሚዛናውን ዝተማለአን ጸብጻብ ናይ ምፍናው መትከላትና ዝጥሕሱ ጋዜጠኛታት፣ ብዛዕባ እቲ ዝተጠቅሰ ይኹን ካልኦት ጸብጻባት ማለት እዩ፣ ስጕምቲ ንወስድ ኢና። ኮይኑ ግና፣ ብዛዕባ ገለ ሰራሕተኛታትና ርእይቶ ካብ ምሃብ ንቁጠብ። ሓበሬታ ብናጻ ወገን ከነረጋግጽ ኢና ንፍትን። ድምጺ ኣሜሪካ ብቋንቋታት ኣምሓርኛ፣ ኣፋን ኦሮሞን ትግርኛን አቢሉ ናብ ኣስታት 12 ሚልዮን ሰባት ሰሙናዊ ኣገልግሎት ፈነወ ንልግስ። እዚ፣ ሰማዕቲና እቶም ንፍንዎም ሓበሬታታት ካብ ፖለቲካዊ ጣልቃ ምእታው ናጻ ምዃኖም ከምዝፈልጡ ዝሕብር እዩ። ነዚ ረዚን ሓላፍነት’ዚ ክብ ኣቢልና ኢና ንርእዮ። ከምኡ ንገብር ድማ፣ ኣብ ቀርኒ ኣፍሪቃ ኣብ’ዚ እዋን’ዚ ውግእ ኣብ ዝተወለዐሉ ጊዜ ጥራይ ዘይኰነስ ዜናታት መላእ ዓለም ኣብ እንሽፍነሉ እዋን’ውን እዩ" ይብል ምሕደራ ድምጺ ኣሜሪካ(VOA) ንተጋሩ ተቃወምቲን ደገፍቶምን ትማሊ ዘቅረብዎ ስምዕታን ተቃውሞን ኣብ ዝሃቦ ግብረ መልሲ።  ኣብ ዋሽንግተን ዲሲን ከባቢኣን ዝነብሩ ተጋሩን ካልኦት ኢትዮጵያዊያንን ‘ሬድዮ ድምጺ ኣሜሪካ ኣገልግሎት ኣምሓርኛን ትግርኛን፣ ነቲ ኣብ ትግራይ ንዝሓለፉ ኣስታት 200 መዓልታት ዝተካየደ ዝብልዎ ‘ህልቂት’፣ ጸግዒ ዝሓዘ ኣጸባጽባን ኣነኣኢሶም ብምርኣይን ሸፈነ ገይሮምሉ’ ክብሉ ኣብ ቅድሚ ህንጻ ሬድዮ ድምጺ ኣሜሪካ ከምዘቃልሑ ትማሊ ምግላጽና ዝዝከር እዩ።


መግለጺ መንግስቲ ኢትዮጵያ ኣብ ጉዳይ ኣብ ክልል ትግራይ ዘካየዶ ሓገዝን ዳግመ ህንጸትን

መንግስቲ ኢትዮጵያ ኣብ ክልል ትግራይ ብዛዕባ ዘካይዶ ዘሎ ሰብኣዊ ሓገዝን ዳግመ ህንጸትን ንኣህጉራዊ ገበርቲ ሰናይ ትካላት: ኣምባሳደራትን ከምኡ ንኣካላት ሕቡራት ሃገራት መብርሂ ሂቡ። ኣብ መጥቃዕቲ ደቀንስትዮ ተሳቲፎም ኣብ ልዕሊ ዝተባህሉ 60 ኣባላት ፖሊስን ምክልኻልን ስጉምቲ ከምዝተወስደ`ውን ሓቢሩ። ነቲ መብርሂ ዝመርሐ ሚኒስትር ጉዳያት ወጻኢ ኢትዮጵያ ደመቀ መኮነን፡ ኣብ ክልል ትግራይ ተቛሪጾም ዝነበሩ ኣገልግሎታት ናብ ዝነበርዎ ንምምላስ ብርክት ዝበሉ ዕዉታት ተግባራት ምፍጻሞም ሓቢሩ። ንጥሕሰት ሰብኣዊ መሰላት ብዝምልከት ድማ ብናይ ሕቡራት ሃገራት ኮሚሽን ሰብኣዊ መሰላትን ብናይ ኢትዮጵያ ኮሚሽን ሰብኣዊ መሰላትን ብሓባር መርመራ ይግበር ከምዘሎ ኣቶ ደመቀ መኮነን ጠቒሱ። "ኣብዚ ጉዳይ'ዚ ኩሎም ኣካላት ብግልጽን ብተሓታቲነትንን ክሰርሑ ኣለዎም። ናይ ሕቡራት ሃገራት ኮሚሽን ሰብኣዊ መሰላትን ናይ ኢትዮጵያ ኮሚሽን ሰብኣዊ መሰላትን ብሓባር ምስራሕ ጀሚሮም ኣለዉ። ብዓወት ክዛዝሙ ድማ ምቹእ ኩነታት ተፈጢርሎም ኣሎ። ካብቲ ውጽኢት መርመራ ብምብጋስ ስጉምቲ ክውሰድን በደልቲ ተሓተቲ ክኾኑን ኢና ንደሊ። ንጠቕላሊ ዓቀቢ-ሕግን ፖሊስን ምስጋና ይግብኦም`ዩ- እቲ ዝበጽሕዎ ሪፖርት ንዓለም-ለኸ ማሕበረሰብን ንዝተፈላለዩ ትካላትን ብወግዒ ሓቢሮም ኣለዉ።ኣብዚ ጉዳይ'ዚ ሕጂ'ውን ስርሖም ቀጺሎም ኣለዉ።" ሚኒስትር ሰላም ወ/ሮ ሙፈርያት ካሚል ብወገና፡ ኣብ ቀዳማይ ዙርያ 4 ሚልየን ዜጋታት ኣብ ካልኣይ ዙርያ ድማ 4.9 ሚልየን ዜጋታት ረድኤት ከምዝበጽሖም ጠቒሳ። ኣብቲ መስርሕ ገለ ኣባላት ፖሊስን ምክልኻልን ብጥሕሰት መሰላት ተሓተትቲ ኮይኖም ከምዘለዉ`ውን ሓቢራ። ግዳያት መጥቃዕቲ ዝኾና ደቀንስትዮ ኣብ ሓሙሽተ ማእከላት ኣገልግሎት ይረኽባ ከምዘለዋ`ውን ሓቢራ ። ንሳ ወሲኻ ኣብ ክልል ትግራይ እቲ ዝድለ ውጽኢት ንምምጻእ ናይ ዓለም-ለኸ ትካላትን መሻርኽቲ ሃገራትን ድጋፍ ወሳኒ ብምባል`ውን ኣብቲ ስራሕ ክደጋገፉ ጻዊዒት ኣቕሪባ።


ቃለ መጠይቕ ምስ አባል ኣመራርሓ ብሓደራ ዘመሓድር ዘሎ ቦርድ ትእምት ኣቶ ሙሉኣለም ብርሃነ(2ይ ክፋል)

ኣብ ትካላት ትእምት ዘጋጠመ ዕንወት ብናይ ውሽጢ ዓቅምና ብዝገበርናዮ መፅናዕቲ 11-ቢልዮን ቅርሺ ዝግመት ክሳራ እንተጋጥም ሕዚ ንተካኣዮ እንተኢልና ግን ካብ 50-60- ቢልዮን ቅርሺ’ዩ ዘድልዮ ክብሉ ኣባል ኣመራርሓ ብሓደራ ዘመሓድሮ ዘሎ ቦርድ ትእምት ኣቶ ሙሉኣለም ብርሃነ ገሊፆም። No media source currently available  ትእምት ኣብ ስራሕ ዝነበሩ 14- ትካላት ኣብ ፕሮጀክት ዝነበሩ’ዉን 14-ትካላት ተመሓድር ፤ ዝለዓለ ብፂሒት ሼር ባንኪ ወጋገን ብምዕዳግ ፣ ሜጋ ሕትመትን ካልኦትን ኣለዋ። ካልኣይ ክፋል ቃለ መጠይቕ ኣብዚ ምስማዕ ይክኣል:: No media source currently available


ካብ ክልል ቤንሻንጉል ዝተመዛበሉ እኹል ሰብኣዊ ሓገዝ ኣይንረኽብን ኣለና ክብሉ ሓቢሮም

ካብ ክልል ቤንሻንጉል ጉምዝ ዞባ ካማሽ ወረዳ ሴዳል ብሰንሊ ፀገም ፀጥታ ተመዛቢሎም ኣብቲ ክልልን ምዕራብ ወለጋን ዝርከቡ ገለ ተመዛበልቲ እኹል ሰብኣዊ ሓገዝ ኣይንረክብ ዘለና ክብሉ ንድምጺ ኣሜሪካ ገሊፆም። ናይ ቤንሻንጉል ጉሙዝ ኮሚሽን ኮሚሽነር ናይ ሓደጋ ስግኣት ስራሕ ኣመራርሓ ኣቶ ታረቀኝ ታሲሳ ተመዛበልቲ ኣብ ዝርከብሉ መዕቖቢ ይሕገዙ ኣለው ፤ እቲ ቅሬታ ግቡእ ኣይኮነን ኢሎም። ንሶም ወሲኾም ንኩነታት ፀጥታ ወረዳ ሴዳል ብምምሕያሽ ናብቲ ዝመፅሉ ንምምላስ ይስራሕ ኣሎ ኢሎም። ብኻልእ ወገን ናይ ኦሮሚያ ክልል ስግኣት ሓደጋ ስራሕ ኣመራርሓ ኮሚሽን ኮሚሽነር ኣባድር ኣብዳ ኣብ ምዕራብ ወለጋ ዘለው ተመዛበልቲ ድጋፍ ዝረኽቡሉ ምስ ናይቲ ዞባ መሪሕነት ተዘራርብና ኣለና ኢሎም ።


ተጋሩን ደገፍቶምን ኣብ ቅድሚ ቪኦኤ ናይ ተቃውሞ ድምጺ ኣስሚዖም

ኣብ ዋሽንግተን ዲሲን ከባቢኣን ዝነብሩ ተጋሩን ካልኦት ኢትዮጵያዊያንን "ሬድዮ ድምጺ ኣሜሪካ ኣገልግሎት ኣምሓርኛን ትግርኛን፣ ነቲ ኣብ ትግራይ ንዝሓለፉ ኣስታት 200 መዓልታት ዝተካየደ ዝብልዎ ‘ህልቂት’፣ ጸግዒ ዝሓዘ ጸብጻብን ኣነኣኢሶም ብምርኣይን ሸፈነ ገይሮምሉ" ክብሉ ኣብ ቅድሚ ህንጻ ሬድዮ ድምጺ ኣሜሪካ ኣቃሊሖም። አቶም ሰልፈኛታት "ቪኦኤ ኣገልግሎት ቀርኒ ኣፍሪቃ፣ ንዝሓለፉ 40 ዓመታት ብፍላይ ድማ ኣብ’ዘን ዝሓለፋ 6 ኣዋርሕ ‘ጸረ ተጋሩ’ መርገጺ ሒዙ ይሰርሕ ኣሎ" ኢሎም ይነቅፉ።  ነቲ ሰልፊ ካብ ሞንጎ ዘዳለው ሓንቲ ራሄል ይፍጠር "ናብ ህንጻ ቪኦኤ ዝመጻናሉ ቀንዲ ምኽንያት፣ ቪኦኤ ንሓቂ ክጽብጽብ ኣለዎ፣ ፖለቲካዊ ኣፈላላይ ካልእ እዩ፣ ሰብኣዊነት ካኣ ካልእ እዩ። ንዝሓለፉ 40 ዓመታት ቪኦኤ ናይ ርእሱ መርገጺ ክህልዎ ይኽእል እዩ፣ ንመንግስቲ ክቃወም ይኽእል እዩ። ኣብ’ዚ ሰዓት’ዚ ግን ዓለም ሪኢዎ ዘይፈልጥ፣ ሎሚ ኣብ ትግራይ ዝካየድ ዘሎ ነገር ዘስካሕክሕ እዩ፣ ንሰብኣዊነት እዩ ቪኦኤ ጠጠው ክብል ዘለዎ፣ ቪኦኤ ስራሕኩም ግበሩ ክንብል ኢና መጺና" ኢላ። በቶም ሰልፈኛታት ዝተዳለወ ጽሑፍ ናብ ዝምልከቶ ሓለፍቲ ቪኦኤ ከምዘረከቡ ዝገለጸ ኣቶ መስፍን ኣየነው ብወገኑ መልሲ ካብ ምሕደራ ቪኦኤ ይጽበዩ ከምዘለው ሓቢሩ። ንሕና’ውን ካብ ምሕደራ ሬድዮ ድምጺ ኣሜሪካ ግብረ መልሲ ንምርካብ ንሰርሕ ኣለና። ምስ ረኸብና ክነቅርበልኩም ኢና። ምሉእ ትሕዝቶ ኣብዚ ምስማዕ ይክኣል:: No media source currently available


ኣምባሳደር አርአያ ደስታ ዓሪፎም

ኣምባሳደር ኣርኣያ ደስታ ብዝሓደሮም ሕማም ኣብ መበል 75 ዓመቶም ከምዝዓረፉ ሚኒስትር ዜና ኤርትራ ኣቶ የማነ ገብረመስቀል ኣብ ዝዘርግሑዎ ናይ ቲዊተር መልእኽቲ ኣፍሊጦም። መልእኽቲ ኣቶ የማነ ኣምባሳደር ኣርአያ ደስታ ኣብ 1981 ናብ ህዝባዊ ግንባር ብምፅንባር ንዝሓለፉ ኣርብዓ ዓመታት ንህዝቦምን ሃገሮም ብዝለዓለ ተወፋይነት ኣገልጊሎም ይብል ። ኣምባሳደር ኣርኣያ ደስታ ኣምባሳደር ስዊድን፣ ቻይና፣ ሕብረት ኣፍሪቃን ሕቡራት ሃገራትን ብምዃኑ ምግልጋሎም መልእኽቲ ኣቶ የማነ ይገልፅ።ስነስርዓት ቀብሪ ኣስመራ ኣብ ዝርከብ መቓብር ሓርበኛታት ዝቕፅል ሰንበት ከምዝፍፀም እውን ኣቶ የማነ ገሊፆም ኣለው።


መቐለ: ኣብ ዓይደር ሆስፒታል ብሰንኪ ሕጽረት ኦክስጂን 22 ተሓከምቲ ምሟቶም ተሓቢሩ

ኣብ ከተማ መቐለ ሬፈራል ሆስፒታል ዓይደር 22 ተሓከምቲ ብሰንኪ ስእነት ኦክስጅን ኣብ ዝሓለፈ ሰለስተ ሰሙን ህይወቶም ሓሊፉ ክብሉ ሜዲካል ዳይሬክተር ሆስፒታል ዓይደር ዶ/ር ክብሮም ገብረስላሰ ገሊፆም:: እቲ ሆስፒታል ብምኽንያት ሕፅረት ኦክስጅን ስራሕቲ እቲ ሆስፒታል ምትዕንቃፉ'ውን ሓቢሩ:: ሜዲካል ዳይሬክተር ሬፈራል ሆስፒታል ዓይደር ዶክተር ክብሮም ገብረስላሰ ንድምፂ ኣሜሪካ ኣብ ዝሃብዎ ቃል እቲ ዘሎ ክፍተት ኣብ ዝቕፅሉ ውሑዳት መዓልታት ንምስትኽኻል ይስራሕ ኣሎ ኢሎም:: ምሉእ ትሕዝቶ ኣብዚ ምስማዕ ይክኣል:: No media source currently available


ፕሮግራም መግቢ ዓለም ኣብ ክልል ትግራይ ኣብ ዝሓለፉ 3 ኣዋርሕ ን 1 ሚልዮን ሰባት ህጹጽ ረድኤት ምብጽሑ ገሊጹ

ፕሮግራም መግቢ ዓለም፣ ኣብ ደቡባዊን ምብራቃዊን ትግራይ ኣብ ውሽጢ ዝሓለፉ ሰለስተ ኣዋርሕ፣ ንሓደ ሚልዮን ህዝቢ ህጹጽ ሰብኣዊ ረድኤት ከምዘባጸሐ ገሊጹ። ኣብ ትግራይ 5.2 ሚልዮን ህዝቢ፣ እዚ ማለት 91 ሚእታዊት ህዝቢ ትግራይ ብሰንኪ ውግእ ተጸባዪ ረድኤት ኮይኑ ከምዘሎ እቲ ዜና ይሕብር። ምሉእ ትሕዝቶ ኣብዚ ምስማዕ ይክኣል:: No media source currently available


ዩኒሴፍ ኣብ ክልል ትግራይ ብሰንኪ ውግእ ኣብ ቆልዑ ዝፍጸም ግህሰት ኣይነከየን ኢሉ

ትካል ህጻናት ኣድሕን ሕቡራት ሃገራት (ዩኒሴፍ) "ኣብ ትግራይ፣ ውግእ ካብ ዝጅምር ድሕሪ ሸውዓተ ኣዋርሕ፣ ኣብ ልዕሊ ቆልዑ ዝፍጽመ ግህሰት መሰላት ስፍሓቱን ዕምቆቱን ሎሚ’ውን ኣይነከየን" ኢሉ ። እቲ መግለጺ "ልዕሊ 6 ሽሕ ኣላዪ ዘይብሎም ወይ ካብ ወለዶም ዝተፈላለዩ ቆልዑ ምልላይ ከምዝተኻኣለን ንዕቑባን ሓገዝን ከምዝተመዝገቡን፣ ብሰንኪ ስግኣት ጸጥታ፣ ካልኦት ቆልዑ ናብ ዝነብርሉ ከባቢታት ምእታው ስለዘይተካኣለ’ምበር ተመሳሳሊ ጸገም ዘለዎም ቆልዑት ከምዝህልው፣ ብጸገም ርክባት፣ ሕጽረት ማሕበራዊ ሰራሕተኛታትን ናይ ምንቅስቃስ ደረትን፣ ወለዲ ምስ ደቆም ንምርኻብ ከምዘይተካኣለ" ትካል ህጻናት ሕቡራት ሃገራት (ዩኒሴፍ) ሓቢሩ። እቲ መግለጺ "ደቂ ኣንስትዮን ኣዋልድን፣ ሎሚ’ውን ንጾታዊ መጥቓዕቲ ተቓሊዓን ኣለዋ፣ ልዕሊ 450 ብህይወት ዝተረፋ ክንክን ይግበረለን ከምዘሎ፣ ኣልማማ ሕጽረት ጸጥታን መጥቓዕቲ ከውርዱለይ’ዮም ዝብል ፍርሂን ተደማሚሮም፣ ንብርክት ዝበላ ደቂ ኣንስትዮ እቲ ዘድልየን ኣገዳሲ ሓገዝ ንምልጋስ ኣጸጋሚ ገይርዎ ኣሎ" ይብል ። ብውሑድ 1.6 ሚልዮን ህዝቢ፣ እቶም 720 ሽሕ ቆልዑ እዮም፣ ኣብ ትግራይ ብሰንኪ ውግእ ተፈናቂሎም ኣለው። መዓስከር ስደተኛታትን ተፈናቀልቲን፣ ጽቅጥቅጥ ዝበዝሖም ኮይኖም ይራኣዩ፣ እዚ ኩነታት’ዚ ድማ፣ ጾታዊ መጥቃዕቲን ዓመጻትን ንክፍጸም ጥጡሕ ባይታ ከምዝፈጥር ዩኒሴፍ ይሕብር። ኣብ ትግራይ ብሰንኪ ውግእ፣ ቆልዑ ከቢድ ዋጋ ይኸፍሉ ኣለው፣ብመሰረት’ዚ ኩሎም ተዋጋእቲ ሓይልታት፣ ንመሰረታዊ መሰላት ከኽብሩ፣ ዘይተደረተ መሰል ምንቅስቃስ ናብ ሓገዝ ዘድልይዎም ብሕልፊ ናብ ቆልዑ ንክህሉ ንከፍቅዱ ዩኒሴፍ ጸዊዑ።


ጊዝያዊ ምምሕዳር ክልል ትግራይ ናይ 6 ኣዋርሕ ኣፈጻጽማ ስራሕ'ቲ ምምሕዳር ምግምጋሙ ተገሊጹ

ግዝያዊ ምምሕዳር ክልል ትግራይ፣ ንናይ ሽዱሽተ ኣዋርሕ አፈጻጽማ ስራሕ እቲ ምምሕዳር ከምዝገምገመ ተገሊጹ። ዋና ፈፃሚ ስራሕ እቲ ግዝያዊ ምምሕዳር ዶ/ር ኣብርሃም በላይ፣ ንዝሓለፉ ሽዱሽተ ኣዋርሕ ይትግበር ዝነበረ ኣዋጅ ህፁፅ እዋን፣ ንተወሳኺ ጊዘ ከይናዋሕ ብምግባር፣ ህዝቢ ኣብ ከይዲ ምኽባር ሰላሙን ደሕንነቱን ዝለዓለ ተሳትፎ ክህልዎ ንምግባር ይስራሕ ኣሎ’ ምባሎም ተሓቢሩ'ሎ። ምሉእ ትሕዝቶ ኣብዚ ምስማዕ ይክኣል ። No media source currently available


ቃለ መጠይቕ ምስ አባል ኣመራርሓ ብሓደራ ዘመሓድር ዘሎ ቦርድ ትእምት ኣቶ ሙሉኣለም ብርሃነ

ኣብ ትካላት ትእምት ዘጋጠመ ዕንወት ብናይ ውሽጢ ዓቅምና ብዝገበርናዮ መፅናዕቲ 11-ቢልዮን ቅርሺ ዝግመት ክሳራ እንተጋጥም ሕዚ ንተካኣዮ እንተኢልና ግን ካብ 50-60- ቢልዮን ቅርሺ’ዩ ዘድልዮ ክብሉ ኣባል ኣመራርሓ ብሓደራ ዘመሓድሮ ዘሎ ቦርድ ትእምት ኣቶ ሙሉኣለም ብርሃነ ገሊፆም። ትእምት ኣብ ስራሕ ዝነበሩ 14- ትካላት ኣብ ፕሮጀክት ዝነበሩ’ዉን 14-ትካላት ተመሓድር ፤ ዝለዓለ ብፂሒት ሼር ባንኪ ወጋገን ብምዕዳግ ፣ ሜጋ ሕትመትን ካልኦትን ኣለዋ። ምሉእ ትሕዝቶ ኣብዚ ምስማዕ ይክኣል ። No media source currently available


ኢትዮጵያዊያን ንውሳነ እገዳ ቪዛ ኣሜሪካ ብምቅዋም ኣብ ዝተፈላለዩ ከተማታት'ታ ሃገር ሰልፊ አካይዶም

ብኣሽሓት ዝቁፀሩ ኢትዮጵያውያን ምስቲ ኣብ ክልል ትግራይ ዝካየድ ዘሎ ጨካን ኩናት ብዝተሓሓዝ ኣብ ልዕሊ መንግስቲ ዝግበር ተጽዕኖ ንምቅዋም ኣብ ርእሰ ከተማ ኣዲስ ኣበባን ካልኦት ብርክት ዝበላ ከተማታትን ኢትዮጵያ ሰላማዊ ሰልፊ ኣካይዶም ። እቶም ሰልፈኛታት ዝሓዝዎም ጭርሖታት ዝተፃሕፍዎም ባነራት "ኣሜሪካን ካልኦት ማሕበረሰብ ዓለምን ኣብ ትግራይ ግፍዕታት ይፍጸም ኣሎ ንዝብል ሻቕሎቶም ንቃወም።ሰራዊት ኢትዮጵያ ነቶም ኣብታ ክልል ዝነበሩ ዓመፅቲ ካብ ስልጣኖም ኣውሪዱ ነቶም በረኻ ዝሰፈሩ መራሕቲ ንምሓዝ እዩ ዝሰርሕ ዘሎ ዝብልን ሰራዊት ኤርትራ'ውን ንሰራዊት ኢትዮጵያ ሓገዝ ይህቡ ምህላዎምን ንኽወፁ ዘተሓሳስብ ዓለምለኸ መፀዋዕታ ንቃወም: መናእሰይ ኢትዮጵያ ምትእትታው ምዕራባውያን ንኹንን" ዝብሉ መጸዋዕታታት ይርከቡዎም ። ኣብ ዝሓለፈ ሰሙን ሓደ በዓል ስልጣን ኣሜሪካ ኣብ ልዕሊ ሰላማውያን ሰባት ዝወርድ መጥቃዕቲ ዘየቋርፅ እንተኾይኑ ኣብ ልዕሊ ኢትዮጵያን ኤርትራን ተወሳኺ ስጉምትታት ክውሰድ ይክእል እዩ ኢሉ ኔሩ`ዩ ። ምሉእ ትሕዝቶ ኣብዚ ምስማዕ ይክኣል። No media source currently available


ሁማን ራይትስ ዎች 'ኣብ ትግራይ ኣብያተ ትምህርቲ መጥቃዕቲ ይወርዶም: ይዝረፉን ይፈርሱን ኣለው' ክብል ኣብ ዘውጽኦ ሪፖርት ሓቢሩ

ሁማን ራይትስ ዋች “ ኣብ ትግራይ ዝካየድ ዘሎ ግጭት ካብ ዝጅምር ኣትሒዙ ኣብቲ ውግእ ብዝሳተፉ ዘለዉ ወገናት ኣብያተ ትምህርቲ መጥቃዕቲ ይወርዶምን ይፈርሱን ይዝረፉን ኣለዉ" ክብል ቅድሚ ትማሊ ኣብ ዘውጽኦ ሪፖርቱ ኣፍሊጡ። እቲ ዓለምለኸ ትካል ተሓላቒ ሰብኣዊ መሰላት ኣብቲ ሪፖርቱ ቢሮ ትምህርቲ ግዚያዊ ምምሕዳር ክልል ትግራይ ኣብዚ ወርሒ ግንቦት ኣውጺእዎ ኣብ ዝበሎ ሓበረታ 15 ኣብያተ ትምህርቲ ከቢድ ጉድኣት ከምዝወረደንን ካልኦት 53 ኣብያተ ትምህርቲ ከምዝተጎድኣ ኣብ ደቡብ ትግራይ ድማ 2 መባእታዊ ቤት ትምህርቲ ወተሃደራት ኢትዮጵያ ሰፊሮመን ከምዝርከቡ ምግላጹ ኣመልኪቱ`ሎ። ወታሃደራዊ ተሽከርከርቲ ዝሓለፈ ታሕሳስን መጋቢትን ኣብ ቀጽሪ ቤት ትምህርቲ ኣጼ ዮሃንስ ከምዝተራእያ ዝገልጽ ሁማን ራይትስ ዋች፡ ኮምፒተራት ፕላዝማ ስክሪናትን መግብን ንብርክት ዝበሉ ሰሙናት እናጸዓና ከውጽኣ ከምዝርኣዩ ብዙሓት ነበርቲ መቐለ ከም ዝነገርዎ ብምግላጽ፡ እቶም ወተሃደራት ምስ ወጹ ድማ ነበርቲ ኣብ ልዕሊ ክፍልታት ትምህርቲ መስመራት ኤለክትሪክን ማይን ከምኡ ካልኦት ንብረታት ጉድኣት ወሪዱ ከምዝጸንሖም ከምዝነገርዎ ይገልጽ። ሁማን ራይትስ ዋች ኣብቲ ሪፖርቱ- ኣብቲ ቀጽሪ ኣብ ልዕሊ ደቀንስትዮ ዝተፈጸመ ጾታዊ ዓመጽ ይኹን ካልእ መጥቃዕቲ ምንባሩን ዘይምንባሩን ከምዘየረጋገጸ ብምጥቃስ፡ ግን ናብቲ ወተሃደራዊ ምልክት ዝተለጠፈሉ ቀጽሪ ደቀኣንስትዮ ክኣትዋን ክወጻን ምርኣዮም-ሓደ ሓደ ግዜ ድማ ንመዓልታት ከም ዝጸንሓ ነበርቲ ነጊሮምኒ ይብል ። ሁማን ራይትስ ዋች ኣብ ትግራይ ኣብያተ ትምህርቲ ንምኽፋት ሰበ-ስልጣን ይጽዕሩ`ኳ እንተሃለዉ፡ ርብዒ ዝኣኽሉ ምጉድኦምን ኣብ ምዕራብ ትግራይ ድማ መማህራን ምፍንቓሎም ሕጽረት ንብረት ምህላዉ 48 ሺሕ ዝኾኑ መማህራን ናይ ስነልቦናን ኣእምሮ ጥዕናን ድጋፍ ከምዘድልዮም ይግለጽ ። ኣብ ናይ ውልቂ ኣብያተ ትምህርቲ ዝምህሩ ዝነበሩ ድማ ደሞዞም ብምቁራጹ ንቤተሰቦም ምምጋብ ከምዘይክኣሉ ሓቢሩ`ሎ። ኣብ ትግራይ ውግእ ካብ ዝጀምረሉ ጊዜ ንነጀው ኣብያተ ትምህርቲ ከምዝተዘረፉ፣ መዓስከር ሰራዊት ከምዝኾኑ፣ ብከቢድ ኣጽዋር ከምዝተወቅዑን፣ ገሊኦም ኣብ’ዚ እዋን’ዚ ኣገልግሎት ንምሃብ ኣብ ዘይኽእልሉ ብርኪ ከምዝርከቡ ሁማን ራይት ዋች ኣብ’ዚ ሳልስቲ ኣፍሊጡ። ተሓላቂ መሰላት ዝኾነ ሁማን ራይት ዋች ኣብ መቀለ፣ ኣብ አኽሱም፣ ዓድዋን ደቡባዊ ዞባን ኣብ ልዕሊ መባእታን ካልኣይን ደረጃ ኣብያተ ትምህርቲ፣ ኣብ ዩኒቨርሲቲ ኣኽሱም ዝወረዱ ጉድኣታት ጠቂሱ ኣሎ። ወትሃደራት ኤርትራ፣ ኣብ መዓስከር ስደተኛታት ሕጻጽ ዝነበራ ኣብያተ ትምህርቲን ቤት ጽሕፈታትን ዝሓለፈ ሕዳር ኣውሪዶምዎ ንዝበሎ ጉድኣት ኤርትራዊያን ስደተኛታት ከምዝሓበርዎ፣ ኣብ እዋን’ቲ ውግእ ኩሎም ተዋጋእቲ ሓይልታት፣ ኣብያተ ትምህርቲ ንወትሃደራዊ መደብርነት ከምዝተጠቀሙሎም፣ ወትሃደራት ኤርትራ፣ ኣኽሱም ኣብ ዝርከብ መባእታዊ ቤ/ትምህርቲ ባዜን ከምዝሰፈሩ ሁማን ራይት ዋች ገሊጹ እዩ። እቲ ትካል ሰራዊት ትግራይ ብወገኑ፣ ኣብ ደቡባዊ ትግራይ፣ ውግእ ቅድሚ ምጅማሩ፣ ብሶብር ኣብ ዝተባሃለ ቤ/ትምህርቲ ገጠር ንኣዋርሕ ዓስኪሮምሉ ከምዝነበሩ፣ ኣብ ዙርያ’ቲ ቤ/ትምህርቲ ዕርዲታት ከምዝሰርሑን፣ ቤት ጽሕፈት ዳይረክተር እቲ ቤ/ትምህርቲ ማኻዚኖ ከምዝገበርዎ ካብ ሚድያታት፣ ኣብ ጥቃ ሽመልባ ዝርከብ 2ይ ብርኪ ቤ/ትምህርቲ እቶም ተዋጋእቲ ሒዞምዎ ከምዝነበረ ካብ ሳተላይት ኣሳእል ንምፍላጥ ኪኢለ ኣለኹ ይብል ። እቲ ተሓላቒ መሰል ዘቕረቦም ካልኦት ነጥብታትን ምላሽ ዝምልከቶም መንግስታዊ ኣካላትን ሒዝና ጽባሕ ክምለሰኩም ኢና።


ኢዜማ ኣብ ከተማ ባህርዳር ህዝባዊ አኼባ አካይዱ

ፓርቲ ማሕበራዊ ፍትሒ ዜጋታት ኢትዮጵያ(ኢዜማ) ሃገራዊ ሓድነት ኣብ ልዕሊ ዝሰብኩ ፓርታት ፖለቲካ ኣበየ ቦትኡ ዝግበር ምክልባት፡ ንኢትዮጵያ ብዓሌት ከፋፊሎም ንምፍራስ ኣጀንዳ ናይ ዝሓዙ ሓይልታት ውዲት`ዩ ኢሉ ። ኢዜማ ኣብ ባህርዳር ጎስጓስ ምርጫ ኣብ ዘካይደሉ ዘሎ እዋን ዝተዛረበ አቦ መንበር'ቲ ፓርቲ ፕሮፈሰር ብርሃኑ ነጋ-ህዝቢ ኣምሓራ ንዝሓለፈ 30 ዓመታት ብብሄር ተወደብ ክብሃል ከሎ እምቢ ብምባሉ- ንኢትዮጵያ ካብ ምብትታትን ዝተኸላኸለ ህዝቢ`ዩ ኢሉ። ኢዜማ ካብ ብልጽግና ፓርቲ ዝፈልዮ ኣርባዕተ ነጥብታት ከም ዘለዉዎ ዝገለጸ ፕሮፈሰር ብርሃኑ ነጋ፡ ብፍላይ ኣብቲ ዘሎ ሕገመንግስቲ ነቲ ብልጽግና ዝሓዞ መርገጽ ብግልጺ ከምዝቃወም ኣፍሊጡ`ሎ።


ኣሜሪካዊ ሰነተር ጂም ኢንሆፍ ኣብ አዲስ አበባ ምብጻሕ የካይዱ ምህላዎም ተገሊጹ

ኣሜሪካዊ ሪፓብሊካን ሰነተር ጂም ኢንሆፍ ኣዲስ ኣበባ ምእታዉ ቀዳማይ ሚኒስትር ኣቢይ ኣሕመድ ኣፍሊጡ። ብመሰረት ጸብጻብ ኣገልግሎት ዜና ኢትዮጵያ፡ ቀዳማይ ሚኒስትር ኣቢይ ኣብ ማሕበራዊ ገጹ "ፈታዊ ኢትዮጵያ ሰነተር ጂም ኢንሆፍ ናብ ካልአይቲ ዓዶም ዝኾነት ኢትዮጵያ እንቋዕ ደሓን መጹ " ኢሉ`ሎ። ሰነተር ጂም ኢንሆፍ ዝሓለፈ ሰሙን ነቲ ኣሜሪካ ዘሕለፈቶ ናይ ቪዛ እገዳ ኣመልኪቱ ኣብ ባይቶ ኣሜሪካ ክዛረብ ከሎ፡ ምምሕዳር ባይደን ኣብ ልዕሊ ኢትዮጵያ ዘሕለፎ ናይ ቪዛ እገዳ እቃዎሞ`የ ድሕሪ ምባል፡ ንመንግስቲ ኢትዮጵያ ምስ`ቲ ኣሸባሪ ጉጅለ ህወሓት ኣብ ሓደ መስርዕ ንምቕማጥ ምፍታን ተቐባልነት የብሉን ኢሉ ኔሩ። ሰነተር ጂም ኢንሆፍ ብተወሳኺ`ውን 'መንግስቲ ኢትዮጵያ ንኩሎም ሰለማዊ ፍታሓት ኣብ ምምጻእ ኣብ ምስራሕ`ዩ ዝርከብ ዘሎ- ሰላምን ሓድነትን ካብ ምምጻእ ወጻኢ ካልእ ኣካይዳ ኣይከደን ምባሉ ተሓቢሩ`ሎ። ዕላማ መገሻ ሰነተር ኢንሆፍ ኮነ ናብ ኢትዮጵያ ዝኸደ ብውልቁ ይኹን ብወግዓዊ ተልእኮ ዝተገልጸ ነገር የለን- ሓበረታ ምስ ረኽብና ክነቕርበልኩም ኢና።


ዘተ ኣብ ክታበት ቫይረስኮሮና

ብዛዕባ ክታበት ኮቪድ 19 ወይ ከኣ ቫይረስኮሮና ዝዝረቡ ወረታትን ጥርጣረታትን ደሕንነት ክታበት ኮሮና ቫይረስን ዝብል ኮይኑ’ሎ ናይዚ ዝሓለፈ ቀዳምን ሰንበትን መደብ ሕቶን መልስን ። ኣብዚ መደብ’ዚ ዝተሳተፉ ኣጋይሽና ካብ መቀለ ሓላፊ ክፍሊ ምክልኻል ኮቪድ ዶክተር ሓርነት ኣዳነን ሓላፊ ክፍሊ ክታበት ኮቪድ ኣቶ ገብረሃወርያ ገብረክርስቶስን፡ ካብዚ ካብ ኣሜሪካ ክፍለግዝኣት ዊስክንሰን ከኣ ዶክተር ዳውድ ሲራጅ ፕሮፌሰር ማዲሰን ዪኒቨርስትን ኪኢላ ተመሓላለፍቲ ሕማማትን ንክታበት ኣስትራዚንካ ኣብ ሰባት ብምፍታን ኣብ ዝተኻየደ መፅናዕቲ ዝተኻፈሉን’ዮም። ሙሉእ ትሕዝትኡ ንምስማዕ ኣብ ታሕቲ ዘሎ ድምፂ ጠውቅዎ። No media source currently available No media source currently available


ኣሜሪካዊያን ኣባላት ኣብያተ ምኽሪ ንኢትዮጵያን ኤርትራን ዝምልከት ርእይቶ ሂቦም

ኣሜሪካዊያን ሴነተር ባብ ሜንደዝን ኮንግረስማን ግሪጎርይ ሚክስን ናብ ፕረዚደንት ጆ ባይደን ኣብ ዘቅረብዎ ጻውዒት "ኣብ ልዕሊ ኤርትራ እገዳ ኣጽዋር፣ ኣብ ልዕሊ መንግስቲ ኢትዮጵያ ድማ ፋይናንሳዊ እገዳ ንክትግበር" ጸዊዖም። ኣባላት ቤት ምኽሪ ኣሜሪካ"ቀ/ሚ ኣብይ ኣሕመድ ብህዝባዊ ተቃውሞ ተደጊፎም ናብ ስልጣን ክመጹ ከለው ኣብ ማሕበረ ሰብ ዓለም ዘለና ኩላትና፣ ኢትዮጵያ ናብ ጎደና ዴሞክራሲ ክትበቅዕ እያ ዝብል ምትእምማን ነይሩና፣ እቲ ዘሕዝን ግና፣ ተስፋና በኒኖም ተሪፎም" ይብሉ እቶም ። ቀዲሙ ክስራዕ ዘለዎ ምውጻእ ወትሃደራት ኤርትራ ካብ ኢትዮጵያ እዩ። ፕረዚደንት ባይደን ምስ ዝረዳድእዎም መራሕቲ ካልኦት ሃገራት ኮይኖም ኣብ ልዕሊ መንግስቲ ኤርትራ ናይ ኣጽዋር እገዳ ንክትግበር ክሰርሑሉ’ውን ኣተባቢዖም። ተመሳሳሊ ስጉምቲ ኣብ ልዕሊ ኢትዮጵያዊያን’ውን ንክውሰድ፣ ካብ ዓለምለኻዊ ትካላት ናብ መንግስቲ ኢትዮጵያ ዝውሕዝ ገንዘብ ንክቋረጽ’ውን ምምሕዳር ኣሜሪካ ንክዓየሉ ጸዊዖም። እዚ ከምዚ'ሉ ከሎ፣ ኣብ መድረኽ ሴነት ኣሜሪካ መደረ ዘስምዑ ሴነተር ጂም ኢንሆፍ "ሚኒስትር ጉዳያት ወጻኢ ኣሜሪካ ንሰበ ስልጣን ኢትዮጵያን ኤርትራን ቪዛ እገዳ ከምዝገበረ ምስ ጠቀሱ ከምዝቃወምዎ" ሓቢሮም። ሴነተር ኢንሆፍ ኣብ ዘረበኦም "ጉጅለ ራዕዲ ዝተባሃለ ህወሓት ምስ መንግስቲ ኢትዮጵያ ብማዕረ ምርኣይ ተቀባልነት ዘይብሉን ጌጋን እዩ፣ ዘቁጥዕ’ውን እዩ" ኢሎም። ምሉእ ትሕዝቶ ኣብዚ ምስማዕ ይክኣል :: No media source currently available


ኣወሃሃዲት ሰብኣዊ ሓገዝ ሕ/ሃ ኣብ ኢትዮጵያ ካብ ከተማ ሽረ ብወታሃደራት ኣብ ልዕሊ ተመዛበልቲ ንዝተፈጸመ ተግባር ኮኒነን

24 ግንቦት 2021 ለይቲ ኣብ ትግራይ ከተማ ሽረ እንዳስለሰ ኣብ መዕቖቢ ተመዛበልቲ ብወታሃደራት ንዝተፈፀመ ሃንደበታዊ ማእሰርቲ፣መውቃዕትን ካልኦት ዓይነት ሕማቕ ኣተሓሕዛን ኣብ ኢትዮጵያ ኣዋሃዲት ሰብኣዊ ረድኤት ሕቡራት ሃገራት ካትሪን ሶዚ ኮኒነንኦ። ልዕሊ 200 ናይ ውሽጢ ተመዛበልቲ ብወታሃደራት ተሓፊሶም ከምዝተወስዱ ብምግላፅ ብዘይ ውዓል ሕደር ንክፍትሑ ፀዊዐን።ብመሰረት ሎሚ ዝበጽሓና ዜና እቶም ብወታሃደራት ኢትዮጵያን ኤርትራን ተወሲዶም ዝነበሩ ተመዛበልቲ ከምዝተፈትሑ ተሓቢሩ ኣሎ።ብዙሕ መውቃዕቲ ከምዝጋጠሞም ዝገለፁ ግዳያት ዘይተፈትሑ ገለ ሰባት ከምዝህልው እምነቶም ገሊፆም ኣለው። ኣዋሃዲት ሰብኣዊ ረድኤት ሕቡራት ሃገራት ካትሪን ሶዚ ንዝተጣህሰ ከቢድ መግሃስትታት ሕጊ ዓለምለኸ ሰብኣዊነትን ሰብኣዊ መሰላትን ክምርመርን ፈፀምቲ ናብ ፍርዲ ከቐርቡን ኣለዎም ኢለን። ወሃቢ ቃል ዋና ፀሓፊ ሕቡራት ሃገራት ስቴፈን ዱጃሪክ ብወገኖም ምስ መሻርኽትና ኮይንናን ሓለዋ ስቪላት ንምርግጋፅ ምስ ኣዘዘቲ ሰራዊት ንምዝርራብ ድሉዋት ኢና ኢሎም።ዱጃሪክ ወሲኾም ሰብኣዊ ኩነታት ትግራይ ሕዚ እውን ኣብ ተበፃሕነቱ ፈታኒ ኮይኑ ቀፂሉ ኣሎ ኢሎም።ህዝቢ ብብዝሒ ኣብ ዝነብረሉ ማእኸላይ ዞባ ንዝበዝሕ ኣስታት 1.8 ሚሊዮን ምብፃሕ ኣይክኣልን ኢሎም። ሰራሕተኛታት ረድኤት ኣብ ዝበፅሕሎም ከባቢታት ሕፅረት መግቢ፣ ኣገልግሎት ማይን፣መብራህትን ኣገልግሎት ጥዕናን ሓዊሱ እቲ ኩነታት ሕማቕ እዩ ዘሎ ኢሎም። ብዘይ ውዓል ሕደር እንተድኣ ዘይተፈቲሑ ሓደጋ ጃምላዊ ሕሱም ሕፅረት መግቢ ኣንፀላሊዩ ኣሎ ኢሎም። ወሃቢ ቃል ዋና ፀሓፊ ሕቡራት ሃገራት ዱጃሪ ክሓገዝ ንዘድልዮም ሰባት ሰብኣዊ ረድኤት ብብዝሒ ንምቕራብ ዘይተደረተን ነባሪ ዝኾነ ተበፃሕነት ክረጋገጽ ፃዊዕትና ይቕፅል ኢሎም ።


ኣሜሪካ: ኤርትራን ኢትዮጵያን ኣብ ጉዳይ ክልል ትግራይ መንገዶም እንተዘይቀይሮም ተወሳኺ እገዳ ከምእተነብር ተጠንቅቕ

ኣሜሪካ፡ኢትዮጵያን ኤርትራን ኣብ ክልል ትግራይ ጎንጺ ዘነሃህሩ ዘለዉ መንገዶም ዘይቅይሩ እንተኾይኖም ከም ብማግኒስኪ ዓንቀጽ ዝፍለጥ እገዳ ክገብር`የ ኢላ ተጠንቅቕ ኣላ። ኣብ መሪሕነት ዘለዉ ኣባላት ባይቶ`ውን ነቲ ግፍዕታት ንከብቅዕ ትርር ዝበለ ስጉምቲ ክውሰድ ይድግፉ`ለዉ። ብኻልእ ወገን ሚኒስትሪ ጉዳያት ወጻኢ ኢትዮጵያ ፡ ምስ ዋሺንግተን ዘለዎ ዝምድና ከምዝግምግም ኣጠንቂቑ`ሎ። ኤርትራ ኣብ ዝሃበቶ ምላሽ ድማ፡ ተግባራት ኣሜሪካ ንህወሓት ካብ`ቲ ዝፈጸሞ ናይ ክሕደት መጥቃዕቲ፡ ካብ ተሓታትነት ናጻ ንምግባር ዕላማ ዘለዎ- ክትብል ገሊጻቶ`ላ:: ሰራዊታት ኢትዮጵያን ኤርትራን ብሓደ ወገን ህዝባዊ ወያነ ሓርነት ትግራይ ድማ በቲ ሓደ ወገን ዘካይድዎ ግጭትልዕሊ ሽዱሽተ ኣዋርሕ ኣቑጺሩ`ሎ:: ብኣሸሓት ዝቑጸሩ ተቐቲሎም: ኣስታት 2 ሚልየን ካብ ቤት ንብረቶም ተመዛቢሎም" ገለ 5 ሚልየን ድማ ሓደጋ ጥምየት ኣጋጢምዎም ኣሎ። ኣቦ መንበር ኮሚቴ ጉዳያት ወጻኢ ሰነተር ባብ መነንደዝ ኣብ ቅልውላው ትግራይ ትማሊ ሓሙስ ቃለ-ምስክርነት ዘካየደ ክኸውን ከሎ፡ መቓልሕ ምጽናት ዘርኢ ዳርፉር ይርኢ ከምዘሎ ገሊጹ:: "ኩሎም ወገናት በቲ ግፍዕታት በደለኛታት`ዮም። ካብ ንረኽቦ ዘለና ጸብጻባት ግን ወተሃደራት ኢትዮጵያን ኤርትራን ሓገዝቲ ሚልሻታትን`ዮም ብዘይሓላፍነታዊ መንገድን ክፋእን ንሲቪላት ዒላማ ዝገብሩ ዘለዉ- ገበናት ኩናትን ገበናት ጸረ-ሰብኣውነትን ንርኢ ዘለና ኢና ንመስል" ኢሉሰነተር መነንደዝ። እቲ ግጭትን ሰብኣዊ ቅልውላውን እናገደደ ኣብ ዝኸደሉ እዋን፡ መነንደዝን ካልኦት ሰነተራትን- ሚኒስትሪ ጉዳያት ወጻኢ- እቲ ኣብ ትግራይ ዘሎ ግፍዕታት ናብ ገበናት ኩናት ክድይብ ዝኽእል እንተኾይኑ ቀልጢፉ ገምጋሙ ክውድእ ጸዊዖም።' ሰነተር ጂም ሪሽ ብወገኑ ምስዚ ብምስምማዕ፡ ዓለም ከምዚ ዓይነት ኣብ ዳርፉርን ርዋንዳን ርእያቶ`ያ ኢሉ። ናይ ኣይዳሆ ሰነተር ሪች"ኣሜሪካን መሓዙታን ካብ ምትብባዕን ጽምዶን ምስ መንግስታት ኢትዮጵያን ኤርትራን ምዝርራብ ዝብሉ ዲፕሎማሲታት ናብ ትግባረ ምስግጋር ክቕጽላ ኣለወን" ኢሉ ። ጉጅላዊ ዓመጽ ትግራዎት ኣንስንት ኣዋልድን ብሰፊሑ ኣሎ- ዝብሉ ጸብጻባት ኣለዉ:: ሳራ ቻርለስ ካብ ዩኤስኤኣይዲ፡ እቲ ጭካነ ካብ መንጎ ዝረኣየቶም ዝኸፍኡ ሓደ`ዩ ክትብል ንሰነተራት ትነግር፡"እቲ ጸብጻባት ብዛዕባ ኣብ ልዕሊ ደቀኣንስትዮ ዝፍጸም ጾታዊ ዓመጽን ካልእን ጥራይ ዘይኮነስ፡ነቲ ሕብረተሰብ ንምፍራስን ምዕናው ስድራቤትን ዝግበር ፈተነ`ውን`ዩ" ትብል ሳራ ቻርለስ ገለ ገበነኛታት ንኣንስቲ እቕሽቲ ዒላማ ከምዝገብሩን፡ ንደቀኣንስትዮ ኣብ ቅድሚ ስድራቤተን ከም ዝብድልወንን ኣካለን ክሳብ ዝጉዳእ ጎንጺ ከምዝጥቀሙን ትዛረብ። ሮበርት ጎደግ ምኽትል ሚኒስትር ጉዳያት ወጻኢ ንጉዳይ ኣፍሪቃ ክኸውን ከሎ፡ ኢትዮጵያ ኣብ መጥወዪ ቦታ`ያ ዘላ- መንገዳ እንተዘይቀይራ ከም እገዳ ዓንቀጽ ማግኒትስኪ ዝበለ ተወሳኺ ስጉምቲ ክጽበያ ይኽእል`ዩ ይብል- እቲ ምግኒትስኪ ዝብሃል- ገንዘብ ዘደስክልን-ንገሃስቲ ሰብኣዊ መሰላት ናብ ኣሜሪካ ከይኣትዉ ዝኽልክልን`ዩ። "ኢትዮጵያ ኣብ ነጥቢ መቐይሮ`ያ ዘላ- መንግስቲ ዝገብሮ ዘሎ ጃምላዊ ማእሰርቲ-ምድራት ሚድያ- ግህሰታት ሰብኣዊ መሰላት ከምኡ ምውራድ ፖለቲካዊ ባይታ፡ ኣብ ሕብረተሰብ ምፍሕፋሕ የስዕብ ኣሎ- ነቲ ንሰነ 21 ተመዲቡ ዘሎ ሃገራዊ ምርጫ`ውን ይጎድኦ`ሎ" ይብል ። መንግስቲ ኢትዮጵያ ግን ነዚ ብውድባት ሰብኣዊ መሰላትን ትካላት ረድኤትን ዝቐርብ ጸብጻባት ኣይቅበሎን። መብዛሕቲኦም ኣብ ትግራይ ዝተቐተሉ ተዋጋእቲ`ምበር ሲቪላት ኣይኮኑን ይብል። ሚንስትሪ ወጻኢ ኢትዮጵያ ንዩኤስ ኣብ ውሽጣዊ ጉዳያት ጣልቃ ብምእታው ድሕሪ ምኽሳስ፡ እገዳታት ጸጥታ ዝቕጽል እንተኾይኑ፡ ምስ ዋሺንግተን ዘለዎ ዝምድና ከምዝግምግም ኣጠንቂቑ`ሎ። ሚኒስትሪ ጉዳያት ዜና ኤርትራ ኣብ ዝሃቦ ናይ ትዊተር ምላሽ ድማ ፡ ካብ ሚኒስትሪ ጉዳያት ወጻኢ ኣመሪካ ክሳብ ናይ ሰነት ኮሚቴ ዝምድና ወጻእን ካልእ ጨንፈራትን መንግስቲ ኣሜሪካ ዝካየድ ዘሎ ነገር፡ ናብ ሓደ ቴማ ክጸሪ ዝኽእል`ዩ ንሱ ድማ ንህወሓት ካብ`ቲ ዝፈጸሞ ናይ ክሕደት መጥቃዕቲ ተሓታቲ ካብ ምግባር ናጻ ጌርካ፡ ነቶም ተረፈመረፍ ኣኻኺብካ ትንፋስ ንምዝራእ ዝግበር ፈተነ`ዩ ኢሉ`ሎ። ኣቶ የማነ ገብረመስቀል ኣተሓሒዙ፡ ቄናን ሚዛን ምስ ኣህጉራዊ ሕጊ ኣይቃዶን`ዩ ጥራይ ዘይኮነስ፡ ንዞባዊ ርግኣትን ሰላምን`ውን ዘዛብዕ`ዩ ብምባል፡ ብህወሓት ብዝተወልዐ ኩናት ንዝሰዓበ ሰብኣዊ ቅልውላው ምውጋድ ሓደ ኮይኑ፡ ነቶም ሕጋዊ ስጉምቲ ክወስዱ ዝተገደዱ ምኽሳስ ድማ ካልእ`ዩ ኢሉ:: ምሉእ ትሕዝቶ ኣብዚ ምስማዕ ይክኣል:: No media source currently available


ካብ መዕቖቢ ተመዛበልቲ ከተማ ሽረ ብወታሃደራት ኤርትራን ኢትዮጵያን ተወሲዶም ዝተባህሉ ተመዛበልቲ ምምላሶም ተገሊጹ

ኣብ ክልል ትግራይ ከተማ ሽረ እንዳስላሰ ካብ መዕቖቢ ተመዛበልቲ ብወታሃደራት ተዓፊኖም ተወሲዶም ዝተብሃሉ ሰባት ትማሊ ኣማስዩ ከምዝተመለሱ ተሓቢሩ:: ብወታሃደራት ኢትዮጵያን ኤርትራን ተዓፊኖም ከምዝተወሰዱን መውቃዕቲ ከምዝበፅሖም ተዓፊኖም ዝተወሰዱ ሓቢሮም:: ኣብቲ ጉዳይ ካብ ኣመራርሓ እቲ ክልልን መንግስቲ ፌደራልን ምላሽ ንምርካብ ዝገበርናዮ ፃዕሪ ኣይሰመረን:: ምሉእ ትሕዝቶ ኣብዚ ምስማዕ ይክኣል:: No media source currently available


'ጾመ ትግራይ' ብዝብል ክካየድ ዝቐነየ ፆምን ፀሎትን ተዛዚሙ

"ፆመ ትግራይ" ብዝብል ኣብ ዝተፈላለዩ ከተማታት ትግራይ ዝተኻየደ ፆምን ፀሎትን ትማሊ ተዛዚሙ:: በቲ ፆም ምኽንያት ኣብ ብዙሓት ከተማታደው ኢሉ ዝነበረ ኣገልግሎት መጓዓዝያን ስራሕቲ ትካላት ንግድን ሎሚ ዓርቢ ተጀሚሩ'ሎ:: ምሉእ ትሕዝቶ ኣብዚ ምስማዕ ይክኣል :: No media source currently available


ርእይቶ ነበርቲ ከተማ መቐለ ንእገዳ ቪዛ ኣሜሪካ

ኣሜሪካ ኣብዚ ሰሙን ንመራሕቲ ኢትዮጵያ: ኤርትራ: ሓይልታት ኣምሓራን ኣባላት ህወሓትን ክልከላ ቪዛ ምግባራ ምግላፃ ስዒቡ ንድምጺ ኣሜሪካ ርእቶኦም ዝ ሃቡ ነበርቲ መቐለ ከምዚ ይብሉ:: ምሉእ ትሕዝቶ ኣብዚ ምስማዕ ይክኣል :: No media source currently available


ኣመሓዳሪት ዩኤስኤኣይዲ ብሞት ሰራሕተኛ ረድኤት'ቲ ትካል ዝተሰምዐን ሓዘን ገሊጸን

ኣማሓዳሪት ረድኤት ስግር ባሕሪ ኣሜሪካ(USAID) ሳማንታ ፓወር፣ ብምኽንያት ቅንጸላ ሓደ ሰራሕተኛ’ቲ ትካል ብወትሃደራት ኤርትራን ኢትዮጵያን ኣብ ትግራይ ዝተሰመዐን ሓዘን ገሊጸን። እቲ ዝሞተ ሰብ፣ ኣብ’ቲ ክልል ምስ ረድኤት ስግር ባሕሪ ኣሜሪካ ኮይኑ ወሳኒ ረድኤት ንህዝቢ የባጽሕ ዝነበረ ከምዝኾነ ዝጠቀሳ ሳማንታ ፓወር፣ ሰራሕተኛታት ረድኤት ኣብ ነፍሲ ወከፍ መዓልቲ ህይወቶም ኣብ ሓደጋ ኣውዲቆም ነቶም ብሰንኪ ሰብ ሰራሕን ተፈጥሮኣዊን ጸገማት ዝተጎድኡ ንምሕጋዝ ይነጥፉ ከምዘለው ጠቂሰን። ንሰን "ንሰላማዊ ፍታሕን ብሩህ መጻኢን ምስ ህዝቢ ኢትዮጵያ ብሓባር ኣብ ንሰርሓሉ እዋን፣ ብሰንኪ’ዚ ምፍርራሕ፣ ምጉብዕባዕ፣ ጉድኣትን ቅትለትን’ዚ፣ ትብዓትን መስዋእትን እቶም ኣብ ትግራይ ሰብኣዊ ረድኤት የባጽሑ ዘለው ሰራሕተኛታት ረድኤት ከንቱ ኮይኑ ኣይተርፍን" ኢለን። ኣብ ትግራይ ውግእ ካብ ዝጀመረሉ ሕዳር ንነዘ፣ ብውሑድ ሸውዓተ ኣባላት ትካላት ረድኤት ኣብ ስራሕ ከለው ተቀቲሎም እዮም። እዚ ዳሕረዋይ ቅንጸላ ኮነ ተባሂሉ ዝተፈጸመ ከምዝኾነ ኣብ ልዕሊ ሰራሕተኛታት ረድኤት እናሓየለ ይመጽእ ዘሎ ኣሰካፊ መጥቓዕቲ ኣንጻር ሰራሕተኛታት ረድኤት እዩ ኢለን። "ኣሜሪካ ንህዝቢ ትግራይ ንክተሕግዝ ቅርብቲ እያ" ዝበላ ሳማንታ ፓወር፣ "ቃንዛኦም ንከይናዋሕን ንከብቅዕን ወትሃደራት ኤርትራ ካብ ትግራይ ግድን ክወጹ ኣለዎም፣ መንግስቲ ኢትዮጵያ ብወገኑ ሰብኣዊ ረድኤት ብዘይ ዕንቅፋት ምብጽሑ ከረጋግጽ፣ ንገበነኛታት ናብ ፍርዲ ከቅርብን ኣብ ፖለቲካዊ መፍትሒ ክበጽሕ ኣለዎ" ኢለን። "ሚኒስትር ጉዳያት ወጻኢ ኢትዮጵያ፣ ነቲ ካብ መንግስቲ ኣሜሪካ ዝቀረበሉ ነቀፌታን ስምዕታን ከምዝነጸጎ" ዝዝከር እዩ።


ቦርድ ምርጫ ኢትዮጵያ ንክልተ ዓለምለኸ ጉጅለታት ተዓዘብቲ ኣፍልጦ ምሃቡ ገሊጹ

ሃገራዊ ቦርድ ምርጫ፣ ንክልተ ዓለምለኸ ጉጅለታት ተዓዘብቲ ኣፍልጦ ከምዝሃበ ገሊጹ። እቲ ቦርድ ኣፍልጦ ዝሃበ፣ ንጉጅለ ተዓዘብቲ ዓለምለኸ ሪፐብሊካን ኢንስትትዩትን ዓለምለኸ ዲሞክራቲክ ኢንስትትዩትን እዩ። እቲ ቦርድ፣ እቶም ትካላት ንዘቅረብዎ ሜላ መጽናዕቲ ገምጊሙ፣ ንመሰረታዊ መትከላት ዓለምለኻዊ ተዓዘብቲን ዓለምለኻዊ መትከላት ስነ ምግባር ብዝስዕብ ኣገባብ ከምዝሰርሑ ናብ ስምምዕነት ስለዝፈለጠ፣ ናይ ምዕዛብ ኣፍልጦ ከምዝሃበ ገሊጹ ኣሎ። ብሰንኪ ኮቪድ 19፣ እቶም ዓለምለኸ ተዓዘብቲ፣ ዝፍጽምዎ ተግባርን ደረት ቦታ ከምዝህልዎ፣ እዚ ድማ ንስራሕቶምን ዝበጽሕዎ መደምደምታን ዝገልጽ ከምዝኾነ፣ እቶም ተዓዘብቲን ምስ’ቲ ቦርድ ኣብ ምርድዳእ ከምዝበጽሑ እቲ ዜና ሓቢሩ።


ዓቓቢ ሕጊ ኢትዮጵያ ኣብ ልዕሊ ወ/ሮ ኬርያ ኢብራሂም ክሲ ከምዝምስርት ሓቢሩ

ዋና ዓቃቢ ኢትዮጵያ ኣባል ፈጻሚ ስራሕ ህወሓትን ኣፈ ጉባኤ ፌደረሽን ኢትዮጵያ ዝነበራ ወ/ሮ ኬርያ ኢብራሂም፣ "ኣብ ልዕሊ ኣመራርሓ ህወሓት ክምስክር እየ" ኢለን ድሕሪ ምስምመዐን፣ ኣብ ቤት ፍርዲ ምስ ቀረባ ሓሳበን ለዊጠን "ኣይምስክርን" ኢለን ኢሉ ከምዝከሰን ገሊጹ። ጠበቓኣን ኣቶ ሃፍቶም ከሰተ ብወገኑ "ወ/ሮ ኬርያ ኢብራሂም፣ ኣብ ልዕሊ ኣባላት ኣመራርሓ ህወሓት ንክምስክራ ኣይተሰማማዓን፣ ብምስጢር ተቀሪጹ ብዝተባሃለ ቪድዮ ስለዝሓዝወን እዩ ነታ ዕለት ይጽበዩዋ ዝነበሩ" ኢሉ። ዓቃቢ ሕጊ ግና ነዚ ሓሳብ’ዚ ከምዘይቅበል፣ ዝኣክል ጭብጢ ከምዝሓዘን፣ ኣብ ሰዓቱ ከምዘቅርብ ጠቂሱ ኣሎ። ምክትል ዓቃቢ ሕጊ ኢትዮጵያ ኣቶ ፈቃዱ "ወ/ሮ ኬርያ፣ ክምስክር እየ ኢለን ድሕሪ ፈቃደኛ ምዃነን ካብ ማእሰርቲ ከምዝተፈትሓን ሓለዋ ይግበረን ከምዝጸንሐን" ገሊጾም። ጠበቓኣን ኣቶ ሃብቶም ከሰተ ብወገኑ "ወ/ሮ ኬርያ፣ ኢደን ድሕሪ ምሃበን ተኣሲረን ከምዝነበራ፣ ክሰን ተቋሪጹ ብዋሕስ ከምዝተፈትሓ፣ ሎሚ ግና ክእሰራ ድልየተን ምኳኑ ገሊጸን እየን" ኢሉ። ኣብ ፌደራላዊ ቤት ፍርዲ ሎሚ ዝቀረባ ወ/ሮ ኬርያ ኢብራሂም፣ ዝመጽእ ሶኑይ ናብ’ቲ ቤት ፍርዲ ንክምለሳ ከምዝተኣዘዛን፣ ክሳብ ሽዑ ኣብ ትሕቲ ቐይዲ ፖሊስ ንክጸንሓ ምውሳኑ ተሓቢሩ'ሎ።


ፕረ.ግብጺ ዓብደልፈታሕ ኣል ሲሲ ኣብ ጅቡቲ ምብጻሕ የካይዱ ኣለው

ግብጺ ብሰንኪ ግድብ ዓብይ ህዳሴ ምስ ኢትዮጵያ ኣብ ምስሕሓብ አብ ትርከበሉ እዋን፣ ፕረዚደንት ዓብድልፈታሕ ኣል ሲሲ ምስ መዘነኦም ንምዝርራብን ኣፍሪቃዊ ኪዳን ንምሕያልን ጂቡቲ ኣትዮም። ሓደ መራሒ ግብጺ ኣብ ጂቡቲ ከምዚ ናይ ሎሚ መገሻ ዝፍጽም ዘሎ ንፈለማ ጊዜ እዩ። ናይ ግብጺ ፕረዚደንታዊ ቤት ጽሕፈት ኣብ ዝዘርገሖ መግለጺ "ኣብ’ዚ ታሪኻዊ መገሻ፣ ፕረዚደንት ኣል ሲሲ ምስ ፕረዚደንት እስማኢል ኦማር ጉለ፣ ክልተኣዊ ዝምድና ኣብ ወትሃደራዊን ቁጠባዊን ርክባት ዘማእከለ ልዝብ ክገብሩ እዮም" ኢሉ ኣሎ። እዚ ናይ ሎሚ መገሻ ፕረዚደንት አል ሲሲ ኣብ ጂቡቲ ይፍጸም ዘሎ፣ ብሰንኪ’ቲ 4.6 ቢልዮን ዶላር ዝዋግኡ ግድብ ህዳሴ፣ ግብጽን ሱዳንን ምስ ኢትዮጵያ ኣብ ሓያል ውጥረት ኣብ ዝኣተዋሉ እዋን እዩ።


ንቅልውላው ኢትዮጵያ ኣመልኪቱ ብፕረዚደንት ጆ ባይደን ዝተዋሃበ መግለጺ

26 ግንቦት 2021 ኣብ ዝተፈላለየ ከባቢታት ኢትዮጵያ ይንህር ዘሎ ዘርኣዊ ህውከትን ይብርትዕ ዘሎ ከባብያውን ዘርኣዊን ምክፍፋልን ዓሚቅ ሻቅሎት ፈጢሩለይ ኣሎ። እቲ ኣብ ትግራይ ዚፍጸም ዘሎ ሰፊሕ ግፍዒ ኣንጻር ሰብኣዊ መሰላትን ተጋፊሑ ዘሎ ጾታዊ መጥቃዕቲን ተቐባልነት ዘይብሉን ደው ክብል ዘለዎን እዩ። ዝተፈላለየ ድሕረ-ባይታን መንነታዊ ውርሻን ዘለዎም ስድራቤታት፣ ኣብ ሃገሮም ሰላምን ድሕንነትን ረኺቦም ክነብሩ ይግባእ። ፖለቲካዊ ቁስሊ ብሓይሊ ኣጽዋር ክሓዊ ኣይክእልን እዩ። ኣብ ክልል ትግራይ ዘለው ተጻባእቲ ሓይልታት ንውግእ ደው ከምዘበሉ ክእውጁን ክትግብርዎን ኣለዎም። ሓይልታት ኤርትራን ኣምሓራን ክወጹ ኣለዎም። ኢትዮጵያ ብሰንኪ እዚ ዝተናወሐ ውግእ፣ ካብ 80ታት ንነዘ ዘይረኣየቶ ፈላማይ ሓደጋ ጥሜት ከጋጥማ ከምዝኽእል ቢሮ ሰብኣዊ ጕዳያት ሕቡራት ሃገራት ኣብ ምጅማር’ዚ ሰሙን’ዚ ኣጠንቂቁ እዩ። ኩሎም ሓይልታት ብሕልፊ ካኣ ሓይልታት ኢትዮጵያን ኤርትራን፣ ጥሜት ምእንታን ከይጋፋሕ፣ ሰብኣዊ ሓገዛት ናብቲ ክልል ብህጹጽን ብዘይ ዓንቀፍቀፍን ንክኣትዉ ከፍቅዱ አለዎም። መራሕትን ትካላትን ኢትዮጵያ፣ ዕርቂ፣ ሰብኣዊ መሰላትን ብዙሕነትን ክዓስል ንክሰርሑ ዩናይትድ ስቴትስ ተተባብዕ። ከምኡ ምግባር፣ ንሕብረትን ግዝኣታዊ ሓድነትን ናይ’ታ ሃገር ዝዕቅብ፣ ህዝቢ ኢትዮጵያ ሓለዋ ምርካቡ ዘረጋግጽን ዘድልዮ ህጹጽ ሓገዝ ንክረብን ሓጋዚ እዩ። መንግስቲ ኢትዮጵያን ኣብ ፖለቲካ እጀታ ዘለዎምን ብሙልኦም ንኩሉ ሓቆፍ ልዝብ ተወፋይነት ከርእዩ ኣለዎም። ሓቢርካ ብምስራሕ፣ ህዝቢ ኢትዮጵያ፣ ሓባራዊ ፖለቲካዊ መጻኢ ናይታ ሃገር ክሃንጹን መሰረት ነባሪን ምዕሩይን ቍጠባዊ ዕቤትን ብልጽግናን ከንብሩን ይኽእሉ እዮም። ዩናይትድ ስቴትስ፣ ኢትዮጵያ ነዞም ብድሆታት እዚኣቶም ንኽትዋጽኣሉ ኽትሕግዛ ቘሪጻ ኣላ። ኣብ ሞንጎ ክልቲኤን ሃገራት ንነዊሕ ዝጸንሐ ርክብ ብምህናጽ፣ ከምኡውን ምስ ሕብረት ኣፍሪቃ፣ ሕቡራት ሃገራትን ዓለም ለኸ መዳርግትን ሓቢራ ክትነጥፍ እያ። ፍሉይ ልኡኽ ዩናይትድ ስቴትስ ንቀርኒ ኣፍሪቃ ጀፍ ፈልትማን ኣብ’ቲ ዞባ ንዘሎን ዝተኣሳሰረን ግጭታት፣ ንጠለባት ኩሎም ወገናት ዘማልእ ፍታሕ ናይ’ቲ ዘሳሓሕብ ዓብዪ ግድብ ህዳሴ ሓዊሱ፣ ሰላማዊ ፍታሕ ምእንታን ክረክብ ሓድሽ ዲፕሎማስያዊ ጻዕሪ ይመርሕ ኣሎ። ፍሉይ ልኡኽ ፈልትማን ዝቅጽል ሰሙን ናብ’ቲ ዞባ ከቅንዕን ተመሊሱ ብዛዕባ እቲ ዝበጽሖ ምዕባለ ክሕብረኒን እዩ። ዲፕሎማሲ ኣሜሪካ፣ ንክብሪታትና ዘንጸባርቕ እዩ። እዚ ንናጽነት ምክልኻል፣ ምርግጋጽ ኣድማሳዊ መሰላት፣ ልዕልና ሕጊ ምኽባርን ንኩሉ ሰብ ብኽብሪ ምሓዝን። ምሉእ ትሕዝቶ ኣብዚ ምስማዕ ይክኣል:: No media source currently available


ቃለ መጠይቕ ምስ ሚኒስትር ጥዕና ኤርትራ ወ/ሮ ኣምና ኑርሑሴን

መንግስቲ ኤርትራ ኣብ ምክልኻል ኮቪድ 19 ብዝወሰዶ ዕቱብ ስጉምታት፡ ዝርግሐ`ቲ ለበዳ ኣብ ምጉዳል ክዕወት ከምዝኸኣለ ሚኒስትር ጥዕና ኤርትራ ኣምና ኑርሑሰን ኣፍሊጣ። ወ/ሮ ኣምና ኣብ ኣስመራ ምስ ድምጺ ኣሜሪካ ኣብ ዝገበረቶ ቃለ-መጠይቕ፡ መንግስቲ ኤርትራ ኣብ ልዕሊ ክታበታት ኮቪድ19 መጽናዕቲ ኣካይዱ ምስ ወድአ ነቶም ዝበለጹ ክታበታት ከም ዝመርጽ ኣፍሊጣ`ላ። ምሉእ ትሕዝቶ ኣብዚ ምስማዕ ይክኣል:: No media source currently available ካልኣይ ክፋል ኣብዚ ምስማዕ ይክኣል:: No media source currently available


ግብረ መልሲ ኤርትራ ንእገዳ ቪዛ ኣሜሪካ

ኤርትራ ብሚኒስትሪ ጉዳያት ወጻኢ ኣሜሪካ ዝወጸ ናይ ቪዛ እገዳ ከምዘሕዘና ኣፍሊጣ። እቲ ብሚኒስትሪ ጉዳያት ወጻኢ ኤርትራ ዝተዋህበ ግብረ-መልሲ፡ ነቲ ምስ ኩነታት ክልል ትግራይ ብዝተሓሓዝ ብሚኒስትሪ ጉዳያት ወጻኢ ኣvሪካ ዝወጸ ኣብ ልዕሊ ሰበ-ስልጣን ኤርትራ ናይ ቪዛ እገዳ ዘንብር መግለጺ ዝምልከት ኮይኑ፡ ቋንቋን ትሕዝትኡን ዘሕዝን ክብል ገሊጽዎ`ሎ። እቲ መግለጺ ኣተሓሒዙ፡ ኣብ ክልል ትግራይ ዝተፈጥረ ቅልውላው ተሓታቲ እቲ ሕጂ ካብ ጠቕሚ ወጻኢ ኮይኑ ዘሎ ህወሓት ኣብ ወርሒ ሕዳር 3,2020 ዘበገሶ ሓደገኛ ወተሃደራዊ ዕንደራ`ዩ ኢሉ። ህወሓት ዘበገሶ ወተሃደራዊ ውዲት ናብ ኢትዮጵያ ጥራይ ዝተሓጽረ ዘይኮነስ- እንተላይ ንኤርትራ`ውን ዕላማ ዝገበረ ኔሩ ዝበለ መግለጺ ሚኒስትሪ ጉዳያት ወጻኢ ኤርትራ- እቲ ሓሲብዎ ዝነበረ ውዲት እንተዝዕወት ኣብ ኢትዮጵያ:ኤርትራን ኣብ ቀርኒ ኣፍሪቃን ዘስዕቦ ሓደጋ ንምግማቱ ዘጸግም ኣይኮነን ኢሉ። እቲ መግለጺ ወሲኹ እቲ ሓቂ እዚ ኮይኑ እናሃለወ ናብ ኤርትራ ኣጻብዕ ምቕሳር ግን ብዝኾነ ይኹን መለክዒ ምኽንዩን ቅብሉን ኣይኮነን ይብል ። ሚኒስትሪ ጉዳያት ወጻኢ ኤርትራ ኣብ መወዳእታ ፡ እቲ ብኣሜሪካ ዝወጸ እገዳ ቪዛ፡ እንታይ ጽልዋ ይህልዎ ብዘየገድስ፡ እቲ መግለጺ ንባዕሉ ግን ሕጋውነት ኮነ ዞባዊ ሰላምን ጸጥታን ዘምጽእ ኣይኮነን ኢሉ`ሎ።


ብድምጺ ወያነ ዝተመሓላለፈ መግለጺ ህውሓት ንእገዳ ቪዛ ኣሜሪካ

ህዝባዊ ወያነ ሐርነት ትግራይ ከምቲ ኣብ ህዝቢ ትግራይ ዝፍጸም ዘሎ ብወረርቲ እናተጠቕዐ ስለዝኾነ ምስ ጨፍጨፍቲ ማዕረ ክምደብ ዝኽእለሉ ምኽንያት ፍጹም የለን ክብል ድምጺ ወያነ ብዝብሃል ናይቲ ውድብ ልሳን ዝተመሓላለፈ መግለጺ ህወሓት ነቲ ብኣሜሪካ ዝወጸ ናይ ቪዛ እገዳ ምላሽ ሂቡ። ኣስዒቡ፡ ቅድሚ ኩሉ ምምሕዳር ጆ ባይደን ኤስ ኣር 97 ብዝብል 'ውልቀ መላኺ' ኣብ ዝበሎ ፕረዚደንት ኢሳያስ ኣፈወርቅን 'ፋሺሽት' ኣብ ዝበሎ ቀዳማይ ሚንስተር ኣቢይ ኣሕመድን ጭቡጥ ዝኾነ ናይ ቁጠባውን ዲፕሎማሲያውን ስጉምቲ ማዕቀብ ክወስድ ብምጅማሩ ህወሓት ኣድናቖቱ ይገልጽ ይብል። እቲ መግለጺ ህወሓት ተባሂሉ ብድምጺ ወያነ ዝተመሓላለፈ መግለጺ "ይኹን`ምበር ሚኒስትር ጉዳያት ወጻኢ ኣሜሪካ ኣንተኒ ብሊንከን ብዛዕባ ምኽልካል ቪዛ ኣብ ዘውጽኦ መግለጺ ንኣባላት ህወሓት`ውን ይምልከት`ዩ ምባሉ፡ ህወሓት ኣብ ልዕሊ ዝኾነ ህዝቢን ሕጋዊ ኣካልን ዝፈጸሞ በደል የለን ጥራይ ዘይኮነስ፡ ንሱ ንባዕሉ ከም ህዝቢ ትግራይ ተጠቃዓይን ናይ ወራር ግዳይን ምዃኑ ምምሕዳር ባይደን ዓለምለኸ ማሕበረሰብ ፈተውቲ ህዝቢ ትግራይ ደገፍትን ክፈልጥዎ ይግባእ" ይብል ። ስጉምቲ ኣሜሪካ ዳግም ክፍተሽ ንጽውዕ ዝብል መጸዋዕታ`ውን ኣቕሪቡ`ሎ።


ኣብ ክልል ትግራይ ከቢድ ሓደጋ ጥምየት ከጋጥም ከምዝኽእል ሰበ ስልጣን ሕ/ሃ ኣጠንቂቖም

ኣብ ክልል ትግራይ ዝካየድ ዘሎ ኲናት ቅልጡፍ ስጉምቲ እንተዘይተወሲዱ ሓደጋ ጥምየት ከጋጥም ከምዝኽእል ሓደ ላዕለዋይ በዓል ስልጣን ውድብ ሕቡራት ሃገራት ትማሊ ሰሉስ ንባይቶ ፀጥታ ኣጠንቂቑ ። ኣብ ውድብ ሕቡራት ሃገራት ምኽትል ሰብኣዊ ጉዳያትን ቀንዲ ኣተሓባበሪ ሓገዝ ቅልጡፍ እዋን ማርክ ሎውክ ኣብ መግለጺኡ "አብዝመፅእ ክልተ ኣዋርሕ ቅልጡፍ ሓገዝ ረዲኤት እንተዘይተባፂሑ ከቢድ ሓደጋ ጥምየት ከጋጥም እዩ " ኢሉ። ምሉእ ትሕዝቶ ኣብዚ ምስማዕ ይክኣል ። No media source currently available


'ጾመ ትግራይ' ዝብል መርሃግብሪ ኣብ ዝተፈላለዩ ከተማታት ክልል ትግራይ ይካየድ ኣሎ

'ፆመ ትግራይ' ብዝብል ኣብ ዝተፈላለዩ ከተማታት ትግራይ ናይ ፆምን ፀሎትን መርሃግብሪ ካብ ትማሊ ጀሚሩ ይካየድ ኣሎ:: በዚ መሰረት ድማ ትካላት ንግድን ኣገልግሎት መጓዓዝያ ኣብ ብዙሓት ከተማታት የለን ዘይምህላው ተሓቢሩ'ሎ:: ድምጺ ኣሜሪካ ዘዘራረቦም ነበርቲ ዝተፈላለዩ ከተማታት "ኣብ ልዕሊ ትግራይ ይበፅሕ ዘሎ መከራ ጠጠው ክብልን ሰላም ንክሰፍንን ኢና ንፀውም ዘለና" ኢሎም:: ኣብ ጉዳይ ምዕፃው ትካላትን ምቁራፅ ኣገልግሎት መጓዓዝያን ኣመልኪቱ ርእይቶ ካብ ግዝያዊ ምምሕዳር ክልል ትግራይ ንምርካብ ዝገበርናዮ ፃዕሪ ኣይሰመረን:: ምሉእ ትሕዝቶ ኣብዚ ምስማዕ ይክኣል:: No media source currently available


መግለጺ ዓረናን ሳልሳይ ወያነን ኣብ እዋናዊ ኩነታት ክልል ትግራይ

ሳልሳይ ወያነ ትግራይ: ኣብ እዋናዊ ኩነታት ትግራይ ከምዝገምገመ ገሊፁ:: እቲ ውድብ ኣብ ኢትዮጵያ ልሕሉሕ ፌደሬሽን ብምጥቃም ረብሓ ትግራይ ንክረጋገፅ ይቃለስ ከምዝነበረን ድሕሪ ሐዚ ግና እቲ ረብሓ ኣብ ነፃ ሃገረ ትግራይ እዩ ዝረጋገፅ ኢሉ ከምዘኣምን ሓቢሩ:: ውድብ ዓረና እውን ኣብ እዋናዊ ጉዳይ እቲ ክልል ጠሚቱ ኣብ ዘውፀኦ መግለፂ: ኣብቲ ክልል ዘሎ ኩናት ጠጠው ብምባል: ብዘተ ብሰላማዊ መንገዲ ክፍታሕ ይግባእ ኢሉ:: ኣብቲ ጉዳይ ካብ ሰብመዚ እቲ ክልልን ፌደራልን ምላሽ ንምርካብ ብተደጋጋሚ ዝተገብረ ጻዕሪ ኣይሰለጠን :: ምሉእ ትሕዝቶ ኣብዚ ምስማዕ ይክኣል :: No media source currently available


ኣሜሪካ:33 መካይንን 3.5 ሚልዮን ዶላር ዝግመት ሕክምናዊ ንዋት ንቢሮ ጥዕና ክልል ትግራይ ምልጋሳ ተሓቢሩ

ኣሜሪካ 3.5 ሚልየን ዶላር ዝግመት 33 መካይንን ብርክት ዝበለ ሕክምናዊ ንዋትን ዝሓለፈ ሓሙስ ንቢሮ ጥዕና ክልል ትግራይ ከምዝለገሰት ኣብ ኢትዮጵያ ዝርከብ ኤምባሲ ኣሜሪካ ኣፍሊጡ። እዚ ኣካል'ቲ ብዩኤስ ኤ ኣይዲ ንሰራሕተኛታት ጥዕና ንምሕጋዝ ዝገብሮ ሰፊሕ ድጋፍ ምዃኑ'ውን ጠቒሱ'ሎ። ኣብ ኢትዮጵያ ዳይሬክተር ዩኤስ ኣይ ዲ ሾን ጆንስ ኣሜሪካ ነቶም ብቅልውላው ትግራይ ዝተጎድኡ ኢትዮጵያውያን ንምሕጋዝ ዘለዋ ቅሩብነት ክትቅጽሎ'ያ ኢሉ'ሎ ። ግጭት ትግራይ ካብ ዝውላዕ ጀሚሩ ኣሜሪካ ንህጹጽ ሰብኣዊ ሓገዝ ዝውዕል ኣስታት 310 ሚልየን ዶላር ከምዝለገሰት'ውን ተጠቒሱ'ሎ።


US ንዘንበረቶ እገዳ ግብረ መልሲ ህወሓትን መንግስቲ ኢትዮጵያን

ዩናይትድ ስቴትስ ንሰበ ስልጣን ኢትዮጵያን ኤርትራን ዝነበሩን ዘልውን ሰባትን ስድራኦምን፣ ናብ ዩናይትድ ስቴትስ ዘእቱ ቪዛ ንከይረኽቡ ከምዝወሰነት ምግላጽና ዝዝከር እዩ። ሚኒስትር ወጻኢ ዩናይትድ ስቴትስ ኣንተንይ ብለንክን ቅድሚ ትማሊ ሰንበት ኣብ ዝሃብዎ መግለጺ ‘ግህሰት ሰብኣዊ መሰላት፣ ግፍዒ ከምዝተፈጸመ፣ ሰብኣዊ ረድኤት ናብ ህዝቢ ንከይሓልፍ ዕንቅፋት የጋጥሞ ከምዘሎን እዚ ጸገም’ዚ እንተቀጺሉ ጥምየት ከጋጥም ከምዝኽእል’ ገሊጾም። መግለጺ ሚኒስትር ወጻኢ ኣሜሪካ ‘እቶም ኣብ ትግራይ ዝንቀሳቀሱ ጕጅለታት ዲፕሎማስያዊ ጻዕሪታት ዋላ’ውን እንተተገብረ፣ ውግእ ደው ከብሉ ወይ ፖለቲካዊ ቕልውላው ብሰላማዊ ኣገባብ ንምፍታሕ ትርጕም ዘለዎ ስጕምቲ ክወስዱ ኣይካኣሉን፣ መንግስቲ ኤርትራዊ ብወገኑ፣ ነቲ ዝኣተዎ ቃል ከማልእን፣ ንሰራዊቱ ናብቲ ዝፍለጥ ዓለምለኻዊ ክልል ኤርትራ ንኺመልሶምን ጻውዒት ነቅርብ ኣለና’ ከምዝበሉ’ውን ዝዝከር እዩ። መንግስቲ ኤርትራ ክሳብ’ዚ ሪፖርት’ዚ ዝቀረበሉ ጊዜ ዝሃቦ ወግዓዊ መልሲ የለን። ምስ ረኸብና ክነስመዐኩም ኢና። ንሎሚ ግብረ መልሲ ህዝባዊ ወያነ ሓርነት ትግራይን መንግስቲ ኢትዮጵያን ክነቅርበልኩም። No media source currently available


ኤርትራ መበል 30 ዓመት ናጽነታ ብዝተፈላለዩ ስነ-ጥበባዊ ምድላዋት  ብድምቀት ጸምቢላ

ኤርትራ መበል 30 ዓመት ናጽነታ ሰኑይ 24 ግንቦት ብዝተፈላለዩ ስነ--ጥበባዊ ምድላዋት ብድምቀት ጸምቢላ:: ብደረጃ ሃገር ኣብ ኣስመራ ስታድዮም ኣብ ዝተኻየደ ወግዓዊ ጽምብል መደረ ዘስምዐ ፕረዚደንት ኢስይያስ ኣፈወርቂ ንዝሓለፉ 30 ዓመታት ሓያላት ሃገራት ብምስምስ ግጭት ዶብ ንኤርትራ ኣብ ኩናት ብምእታው ጅሆ ብምሓዝ ንምቁጽጻራ ዝተኻየደ ሽርሕን ተጻብኦታትን ብጽንዓትን ጅግንነት መኪታ ኣብ ዝሓሸ ኩነታት ከምትርከብ ተዛሪቡ። "ቅድሚ ሕጂ ዝትኻየዱ ፈተነታትን ሽርሕታትን ብምምካኑ ንዝሓለፉ 6 ኣዋርሕ ኣብ ልዕሊ ኤርትራ ዝተነዝሐ ናይ ሓሶት ፕሮፖጋንዳ፡ መርኣያ ናይ’ቲ ቅሉዕ ሸፈጥን ጥፍሽናን ‘ዩ ክብል ገሊጹ።ኣብ መላእ ዓለም ዝርከቡ ኤርትራውያን ንመዓልቲ ናጽነት ብዝተፈላለዩ መስናዶታት ጸምቢሎማ’ዮም።" ምሉእ ትሕዝቶ ኣብዚ ምስማዕ ይክኣል:: No media source currently available


ወታሃደራት ኤርትራን ኢትዮጵያን ካብ መዓስከር ስደተኛታት ሽረ እንዳስላሴ ኣስታት 500 መንእሰያት ኣሲሮም ምውሳዶም ሮይተርስ ሓቢሩ

ወታሃደራት ኤርትራን ኢትዮጵያን ሶኑይ ለይቲ ኣብ ከተማ ሽረ እንዳስላሰ ካብ ዝርከቡ ኣርባዕተ መዕቖቢ ስደተኛታት ንልዕሊ 500 መናእሰይ ደቂ ተባዕቲዮን ደቂ ኣንስትዮን ብሓይሊ ኣሲሮም ከምዝወሰዱዎም ሰለስተ ሰራሕተኛታት ረድኤትን ሓደ ሓኪምን ንሮይተርስ ገሊፆም። ብመሰረት ናይ ዓይኒ መሰኻኽር ዝጠቐሱ ሰራሕተኛታት ረድኤትን ሓኪምን እቶም ወታሃደራት ለይቲ ስዓት 11 ወይ ምሸት ስዓት ሓሙሽተ ብናይ ኢትዮጵያ ስዓት ኣቆፃፅራ ብናይ ፅዕነት መካይን ወሲዶምዎም ኣለው ።ሓደ ሰራሕተኛ ረድኤት ብዙሓት ሰባት ተቐጥቂጦም፣ስልኮምን ገንዘቦምን ተመንጢሎም እዮም ኢሉ ። ኣብቲ መዕቖቢ ተመዛበልቲ ዝነብር ሓደ ከምዝበሎ ወታሃደራት ንናይቲ ካምፕ በሪ ሰይሮም ብምእታው ንኩሎም ደቂ ተባዕቲዮ ከቢቦም ብበትሪ ከምዝቐጥቀጡዎም ሓቢሩ።ንሓደ ወዲ 70 ከምዝቐጥቀጡን ንኣይነ ስውር ከምዝጨወዩን እቲ ናይ ዓይኒ ምስክር ሓቢሩ። ናይ ኢትዮጵያ ወታሃደራዊ ወሃቢ ቃልን ሰበስልጣን ግዚያዊ ምምሕዳር ትግራይን ንመልእኽቲ ሮይተርስ ኣይመለሱን። ጊዝያዊ ኣማሓዳሪ ዞባ ሰሜን ምዕራብ ቴድሮስ ኣረጋይ ብዙሕ ዝርዝር ሓበሬታ ተዘይሃለዎም እውን ኣማእቲ ሰባት ተታሒዞም ከምዝተወሰዱ ግን ኣረጋጊፆም። ሚኒስትር ሓበሬታ ኤርትራ የማነ ገብረመስቀል "ንናይ ውሽጢ ተመዛበልቲ’’ ከቢብካ ዘእስር ምኽኒያት የለን እዚ ናይ ህወሓት ፕሮፓጋንዳ እዩ ክብሉ ገሊፆምዎ። ብመሰረት ፀብፃብ ናይ ሕቡራት ሃገራት ምውህሃድ ጉዳያት ሰብኣዊ ረድኤት እቲ ግጭት ካብ ዝጅምር ኣሽሓት ሰባት ተቐቲሎም፣ክልተ ሚሊዮን ሰባት ካብ መንበሪኦም ተመዛቢሎም ካብ ኣስታት ሽዱሽተ ሚሊዮን ህዝቢ ትግራይ 91 ሚእታዊት ተፀባይ ረድኤት ኮይኑ ኣሎ ። ሎሚ ሰሉስ ንጉሆ ዓሰርተታት ስድራ ናይቶም ተኣሲሮም ዝተወስዱ ኣብ ከተማ ሽረ ኣብ ፊት ንፊት ኣብያተ ፅሕፈት ወኪል ስደተኛታት ሕቡራት ሃገራት ናይ ተቓውሞ ድምፆም ኣስሚዖም ኣለው።


ኣብ ዶብ ኢትዮጵያ ዕጡቓት ሱዳን መጥቓዕቲ ምፍጻሞም ነበርቲ ገሊጾም

ኣብ ክልል ኣምሓራ ዞባ ምዕራብ ጎንደር ወረዳ መተማ ጣቢያ ቱመት መንዱካ ካብ ብቕድሚ ትማሊ ሰንበት ጀሚሩ ዕጡቓት ሱዳን ብዝተወደበ መልክዑ መጥቓዕቲ ይፍፅሙ ኣለው ክብሉ ነበርቲ ናይቲ ከባቢ ሓቢሮም። ነባሪ እቲ ከባቢ ኣቶ እያየ ፈቃደ ዕጡቓት ሱዳን ካብ ዝሓለፈ ሰንበት ንዶብ ጥሒሶም ብምእታው ቱመት መርጥርሃር ንዝተባህለ ናይ ኢንቨስትመንት ቦታ ብምእታው ናይ ሰለስተ ሰብሃብቲ ንብረት ዘሪፎምን ኣቃፂሎምዎን ከይዶም ኢሎም ። ኣቶ እያየ ወሲኾም ሎሚ ንጉሆ እውን ቶኽሲ ከፊቶም ኢሎም ኣለው ። ርእይቶ ሰበስልጣን እቲ ከባቢ ንምርካብ ዝተገብረ ፃዕሪ ኣይሰለጠን። ወሃቢ ቃል ሚኒስትሪ ጉዳያት ወፃኢ ኢትዮጵያ ኣምባሳደር ዲና ሙፍቲ ሎሚ ሶሉስ ኣብ ዝሃቡዎ መግለፂ ብዛዕባ'ዚ ዝቐረበሎም ሕቶ ሓበሬታ ከምዘይብሎም ገሊፆም ኣለው።


ባልደርስ ንሓቀኛ ዲሞክራሲ ኣብ ማእሰርቲ ዝርከቡ አባላቱ ንምርጫ ክወዳደሩ ዘቕረቦ መጎተ ምዕዋቱ ተገሊጹ

ባልደራስ ሓቀኛ ንዴሞክራሲ ፓርቲ ኣብ ቤት ማእሰርቲ ዝርከቡ ኣርባዕተ ኣባላት መሪሕነቱን ንምርጫ ክወዳደሩ ብሕፀ ንምምዝጋብ ዘቕረቦም መጎተ ምዕዋቱ ተሓቢሩ። ናይቲ ፓርቲ መራሒ እስክንድር ነጋ ሓዊሱ ኣብ ቤት ማእሰርቲ ዝርከቡ ሕፁያት ንምርጫ ንምምዝጋብ ከምዘይክኣል ቦርድ ምርጫ ዝወሰኖ ውሳነ ብምቅዋም እቲ ፓርቲ ነቲ ጉዳይ ናብ ላዕለዋይ ቤት ፍርዲ ወሲዱዎ ከምዝነበረን ታሕተዋይ ቤት ፍርዲ ክምዝገቡ ኣይኽእሉን ክብል ብኣፈላላይ ውሳነ ኣሒሊፉ ነይሩ። እቲ ፓርቲ ነቲ ጉዳይ ናብ ላዕለዋይ ሰማዒ ይግባይ ብምውሳድ ኣባላቱ ኣብቲ ምርጫ ክወዳደሩ ይኽእሉ እዮም ክብል ምውሳኑ ተገሊጹ'ሎ።


'ኣሜሪካ ዘሕለፈቶ ውሳነ ምኽልካል ቪዛ ንምሕዝነት ክልቲኤን ሃገራት ኣዝዩ ዝጎድእ`ዩ' ሚ/ጉ/ወጻኢ ኢትዮጵያ

ኣሜሪካ ዘሕለፈቶ ውሳነ ምኽልካል ቪዛ ንምሕዝነት ክልቲኤን ሃገራት ኣዝዩ ዝጎድእ`ዩ ክብል ሚኒስትሪ ጉዳያት ወጻኢ ኢትዮጵያ ኣፍሊጡ። ወሃቢ ቃል ሚኒስትሪ ጉዳያት ወጻኢ ኢትዮጵያ ዲና ሙፍቲ ምምሕዳር ኣሜሪካ ናብቲ ውሳነ ከብጽሖ ዝኽእል እኹል ምኽንያት የብሉን ኢሉ:: "ምስ ኣሜሪካ ዘለና ምሕዝነት ክበላሾ ኣይንደልን ኢና" ዝበለ እቲ ወሃቢ-ቓል፡ ምምሕዳር ኣሜሪካ ንውሳነኡ ደጊሙ ክምርምር ናይ ሃገሩ ድልየት ምዃኑ ኣፍሊጡ`ሎ። ውሳነ ምምሕዳር ኣሜሪካ ንነዊሕ ዓመታት ዝጸንሓ ናይ ክልቲአን ሃገራት ድልዱል ምሕዝነት ኣብ ግምት ዘየእተወ`ዩ ዝበለ ኣምባሳደር ዲና ሙፍቲ- ታሪኻዊ ምሕዝነትና እንተተበላሽዩ እትጉዳእ ኢትዮጵያ ጥራይ ዘይኮነትስ እቲ ዞባ ኣፍሪቃ: ኣሜሪካ `ውን ትጉዳእ`ያ ኢሉ ። እቲ ወሃቢ ቃል“ስለዚ ናይ መገሻ ኾነ ካልኦት ክልከላታት ንኣሜሪካ `ውን ኣይጠቕሞምን`ዩ። ብኣና ወገን ዝብሃል ዘሎ፡ እዚ ጌርኩሞ ዘለኹም ተቐባልነት የብሉን- ንዕኡ ዘብቅዕ ምኽንያት`ውን የብልኩምን ዝብል`ዩ" ይብል ። መግለጺ ሚኒስትሪ ጉዳያት ወጻኢ ኣሜሪካ ምምሕዳር ኣሜሪካ ነቲ ናይ መገሻ እገዳ ዘንበሮ ምስቲ ኣብ ክልል ትግራይ ዘሎ ሰብኣዊ ኩነታት ብዝተሓሓዝ`ዩ። ዲፕሎማሲያ ጻዕርታት እንተተገብሩ`ውን ብፍላይ ኣብ`ቲ ግጭት ዝሳተፉ ዘለዉ ኣካላት ንዕኡ ደው ከብሉን ንፖለቲካዊ ቅልውላው ድማ ሰለማዊ ፍታሕ ንምድላይ ትርጉም ዘለዎ ስጉምቲ ዘይምውጉዋሞም ይገልጽ ። ወሃቢ ቓል ሚኒስትሪ ጉዳያት ወጻኢ ኢትዮጵያ ግን ብፍላይ ብመንጽር ምብጻሕ ረድኤትን ተሓታትነት ምጥሓስ ሰብኣዊ መሰላትን ዝተፈላለዩ ስርሓት ከምዝተሰርሑ ይገልጽ፡ “ምስ ኣሜሪካ ጥራይ ዘይኮነስ ምስቲ ዝተረፈ ዓለም-ለኸ ማሕበረሰብ`ውን ክሳብ ቀረባ ግዜ ከማጉትና ካብ ዝጸንሑ ጉዳያት ሓደ መስመራት ረድኤት ምኽፋት`ዩ። እዚ ድማ ድሮ ተፈቒዱ`ዩ። ስለዝተፈቕደ`ዩ ድማ ብርክት ዝበሉ ትካላት ረድኤት ሎሚ ኣብቲ ሰሜናዊ ክፋል ሃገርና ዝርከቡ ዘለዉ። ዓለም-ለኸ ትካላት ረድኤት ጥራይ ዘይኮኑስ ኣህጉራውያን ትካላት ሚድያ`ውን ኣብ ክልል ትግራይ ኣለዉ። ዝተኸፍተ ነገር ኣይተኸፍተን ፡ ኣብኡ የለናን ዝብሃል ነገር ፍጹም ጌጋ `ዩ። መግሃስቲ ሰብኣዊ መሰላት ድማ ክፍጸሙ ይኽእሉ`ዮም- ምኽንያቱ ወተሃደራዊ ምንቅስቓሳት ዝተኻየደሉ ከባቢ ስለዝኾነ ነቲ ጥሕሰት`ውን ብሓባር ኮይና ነጻሪ ዝብል ተሰማሚዕና`ውን ድሮ ይጻረ`ዩ ዘሎ። እዚ እናተግበረ ግን ስለምንታይ ኢኹም ትኽሕድዎ ዝብል`ዩ ሕቶና" ኢሉ ኣምባሳደር ዲና ሙፍቲ። ኣተሓሒዙ ኣብ ትግራይ ሳልሳይ ዙርያ ምሃብ ረድኤት ተበጺሑ`ሎ- እዋን ዘራእቲ ስለዝኾነ`ውን ንሓረስቶት ዘርእን ካልእን ኣብ ምዕዳል መንግስቲ ልዑል ባጀት ሰሊዑ ኣብ ምንቅስቓስ`ዩ ዝርከብ ዘሎ ኢሉ። ምምሕዳር ኣሜሪካ ኣብ መሬት ዘሎ ክውንነት እንታይ ምዃኑ ኣይፈልጥን`ዩ ምባል ከምዘይክኣል`ውን እዩ ዝበለ ኣምባሳደር ዲና:“ሕጽረት መረዳእታ ስለዘለዎም ኣይኮኑን፡ ሓበረታ ሰለዘይብሎም ኣይኮኑን። ሓደ ሓደ ኮነ ኢልካ ዝግበር ዝተፈብረኸ `ዩ። ናይ ረብሓ ጉዳይ`ዩ- ምናልባት`ውን ናይ ፖሊሲ ናጽነት ምንፋግ ክኸውን ይኽእል`ዩ" ኢሉ:: ወሃቢ ቓል ሚኒስትሪ ጉዳያት ወጻኢ ኢትዮጵያ ምሕዝነት ክልቲኤን ሃገራት በቲ ዘለዎ ደረጃ ናይ ምቕጻል ጉዳይ ግን ኣብቂዑ`ዩ ኢሉ ከምዘይኣምን ኣምባሳደር ዲና ሙፍቲ ጠቒሱ`ሎ። ልቦና ገዚኦም ንውሳንኦም ይገምግሙ ዝብል መልእኽቲ ጥራይ ኢና ክነሕልፍ ንደሊ ድሕሪ ምባል ነገር ግን ቀይሕ መስመር ኣሎ- ንሱ ድማ ናጽነትን ሉዕላውነትን ኢትዮጵያ ብገንዘብ ብኣይ ኤም ኤፍ ብባንኪ ዓለም ወይ ብኻልእ ዝቕየር ኣይኮነን- መንግስቲ እንተቐየረ`ውን ህዝቢ ኢትዮጵያ ኣይፈቅድን`ዩ ኢሉ ።


ዓቓብ ሕጊ ኢትዮጵያ ኣብ ክልል ትግራይ ኣብ ቅትለት ሰላማዊያን ሰባት ተሳቲፎም ኣብ ልዕሊ ዝበሎም 28 ወታሃደራት ክሲ ምምስራቱ ኣፍሊጡ

ወታሃደራዊ ዓቃቢ ሕጊ ንደቂ ኣንስትዮ ይዕምፁ ነይሮም ኣብ ልዕሊ ዝበሎም ሰለስተ ወተሃደራት ገበነኛታት ክብል ከሎ ኣብ ክልል ትግራይ ዝካየድ ዘሎ ጎንፂ ስዒቡ ኣብ ቅትለት ሰላማውያን ሰባት ተሳቲፎም ንዝበሎም 28 ተጠርጠርቲ ወተሃደራት ክሲ ምምስራቱ ቤት ፅሕፈት ላዕለዋይ ዓቃቢ ሕጊ ኢትዮጵያ ገሊፁ ። እቲ ቤት ፅሕፈት ወሲኹ ምስ ምዕማፅ ደቂ ኣንስትዮን ካልኦት ፆታዊ መጥቓዕትታትን ተኣሳሲሩ ዝተጠርጠሩ 25 ተወሰኽቲ ወተሃደራት'ውን ክሲ ምምስራቱ ኣብ መግለፂኡ ሓቢሩ ። እቲ ካብ ቤት ፅሕፈት ላዕለዋይ ዓቃቢ ሕጊ ዝወፀ መግለፂ ከምዘረጋገፆ ኣብቲ ኽልል ክልተ ጨፍጫፋት'ውን ምፍፃሞም ሓቢሩ እዩ ። እዚ ከምዚ ኢሉ እናሃለወ ንኒውዮርክ ታይምስ ዝሰርሕ ዝነበረ ጋዜጠኛ ሲሞን ማርክስ ዘይሚዛናዊ ፀብፃብ ሰሪሕካ ብዝብል ፍቃድ ስርሑ ተሓዲጉ ድሕሪ ምፅንሑ ጠቅሊሉ ካብ ኢትዮጵያ ምብራሩ ሓደ ብዓል ስልጣን መንግስቲ ኣብ ዝሓለፈ ዓርቢ ኣረጋጊፆም ። ኣብ ኢትዮጵያ ክነብር ዝፀንሐ ጋዜጠኛ ሲሞን ማርክስ ካብታ ሃገር ምብራሩ ሪፖርተራት ዶብ ኣልቦ ኮኒኖሞ እዮም ። ቀዳማይ ሚኒስተር ኢትዮጵያ ኣብዪ ኣሕመድ ናብ ስልጣን ካብ ዝመፁ ጋዜጠኛ ወፃኢ ከባርሩ ንፈለማ እዋን እዋን ምዃኑ'ውን ተሓቢሩ'ሎ ። ምሉእ ትሕዝቶ ኣብዚ ምስማዕ ይክኣል:: No media source currently available


'ሓረስታይ ትግራይ ንብረቱ ዓንዩ፣ኣውዕሩ ተሓሪዶምን ተዘሪፎምን ኣብ ዘሕዝን ኩነታት ወዲቑ ኣሎ' ሓላፊ ቢሮ ሓርሻ ክልል ትግራይ

እዋኑ ናይ ክራምት እዋን ሓረስታይ መሬቱ ዝሓርሰሉን ዝዘርኣሉን እዩ።ትግራይ ኣብ ኣፀጋሚ ኩነታት ኣብ ዘላትሉ እዋን ሓረስታይን ሕርሻን ትግራይ ኣብ ዘሕዝን ኩነታት ይርከብ ኢሎም ኣብ ግዚያዊ ምምሓድር ክልል ትግራይ ሓላፊ ቢሮ ሕርሻ ዶክተር ኣባዲ ግርማይ። ሓረስታይ ትግራይ ወራር ኣንበጣ ኣሕሊፉ ፍሪያቱ ከይኣከበ ኵናት ተወሊዑ ምህርቱ ተዘሪፉን ተቓፂሉን ካብ መረበቱ ተመዛቢሉን ፈቖዶ ተበቲኑን ኣዚዩ ኣብዘሕዝን ኩነታት ይርከብ ኣሎ ኢሎም። ሓረስታይ ትግራይ ብወታደራት ኤርትራ ኮላይ ናይ ሕርሻ ናውቱን ጥሪቱን ሓዊሱ ንብረቱ ዓንዩ፣እንስሳታቱ ፍርቀን ተቓፂለን፣ተዘሪፈንን ፍርቀን ድማ ተሓሪደንን እየ ዝበሉ ዶክተር ኣባዲ ኣብ ሳምረ ፍረታት ተኽሊ ሓረስቶት ምስተበልዑ ከምዝተጨፍጨፉ ሓቢሮም። ኣብ ቀረባ ግዜ ድማ ሓረስቶት ብወታደራት ኤርትራ ግራውቶም ከይሓርሱ ከምዝተኸልከሉ ገሊፆም። ኣርዑት፣ነዊት፣ማሕረሻ ተቓፂሉ ተወሲዱ እቲ ገባር ጥራሕ ኢዱ ተሪፉ ኣሎ እውን ኢሎም።ስለዝኾነ ድማ ዳያስፖራ ተወለድቲ ትግራይን ካልኦት ክሕግዙ ፀዊዖም ኣለው ዶክተር ኣባዲ። ብዛዕባ ሕርሻ ንምዝራብ ዘርእን ሕርሻን ክገጣጠሙ ኣለዎ ዝበሉ እቶም ሓላፊ ቢሮኦም ዘርእን ዘመናዊ ዱኽዕን ንምቕራብ እናተንቀሳቐሰ ከምዝርከብን ናብትግራይ ንምእታዊ ካብዝተትሓዘ 800,000 ኵንታል ዱኽዒ ዛጊድ ኣስታት 220,000 ናብ ትግራይ ኣትዩ ኣሎ እቲ ዝተረፈ ንምእታው እናተንቀሳቐስና ኢናኢሎም። ዝተወሰና ናይ ምዝራእን ምሕራስን ምንቅስቓሳት ከምዘሎ እውን ገሊፆም ኣለው። ክልላዊ መንግስቲ ኦሮሚያ 3,750 ኵንታል ዘርኢ ንትግራይ ለጊሱ ኣብ ቆቦ ንዘይምሕላፍ ፈተነ ተገይሩ ድሕሪ ቓልሲ ከምዝተሰደደን ብድሕሪኡ ግን ዘጋጠመ ፀገም ከምዘየልን ሓቢሮም። ብዛዕባ ኤርትራዊያን ወታደራት ይፍፅምዎ ኣለው ዝተብሃለ ኽልከላ ሪኢቶ ንምርካብ ኒው ዮርክ ናብ ዝርከብ ቆንስላ ኤርትራ ናብ ኣቶ ኣማኑኤል ጆርጂዮ ስልኪ ደዊልና መልሲ ኣይረኸብናን።ቅድሚ ሎሚ ግን መንግስቲ ኤርትራ ብሓይልታት ኤርትራ ተፈፂሞም ንዝብሃሉ ኩሎም ክስታት ኣሉታ ክህበሉ ጸኒሑ እዩ። ተመራማራይ ሃፍቲ ተፈጥሮ፣ኩነታት ኣየርን ሓበሬታ መሬትን ዶክተር ኣባዲ ግርማይ ቅድም ክብል ኣብ ኢንስቲቱት ምርምር ሕርሻ ትግራይ ብምርምር ዝሰርሑ ዝነበሩ\nኣብዚ ሕዚ እዋን ድማ ብፌደራል መንግስቲ ናይ ዝተሸመ ግዚያዊ ምምሕዳር ክልል ትግራይ ሓላፊ ቢሮ ሕርሻ ብምዃን ኣብ ምስራሕ ይርከቡ። ዝርዝሩ ብምድፂ ኣብዚ ምስማዕ ይክኣል። No media source currently available


መበል 30 ዓመት ናጽነት ኤርትራ ኣብ ዝተፈላለየ ከተማታት'ታ ሃገር ምኽባሩ ተገሊጹ

መበል 30 ዓመት ናጽነት ሃገረ ኤርትራ ኣብ ዝተፈላለያ ከተማታትን ብድምቀት ከምዝተኸበረ ተፈሊጡ። ሚኒስትር ዜና ኤርትራ ኣቶ የማነ ገ/መስቀል ኣብ ዝፈነውዎ መልእኽቲ ትዊተር አብቲ ትማሊ ኣብ ከተማ ከረን ዝነበረ ስነ ስርዓት፣ ኣማሓዳሪ ዞባ ዓንሰባ ኣቶ ዓብደላ ሙሳ መደረ ምስምዖም ሓቢሮም።


ግብረ መልሲ ሚ/ጉ/ወ ኢትዮጵያ ንመግለጺ ሚ/ጉ/ወ ኣሜሪካ

ሚኒስትሪ ጉዳያት ወጻኢ ኢትዮጵያ ንመግለጺ ሚኒስትር ጉዳያት ወጻኢ ኣሜሪካ ግብረ መልሲ ሂቡ። ብመሰረት'ቲ መግለጺ "መግለጺ ኣሜሪካ ዝወጸሉ እዋን፣ መንግስቲ ኢትዮጵያ ምስ ምምሕዳር ኣሜሪካ ኣብ ሓባራዊ ስግኣታት ኣዎንታዊን ሃናጺን ጽምዶ ኣብ ዝገብረሉ እዋን፣ ንፍሉይ ልኡኽ ኣሜሪካ ጄፍርይ ፈልትማን ተቀቢላ ድሕሪ ምትእንጋዳ እዩ" ይብል። ብዘይካ'ዚ፣ ኢትዮጵያ ንመበል ሻድሻይ ዙር ሃገራዊ ምርጫ ንምትእንጋድ ኣብ ትቀራረበሉ ጊዜ ስለዝኾነ ግጉይ መልእኽቲ ዘማሓላልፍ እዩ፣ መንግስቲ ኢትዮጵያ፣ ድጋፍ’ምበር ከምዚ ዝዓይነቱ ስጉምቲ ኣይተጸበየን ነይሩ ይብል። እቲ መግለጺ ወሲኹ "መንግስቲ ኢትዮጵያ ደጋጊሙ ከምዝገለጾ፣ ምምሕዳር ኣሜሪካ ኣብ ውሽጣዊ ጉዳያት ኢትዮጵያ ጣልቃ ምእታው ዘይቅኑዕ ጥራሕ ዘይኮነስ ተቀባልነት ዘይብሉ’ዩ" ኢሉ። እቲ ዝያዳ ዘሕዝን ድማ ይብል መግለጺ ሚኒስትሪ ጉዳያት ወጻኢ ኢትዮጵያ "ምምሕዳር ኣሜሪካ፣ ንመንግስቲ ኢትዮጵያ፣ ምስ’ቲ ፓርላማ ኢትዮጵያ ጉጅለ ግብረ ሽበራ ኢሉ ዝገልጾ ህወሓት ብማዕሪ ንክሪኢ ምፍታኑ’ዩ’፣ ምምሕዳር ኣሜሪካ ዝስዕቦ ኣንፈት ጌጋ ንምኳኑ ካብ’ዚ ንላዕሊ መርአዪ የለን።" ብመንጽር ኣብ ክልል ትግራይ ዝተፈጸሙ መግሃስቲ መሰላት፣ መንግስቲ ኢትዮጵያ ንዝኣተዎም መብጽዓታት ይፍጽም ኣሎ፣ ፈጸምቲ ግፍዒ ናብ ፍርዲ የቅርቦም ኣሎ። ቀረብ ሰብኣዊ ረድኤት ብዝምልከት፣ እቲ ጸገም ናይ ምትዕንቃፍ ረድኤት ዘይኮነ ድሩትነት ዓቅሚን ጸጋን እዩ ኢሉ። አብ ውሽጣዊ ጉዳያት ጣልቃ ምእታው መፍትሒ እንተዘይተገይርሉ፣ መንግስቲ ኢትዮጵያ ነቲ ምስ ኣሜሪካ ዝጸንሖ ጽምዶ ዳግም ክግምግምን ጽልውኡ ካብ ክልተኣዊ ርክባት ዝሓላፈ ክኾን ከምዝኽእልን’ውን ጠቂሱ።


ናይ ሕጂን ናይ ቀደምን ሰበ ስልጣን ኢትዮጵያን ኤርትራን ከምኡ'ውን ኣባላት ጸጥታ ክልል ኣምሓራን ሕወሓትን ብጉዳይ ግጭት ክልል ትግራይ እገዳ ናይ ቪዛ ኣመሪካ ተነቢርዎም

ሚኒስትር ጉዳያት ወጻኢ ኣሜሪካ አንተንይ ብልንክን ትማሊ ሰንበት "ስጉምቲ ኣሜሪካ ንምፍታሕ እቲ ኣብ ትግራይ ኢትዮጵያ ዝተኸሰተ ቅልውላው" ኣብ ትሕቲ ዝብል ጭብጢ ሓድሽ መግለጺ ኣውጺኦም። ብመሰረት’ቲ መግለጺ "ኣሜሪካ ንናይ ሕጂን ናይ ቀደምን ሰበ ስልጣን ኢትዮጵያን ኤርትራን ዝነበሩ ፣ ናብ ኣሜሪካ ንከይኣትው ቪዛ ከምትክልክል ገሊጻ። ሚኒስትር ጉዳያት ወጻኢ ኣሜሪካ ኣንተንይ ብለንክን ትማሊ ሰንበት ኣብ ዝዘርግሕዎ መግለጺ "ግህሰት ሰብኣዊ መሰላትን ግፍዒን ከምዝተፈጸመ፣ ሰብኣዊ ረድኤት ናብ ህዝቢ ንከይሓልፍ ዕንቅፋት የጋጥሞ ከምዘሎን እዚ ጸገም’ዚ እንተቀጺሉ ድማ ጥምየት ከጋጥም ከምዝኽእል" ገሊጾም። "ኣሜሪካ ብዛዕባ እቲ ኣብ ትግራይ ኢትዮጵያ ዝቀጸለ ቕልውላው ከምኡ'ውን ብዛዕባ ሉዓላውነትን ግዝኣታዊ ሓድነትን ኢትዮጵያን ዓሚቕ ሻቕሎት ሓዲሩዋ ኣሎ። ኣብ ትግራይ፣ ህዝቢ መግሃስቲ ሰብኣዊ መሰላት፣ ማህሰይቲን ግፍዒን ይወርዶ ኣሎ። ህጹጽ ረድኤት ሰብኣዊ ሓገዛት ድማ ብወተሃደራት ኢትዮጵያን ኤርትራን ካልኦት ዕጡቓትን ይዕገት ከምዘሎ" ይጠቅስ። መግለጺ ሚኒስትር ጉዳያት ወጻኢ ኣሜሪካ "እቶም ኣብ ትግራይ ዝንቀሳቀሱ ጕጅለታት ተዓጻጻፊ ዲፕሎማስያዊ ጻዕሪታት ዋላ’ውን እንተተገብረ፣ ውግእ ደው ከብሉ ወይ ፖለቲካዊ ቕልውላው ብሰላማዊ ኣገባብ ንምፍታሕ ትርጕም ዘለዎ ስጕምቲ ክወስዱ ኣይካኣሉን። ኣሜሪካ ንቕትለት፣ ኣገዲድካ ምፍንቃል፣ ስልታዊ ጾታዊ ምድፋር ከምኡ'ውን ካልኦት ዓይነት ምጥሓስ ሰብኣዊ መሰላትን ሃሰያን ብትሪ ትኹንን። ኣብ ትግራይ፣ ምንጭታት ማይ፣ ሆስፒታላት፣ ማእከላት ሕክምናን ንብረትን ምጥፋኡ ኣሰምባዲ እዩ" ይብል። ናብ መንግስታት ኢትዮጵያን ኤርትራን አብ ዝቀንዐ መጸዋዕታ "መንግስቲ ኢትዮጵያ ንዅሎም ብምጥሓስ ሰብኣዊ መሰላትን ሃሰያን ተሓተትቲ ዝዀኑ ናብ ፍርዲ ከቅርቦምን፣ ንሰላማውያን ሰባት ካብ መጥቃዕቲ ንክከላኸል ከምኡውን ብዘይ ሰብኣዊ ረድኤት ብዘይዕንቅፋት ንክተሓላለፍ ክሰርሕ እየ ኢሉ ንዝኣተዎ መብጽዓታት ክፍጽም ንጽውዕ ኣለና። መንግስቲ ኤርትራዊ ብወገኑ፣ ነቲ ዝኣተዎ ቃል ከማልእን፣ ንሰራዊቱ ናብቲ ዝፍለጥ ዓለምለኻዊ ክልል ኤርትራ ንኺመልሶምን ጻውዒት ነቅርብ ኣለና። ውግእ ብቅጽበት ደው እንተዘይሉ፣ ሰብኣዊ ረድኤት ኣብ እዋኑ እንተዘይተባጺሑ፣ እቲ ሎሚ ይራኣይ ዘሎን ሰፊሕን ሕጽረት መግቢ ናብ ጥሜት ክመርሕ ይኽእል ኢዩ" ኢሉ። ብዘይካ'ዚ "ካብ ኣህጉራዊ ማሕበረሰብ ስጕምቲ ዚውሰደሉ እዋን ሎሚ እዩ። ብመሰረት’ዚ፣ ኣብ ትሕቲ ኽፋል 212(ሀ)(3)(ሐ) ሕጊ ስደተኛታትን ዜግነትን፣ ንዝዀነ ይኹን ናይ’ዚ እዋን’ዚ ይኹን ሰበ ስልጣን ነበር መንግስቲ ኢትዮጵያ ወይ ኤርትራ ናይ ቪዛ ፈቃድ ምኽልካል መምርሒ እእውጅ ኣለኹ። እዚ መምርሒ’ዚ ንኣባላት ሓይልታት ጸጥታ ወይ ውልቀ-ሰባት ማለት ክልላዊን ዘይስሩዕን ሓይልታት ክልል ኣምሓራን ኣባላት ህዝባዊ ወያነ ሓርነት ትግራይን (TPLF) የጠቃልል። ነቲ ኣብ ትግራይ ዘጋጠመ ቕልውላው ንምፍታሕ ተባሂሉ ንዝሓለፉ ውሳነታት ዘተዓናቀፉን ዝሓላለኹን፣ ከምኡውን ኣብ ልዕሊ እቶም ኣብ ዞባ ትግራይ / ኢትዮጵያ ኣብ ልዕሊ ህዝቢ ዓመጽ ወይ ካልእ ግህሰት ዝፈጸሙ ወይ ነቶም ናብቲ ክልል ናይ ሰብኣዊ ረድኤት ንኸይኣቱ ዝዕንቅፉ ዘጠቓልል ኢዩ።" እዚ ናይ ቪዛ ምኽልካል ውሳነ’ዚ፣ ነቶም ናይ ቀረባ ኣባላት ቤተሰቦምን ስድራቤቶምን እውን ዘጠቃልል እዩ። እቶም ኣብ ትግራይ ንዝወረደ ቕልውላው ንምፍታሕ ሓላፍነት ዘለዎም ሰባት፣ ኣንፈቶም እንተ ዘይቀይሮም፣ ካብ ኣሜሪካን ማሕበረሰብ ዓለምን ተወሳኺ ስጕምቲታት ኺጽበዩ ኣለዎም። ካልኦት ሃገራት እውን ምሳና ሓቢረን፣ ነዚ ስጕምትታት እዚ ኺወስዳ ንጽውዕ። እቲ መግለጺ ብተወሳኺ፣ ኣብ ልዕሊ ኢትዮጵያ ሰፊሕ ቍጠባውን ድሕንነትን እገዳታት ገይርና ኣለና። ንናይ ምክልኻል ንግዲ ቁጽጽር ፖሊሲና’ውን ምስኡ ዝሰማማዕ ክንገብሮ ኢና’ ይብል ። ኣሜሪካ "ንኢትዮጵያ፣ ኣብ ዓውድታት ጥዕና፣ ውሕስነት መግቢ፣ መሰረታዊ ትምህርቲ፣ ንኣንስትን ኣዋልድን ዝዋሃብ ደገፍ ሰብኣዊ መሰላትን ዲሞክራሲን ጽቡቕ ምምሕዳር ከምኡ'ውን ግጭት ምንካይ ዝኣመሰለ መዳያት ሰብኣዊ ረድኤትን ክንቅጽሎ ኢና።ኣሜሪካ ፣ ንኤርትራ ንዘይምሕጋዝ ትኽተሎ ዝነበረ ሰፊሕ እገዳታት ከምዝትቅጽለሉ" ገሊጻ። ሚኒስትር ጉዳያት ወጻኢ ኣሜሪካ አንተንይ ብልንክን ዝዘርግሕዎ መግለጺ"ኣሜሪካ፣ እዚ ቅልውላው’ዚ፣ ነባርን ፖለቲካውን ፍታሕ ክግበረሉ ከም ዜድሊ እንደገና ትገልጽ። ነቲ ኣብ ትግራይ ወሪዱ ዘሎ ቕልውላው ንምፍታሕ ንዝግበሩ ጻዕርታት ንምድጋፍ፣ ከምኡ'ውን ኢትዮጵያውያን ነዚ ኣጋጢሙ ዘሎ ምክፍፋል ንምስጋር፣ ልዝብን ዕርቅን ንኺገብሩ ንምሕጋዝ ቆሪጻ አላ" ይብል ። ምሉእ ትሕዝቶ ኣብዚ ምስማዕ ይክኣል:: No media source currently available


ሲፒጀይ መንግስቲ ኢትዮጵያ ንጋዜጠኛ ኒው ዮርክ ታይምስ ምብራሩ ኮኒኑ

ንጋዜጠኛታት ዝሕለቕ ትካል CPJ Africa መንግስቲ ኢትዮጵያ ንናይ ኒው ዮርክ ታይምስ ሪፖርተር ሳይመን ማርክስ ምብራሩ ኮኒኑ።ናይ ፕረስ ፍቓዱ ኣብ መጋቢት ዝተሰረዘ ክኸውን ከሎ ትማሊ ሓሙስ ሰበስልጣን ኣብ ቁፅፅር ብምውዓል ሰጕጎምዎ ኣለው።እዚ ዝኸውን ዘሎ ዝተናውሐ ናይታ ሃገር ምርጫ ቅድሚ ሓደ ወርሒ እዩ ይብል CPJ ብትዊተር ኣብ ዝዘርግሖ መልእኽቲ። መንግስቲ ቀዳማይ ምንስቴር ኣብይ ኣሕመድ ነቲ ምብራር ብምስሓብ ሳይመን ማርክስ ናብ ኢትዮጵያ ተመሊሱ ብነፃነት ክሰርሕ ፀዊዑ ኣሎ።እቲ ምስጓግ መንግስቲ ኢትዮጵያ ፀብፃባት ብፍላይ ድማ ግጭት ትግራይን ምርጫን ንምቁፅፃር ዝኸደሉ ንውሓት ኣብነት እዩ ኢሉ CPJ። ኣብ ኢትዮጵያ ኣብቶም ዝሓለፉ ክልተ ዓመታት ነፃነት ፕረስ ከምዘንቆልቆለን ቀዳማይ ምንስቴር ኣብይ ቀዳማይ ምንስቴር ኣብ ዝኾንሉ እዋን ዝነበረ ተስፋ ኣብ ግምት ብምእታው ዘጉሂ እዩ ኢሉዎ ኣሎ። ኣብ ሕቡራት መንግስታት ኣምባሳደር ዩናይትድ ስቴትስ ሊንዳ ቶማስ ግሪን ፊልድን ኣብ ኢትዮጵያ ኣምባሳደር ኢንግሊዝን እውን ኣብ እዚ ሰሙን ብትዊተር ኣቢሎም ስኽፍትኦም ገሊፆም ኣለው። ኣምባሳደር ሊንዳ ፆታዊ ዓመፅን ንጋዘጠኛታት ዒላማ ምግባርን ሓዊሱ ኣብ ትግራይ ዝቐፀለ መግሃስትታት ሰብኣዊ መሰላት ኣዚዩ ዘሻቕል እዩ፤ፈፀምቱ ክኣ ክሕተቱ ኣለዎ ኢለን።ኤርትራ ቅድሚ ሓደ ወርሒ ዝኣተወተቶ ቃል ወታደራታ ካብ ኢትዮጵያ ክተወፅእ ኣለዋ ኢለን ኣምባሳደር ሊንዳ። ኣምባሳደር ኢንግሊዝ ኣብ ኢትዮጵያ ኣላስቴይር ሚክፌይል ብወገኖም ኣብ ኢትዮጵያ ናይ ምፅብፃብ መሰሎም ዝምንጠሉ ዘለው ጋዜጠኛታት ዘሻቕል እዩ ብፍላይ ድማ ናይ ትግራይ ኩነታት ኣብ ግምት ብምእታውን እታ ሃገር ናብ ምርጫ ትምርሽ ኣብዘላትሉን እዋን ምዃኑ እዩ ኢሎም ብናይ ቲዊተር መልእኽቶም።ሰበስልጣን ጋዜጠኛታት ህዝባዊ ኣገልግሎት ዝህቡ ምዃኖምን ስርሖም ክሰርሑ ምፍቃድን ክርድእዎ እፅውዕ ኢሎም።


ኣብ መንጎ ሓማስን እስራኤልን ቶኽሲ ጠጠው ንምባል ተሰማሚዖም

ሎማዕንቲ ዓርቢ ኣብ ምዕራብ እዮሩሳሌም ዝተኣከቡ ፍልስጤማዊያን ኣብ መንጎ እስራኤልን ሓማስን ዝተበፅሐ ስምምዕ ቶኽሲ ጠጠው ምባል ታሕጓሶም ገሊፆም።ድሕሪ ናይ 11 ማዕልታት ውግእ ኣብ ጋዛ ህድኣት ወሪዱ ኣሎ።ኣብ ጋዛ 65 ቆልዑ ሓዊሱ 230 ሰባት ተቐቲሎም ኣለው ብመሰረት ሰብስልጣን ጥዕና እቲ ከባቢ።ኣብ እስራኤእ ድማ 12 ሰባት ተቐቲሎም ኣለው ብመሰረት ሰበስልጣን። ግብፂ እቲ ግጭት ከብቅዕ ንዘቕረበቶ ሽምምግልና እስራኤልን ሓማስን ምስተቐበሉዎ እቲ ስምምዕ ካብ ድሕሪ ስዓት ጀሚሩ ግብራዊ ኮይኑ ኣሎ። እዚ ከምዚ ኢሉ እናሃለወ ኣብ ፓኪስታን ደቡባዊ ምዕራብ ክፍለ ግዝኣት ባልቺስታን ሎማዕንቲ ዓርቢ ንፍልጤማዊያን ኣብ ዝድግፍ ሰልፊ ብዝወረደ ናይ ቦምብ መጥቓዕቲ እንተወሓደ ሸውዓተ ሰባት ተቐቲሎም ካልኦት 14ድማ ከምዝቖሰሉ ሰበስልጣን ገሊፆም።ዒላማ ናይቲ መጥቓዕቲ ናይቲ ከባቢ መራሒ እስላማዊ ፓርቲ ፓኪስታን ከምዝነበሩን ብዘይዝኾነ ጉድኣት ከምዘምለጡን ተፈሊጡ ኣሎ። ሓላፍነት ዝወሰደ ኣካላ የለን።


ህንዲ ሕዚ እውን ብለበዳ ኮሮናቫይረስ ብዘልዓለ ትጥቃዕ ኣላ

ምንስቴር ጥዕና ህንዲ ኣብቶም ዝሓለፉ 24 ስዓታት በዝሒ ብኮቪድ 19 ዝተትሓዙ 259,591 ምምዝጋቦም ሎማዕንቲ ዓርቢ ኣፍሊጡ።በዝሒ ዝሞቱ ድማ ልዕሊ 4,000 ተመዝጊቦም ኣለው። ጆንስ ሃፕኪን ዩኒቨርስቲ ኣብ ዓለም ብኮሮናቫይረስ ተታሒዞም ካብ ዝተመዝገቡ 165.5 ሚሊዮን ሰባት ህንዲ 26 ሚሊዮን መዝጊባ ኣላ። ቅድሚት ትስራዕ ልዕሊ 33 ሚሊየን ዝመዝገበት ኣሜሪካ ጥራሕ እያ። ብኻሊእ ወገን ዋና ዳይረክተር ውድብ ጥዕና ዓለም ዶክተር ቴድሮስ ኣድሓኖም ኣብ መጀመሪያ እዚ ሰሙን ንምንስትራት ጥዕና commonwealth ኣብ ዘስምዕዎ መደረ ‘’ክታበት ንምርካብ ዘሎ ዘሰንብድ ዓለምለኸ ኣፈላላይ ነቲ ለበዳ ከብቅዕ ዝዓበየ ሓደጋ እዩ’’ኢሎም።


ሴነት ዩናይትድ ስቴትስ 'ኣብ ትግራይ ተኹሲ ደው ንክብልን ሰራዊት ኤርትራ ካብ ኢትዮጵያ ንክወጹን' ዝጽውዕ ውሳነ ኣሕሊፉ

ውሳነ ቁጽሪ 97 (S.Res.97) ዝብል ስም ዝረኸበን ሎሚ ሓሙስ ብሴነት ኣሜሪካ ዝጸደቐን ሕጊ ዩናይትድ ስቴትስ፣ ኣርባዕተ ኣገደስቲ ዓንዲታት ዝሓዘ እዩ። ‘መንግስቲ ኢትዮጵያ፣ ህዝባዊ ወያነ ሓርነት ትግራይን ካልኦት ተዋጋእቲ ሓይልታትን ኣብ ትግራይ ተኹሲ ደው ከብሉ፣ ሰብኣዊ መሰላት ክኽበሩ፣ ሰብኣዊ ቀረባት ብዘይ ዓንቀፍቀፍ ንክተሓላለፍ፣ ጭቡጥ መርተዖ ዝቀረበሎምን ተፈጺሞም ዝባሃሉን ግፍዒታት ነጻ ኣካል ንከጻርዮም ምትሕብባር’ ዝብሉ እዮም። ውሳነ ሴነት ዩናይትድ ስቴትስ፣ ኣብ ሞንጎ መንግስቲ ኢትዮጵያን ህዝባዊ ወያነ ሓርነት ትግራይን ዝተፈጠረ ፖለቲካዊ ውጥረት፣ ናብ ውግእ ምዕራጉን፣ ኣብ ልዕሊ ሰላማዊያን ሰባት ንዝወረዱ ግፍዒታትን መግሃስቲን ኮኒኑ። ብተወሳኺ፣ ኤርትራ ንሰራዊታ ካብ ኢትዮጵያ ብህጹጽ ንክተውጽእ ይጽውዕ፣ ኣብ ክልል ትግራይ ምቁራጽ ተጻብኦ ብህጹጽ ንክትግበር፣ ኣብ’ቲ ክልል ዝንቀሳቀሱ ሓይልታት፣ ሰብኣዊ መሰላት ንከኽብሩ ጸዊዑ ኣሎ ሴነት ኣሜሪካ። ዝምልከቶም ናይ ዩናይትድ ስቴትስ ኣካላት፣ ውግእ ኣብ ትግራይ ደው ንክብልን ሰብኣዊ ረድኤት ንምብጻሕ ዘተባብዑ ንጹር ስጉምቲ ንክውስዱ’ውን መጸዋዕታ ኣቅሪቡ ኣሎ ሴነት ኣሜሪካ። No media source currently available


ሻድሻይ ሃገራዊ ምርጫ ኢትዮጵያ 14 ሰነ 2013 ዓ\ም ከምዝካየድ ተፈሊጡ

ሃገራዊ ቦርድ ምርጫ ኢትዮጵያ ን28 ግንቦት 2013 ዓ\ም ክካየድ ተታሒዙ ዝነበረ ምርጫ 14 ሰነ 2013 ዓ\ም ክካየድ ተወሲኑ ኣሎ።ምርጫ ዝተናውሐሉ ምኽኒያት ኣብ ገለ ከባቢታት ምዝገባ መረፅቲ ኣብቲ ዝተቐመጠሉ እዋን ብዘይምዝዛሙ፣ናይ ኣፍፀምቲ ምርጫ ቁፅፅር ንምውሳኽን ንኣፍፀምቲ መረፃ ንምስልጣንን እዩ ክብል ቦርድ ምርጫ ገሊፁ ኣሎ። ዳይረክተር ርክብ ህዝቢ ቦርድ ምርጫ ኢትዮጵያ ሶሊያና ሽመልስ ከምዝገለፅኦ ምስ ምዝገባ መረፅቲ ተኣሳሲሩ ጥርዓን ዝቐረቦምን ምዝገባ ድሕሮም ዝጀመሩን ዘይዛዘሙን ናይ ምርጫ ክልላትን ጣቢያታትን ግን እቲ ምርጫ 14 ሰነ ኣይካየድን ኢለን። ‘’ናይ ድምፂ መውሃቢ ዕለት 14 ሰነ ክኸውን ኢልና ኢና ብወገንና ትፅቢት ንገብር’’ ዝበላ ንሰን ከምዚ ክንገብር ከለና ምልኡ ብምሉእ ናይ መረፅቲ ምዝገባ ብዘይ ዝኾነ ይኹን ፀገም ዝተኻየደሎምን ኣብ ኩሎም ናይ ምርጫ ክልላትን ዝተፈፀመሎም ቦታታት 14 ሰነ ድምፂ ክወሃብ እዩ።እዚ ዘከራኽር ኣይኮነን’’ ኢለን። ብዙሕ ጥርዓንን ክርክርን ኣብ ዝቐረበሎም ግን ድምፂ ኣይህወሃብን ኢለን። ‘’ከይዲ ምዝገባ መረፅቲ ብዙሕ ጥርዓን ዝቐረቦም ክርክር ዝተልዓለሎም ቦታታት ድምፂ ኣይወሃብን።ምኽኒያቱ ኣብ ምዝገባ መረፅቲ ዘሎ ጥርዓንን ዝተልዓለ ክርክር ክዛዘም ስለዘለዎ እዩ’’ ኢለን።ንኣብነት ኣብ ክልል ሶማሌ ኣብ ሸውዓተ ናይ ምርጫ ክልላት ኣብ ምዝገባ መረፅቲ ጥርዓን ቀሪቡ ብቦርድ ምርጫ ምፅራይ እናተገብረ እዩ እውን ኢለን ብምውሳኽ። ኣብ ካልኦት ናይ ፀጥታ ፀገማት ዝነበሮምን ዝተፈላለየ ጥርዓናት ዝቐረቦምን ናይ መረፅቲ ምዝገባ ክሳብ ሕዚ ዘይተጀመረሉ ዞባ መተከልን 14 ሰነ ምርጫ ንምኪያድ ኣይክኣልን ኢለን። ቅድሚ ምስረታ መንግስቲ እቲ መስርሕ ምርጫ ክዛዘም እናሰራሕና ንርከብ ኢለን ዝበላ ወይዘሪት ሶሊያና ቦርድ ምርጫ ኣብ ሓደ ማዕልቲ ምኪያድ ከምዝክኣል ሎጂስቲክስን ናውትን ንምብፃሕ ኣገዳሲን ተወሳኺ ናይ ምርጫ ቁፅፅር ንምውሳኽ ምውሳኑ ኣረዲአን።


ኬንያ ፈላመይቲ ጓል ኣንስተይቲ ሓላፊት ጉዳያት ፍትሒ መዚዛ

ፕረዚደንት ኬን ያ ኡሁሩ ኬንያታ ንፈለማ እዋን ጓል ኣንስተይቲ ላዕለወይቲ ዳኛን ሓላፊት ጉዳያት ፍትሕን ሸይሙ ። ፓርላማ እታ ሃገር ንሹመት ማርታ ኮሜ ድሕሪ ምፅዳቁ ድሕሪ ሒደት ሰዓታት፥ ውሳነታትን ስጉምትታትን መንግስቲ ሒዙ ዝወጽእ ፍሉይ ጋዜጣ ዜና ሹመታ ሒዙ ወፂኡ'ሎ ። ይኹን ምበር ሓደ ሓደ ናይ ፍትሒ ኣካላት መስርሕ እቲ ምምራጽ ብዝተጭበርበረ መገዲ ዝተኻየደ እዩ ይብሉ ። ምሉእ ትሕዝቶ ኣብዚ ምስማዕ ይክኣል:: No media source currently available


ርእይቶ ሚ/ጉ/ወ ግብጺ ኣብ ኣመላልኣ ማይ ግድብ ህዳሴ ንመርገጺ ኢትዮጵያ ዝድግፍ'ዩ ክብሉ ወሃቢ ቃል ሚ/ጉ/ወ ኢትዮጵያ ሓቢሮም

ሚኒስትር ጉዳያት ወጻኢ ግብጺ ሳሚ ሹክሪ ካልኣይ ዙርያ ምምላእ ዲጋ ህዳሴ ኣብ ድልየት ግብጺ ተጽዕኖ ከም ዘይሕድር ምግላጹ ጽቡቕ ኣንፈት`ዩ ክብሉ ወሃቢ ቃል ሚኒስትር ጉዳያት ወጻኢ ኢትዮጵያ ዲና ሙፍቲ ኣፍሊጦም። ከም ሓበረታ ኣገልግሎት ዜና ፋና ርእይቶ ሚኒስትር ሳሚ ሹክሪ፡ ግብጺ ካብቲ ሒዛቶ ዝጸንሐት መርገጺ ወጺኣ ነቲ ኢትዮጵያ ክተሰጉሞ ዝጸንሐት ሓሳብ ምድጋፋ ዘርኢ ምዃኑ`ውን ጠቒሱ`ሎ ። ብኻልእ ወገን፡ ሚኒስትር ጉዳያት ወጻኢ ኢትዮጵያ ደመቀ መኮነን፡ ምስ ሓላፊ ኣህጉራዊ ቀይሕ መስቀል ዕዉት ዘተ ምግባሩ ዝሓበረ ኣምባሳደር ዲና፡ ንሃገራዊ ምርጫ ንክዕዘቡ ካብ ኣመሪካ:ሩስያን ሕብረት ኤውሮጳ ንዝመጹ ልኡኻት ፍቓድ ምውሃቡ ጠቒሱ`ሎ። ቅድሚ ሎሚ ምርጫ ክካየድ የብሉን ካብ ዝብል ሓሳብ ወጺኦም ኣብ ኢትዮጵያ ዝርከቡ ናይ ዝተፈላለያ ሃገራት ኣምባሳደራት ነቲ ምርጫ ክንዕዘብ ዝብል ሕቶታት የቕርቡ ከምዘለዉ`ውን እቲ ወሃቢ ቓል ምግላጹ ፋና ሓቢሩ`ሎ። ብተወሳኺ`ውን ነቲ ምርጫ ዝዕዘቡ ካብ ውሽጢ ሃገር 36 ሲቪክ ማሕበራት ፍቓድ ረኺቦም ኣብ ምድላው ከምዝርከቡ ገሊጹ ኣሎ። አምባሳደር ዲና ኣብ መግለጺኡ፡ ኣብ ልዑላውነት ኢትዮጵያን ኣብ ውሽጣዊ ጉዳያትን ብዝተፈላለየ መልክዑ ጣልቃ ምእታው ከምዘሎ ድሕሪ ምግላጽ፡ "ኣብ ክልል ትግራይ ምስ ዝተገብረ ሕጊ ናይ ምኽባር ወፍሪ ብወገን መንግስቲ ዝስርሑ ዘለዉ ስራሓት ኣፍልጦ ብዘይምሃብ ተጽዕኖን ጣልቃ ምእታውን ይግባር ኣሎ" ኢሉ። vአምባሳደር ዲና ብምውሳኽእዚ ግን ዘይግቡእን ተቐባልነት ዘይብሉን`ዩ ኢሉ ።   አ


ኣብ ኢትዮጵያ ክልል ደቡብ 'ዝሸፈቱ ዕጡቓት' ዝበሎም ን8 አባላት ጸጥታ ምቕታሎም ተሓቢሩ

ኣብ ኢትዮጵያ ክልል ደቡብ ዞባቤንች ሸኮ ወረዳ ሸኮ "ዝሸፈቱ ዕጡቓት" ዝበሎም ንሸሞንተ ኣባላት ሓይልታት ፀጥታ መንግስቲ ከምዝቐተሉ ሓላፊ ቢሮ ሰላምን ፀጥታን ናይቲ ክልል ኣቶ ኣለማየሁ ባውዴ ንድምጺ ኣሜሪካ ገሊፆም። ገበን ፈፂሞም ናብ በረኻ ዝወፁ ሸፋቱ ዝበሉዎም ይፍፅሙዎ ዘለው ፀገም ፀጥታ ንምፍታሕ ናብቲ ከባቢ ኣብ ልዕሊ ዝተንቀሳቐሱ ኣባላት ሓይሊ ፀጥታ ጉድኣት ኣውሪዶም ኢሎም።ነቶም ሸፋቱ ንምጥፋእ ኣንፈት ተቐሚጡ ኣሎ እውን ኢሎም። ቅድሚ ኣዋርሕ እውን ተመሳሳሊ መጥቓዕታት ተፈፂሞም ከምዝነበሩን እቲ ፀገም ዘይተፈትሐሉ ምኽንያት ግን ደገፍ ህዝብን ካብ ሱሩ ዝተሓላለኸን ስለዝኾነን እዩ ኢሎም ።


ቤት ፍርዲ ነጻ ክወጹ ካብ ዝወሰነሎም 15 አባላት ኣመራርሓ ኦነግ ትሸዓት ኣብ ትሕቲ ቐይዲ ፖሊስ ምውዓሎም ጠበቓታቶም ገሊጾም

ላዕለዋይ መሪሕነት ኦነግ ዝኾኑ ኮሎኔል ገመቹ ኣያና ሓዊሱ 15 ሰባት ብቤት ፍርዲ ክፍትሑ እንተተወሰነ እውን ካብ ቤት ማእሰርቲ ከይወፁ እቶም ትሽዓተ ዳግም ኣብ ትሕቲ ቐይዲ ፖሊስ ምውዓሎም ናይ ተኸሰስቲ ጠበቓታት ገሊፆም። ላዕለዋይ ቤት ፍርዲ ሳልሳይ ናይ ፀረ ሽብርን ሕገ መንግስትን ጉዳይ መጋባእያ 9 ግንቦት 2013 ዓ\ም ብነፃ ኣሰናቢቱዎም ከምዝነበረ ጠብቕኦም ሓቢሮም። ኮሚሽን ፖሊስ ፌደራል እቶም ውልቀሰባት ብኻልእ ገበን ጠርጢረዮም መረዳእታ የተኣኻኽብ ስለዝነበርኩ እየ ዳግም ኣብ ቐይዲኣውዒለዮም ዘለኹ ኢሉ ኣሎ ።


ኣብ መንጎ ቤንሻንጉል ጉምዝን ዕጡቓት'ቲ ክልልን መረዳድኢ ሰነድ ምፍራሙ ተፈሊጡ

አብ መንጎ ክልላዊ ቤንሻንጉል ጉምዝን ኣብቲ ክልል ዝርከቡ ዕጡቓትን ናይ መረዳድኢ ሰነድ ምፍርራሙ ተፈሊጡ ። ቤት ፅሕፈት ርክብ ህዝቢ ቤንሻንጉል ጉሙዝ ኣብ ፌስቡክ ገፁ ዕላዊ ከምዝገበሮ ነቲ ሰነድ ዝፈረሙ ርእሰ ኣመሓዳሪ እቲ ክልል ኣቶ ኣሻድሊ ሓሰንን ተወካሊ እቶም ጉጅለ ዕጡቓት ኣቶ ጀግናማው ማንግዋን እዮም ። እቲ ስምምዕነት ኣብ ዞባ መተከል ንዝረአ ፀገም ፀጥታ ነባሪ ፍታሕ ዝህብ እዩ ተባሂሉ ኣሎ። ምሉእ ትሕዝቶ ኣብዚ ምስማዕ ይክኣል ። No media source currently available


ምዝርጋሕ 650 ኪ.ሜ ዝንውሓቱ መስመር መተሓላለፊ ኤሌትሪክ ግድብ ህዳሴ ተዛዚሙ

650 ኪሎ ሜትር ዝንውሓት ናይ ዓብይ ግድብ ህዳሴ ኢትዮጵያ ምዝርጋሕ መተሓላለፊ መስመር ሓይሊ ኤሌትሪክ ምሉእ ብምሉእ ምዝዛሙ ተገሊፁ። ሚኒስትሪ ጉዳያት ወፃኢ ምስ መራሕቲ ሃይማኖትን ሲቪክ ማሕበራትን ብዛዕባ እቲ ግድብ ሎሚ ረቡዕ ኣብ ኣብ ዘካየዶ ምይይጥ ምዝርጋሕ እቲ መስመር ካብቲ ግድብ ክሳብ ሃገራዊ ማእኸል ሓይሊ ኤሌክትሪክ ዝርከበሉ ሆለታ ተዘርጊሑ ኣሎ ይብል ንናይ ኢትዮጵያ ዜና ኣገልግሎት ዝጠቐሰ ፀብፃብ ናይ ኢትዮጵያ ብሮድካስቲንግ ኮርፖሬሽን። ናይቲ ግድብ ቴክኒክ ጉጅለ ኣባል ዝኾኑ ዶክተር በለጠ ብርሃኑ ምስ ህንፀትን ምምላእ ኮንክሪትን ዝስራሕ ናይቲ ግድብ ስቪል ስራሕ 91.8 ሚእታዊት ምእታው ተዛዚሙ ኣሎ ኢሎም።ሓፈሻዊ ህንፀ ናቲ ግድብ ሰማኒያ ምእታዊ ምዝዛሙ እውን ወሲኾም ገሊፆም። ናይቲ ግድብ ክልተ ተርባይናት ቅድመ ምህርቲ ምምንጫው ሓይሊ ኣብ መወዳእታ ዝመፅእ ክረምቲ ክጅምር እዩ ይብል እቲ መንግስታዊ ሚዲያ።


ጋዜጣዊ መግለጺ ኣምባ.ኣሜሪካ ኣብ ሕ/ሃ ቅድሚ ናይ ሎሚ ረቡዕ ኣኼባ ቤት ምኽሪ ጸጥታ ሕ/ሃ

ኣብ ሕቡራት ሃገራት ኣምባሳደር ኣሜሪካ ሊንዳ ቶማስ ግሪንፊልድ "ቤት ምኽሪ ጸጥታ ሕቡራት ሃገራት ሎሚ ረቡዕ ንኣፍሪቃ ዝምልከት አጀንዳ ቅድሚ ምጅማሩ፣ ምምሕዳር ፕረዚደንት ጆ ባይደን፣ ኣብ ኣፍሪቃ ዝትግብሮም ፖሊሲታት" ኣነጸረን። ሊንዳ ቶማስ ግሪንፊልድ ብቴለፎን ኣብ ዝነበረን ጋዜጣዊ መግለጺ "ነዞም ስግኣታትን ብድሆታትን ንምግጣም ምስ ኣፍሪቃዊያን ሓቢርና ክንሰርሕ ኢ" ኢለን። "እቲ ምሩጽን ሓያልን ምሕዝነት ዝፍጠር ግና፣ ኣብ ምትእምማን፣ ግሉጽነትን ተሓታትነትን ዝተመሰረተ እንተኾይኑ ጥራሕ’ዩ" ኢለን። ኢትዮጵያዊያን ካብ ምምሕዳር ባይደን ውጽኢት ክንሪኢ ኢና ኢሎም ተስፋ ከይገብሩ ክቀብጹ’ዶ ይግባእ? ዝብል ሕቶ እዩ ቀሪቡለን ኣምባሳደር ሊንዳ ቶምስ ግሪንፊልድ። ንሰን ዝሃበኦ መልሲ "ኢትዮጵያዊያን ከምኡ ዝዓይነቱ ኣንፈት ክመርጹ እዮም ዝብል እምነት የብለይን። ምምሕዳር ባይደን ካብ ፈለማ መዓልቲ ኣትሒዙ ኣብ’ቲ ጉዳይ ተጸሚዱ እዩ ዝርከብ። ፕረዚደንት ባይደን፣ ንሴነተር ኩንስ ናይ ባዕሎም ልኡኽ ገይሮም ልኢኾም።ጄፍ ፊልትማን ኣብ ኢትዮጵያ በጺሖም ተመሊሶም። ኣነ ብወገነይ፣ ኣብ ቤት ምኽሪ ጸጥታ ሕቡራት ሃገራት ኣጀንዳ ኮይኑ ንክቀርብን ውሳነ ንክወጽእን ሰሪሔ እየ። ክቅጽለሉ’ውን እየ። ስለዚ ምምሕዳርና ንጹር ጽምዶ’ዩ ነይሩዎ" ኢለን። ጉዳይ ትግራይ ኣብ’ዚ ናይ ሎሚ ኣኼባ ቤት ምኽሪ ጸጥታ ከምዘይላዓል ዝሓበራ እተን ኣምባሳደር ወሲኼን "ብዛዕባ’ቶም ኣብ ትግራይ ዝተፈጸሙ መግሃስቲ መሰላትን ግፍዒታትን ዝሓደረና ከቢድ ስግኣት ገሊጽና፣ ኣትሪርና ኮኒናዮ’ውን ኢና። እዞም ዝጠቀስኩዎም መልእኽታት ድማ ሪኢኹምዎ ኢኹም። ክንቅጽለሎም’ውን ኢና። መንግስቲ ኤርትራ ሰራዊቱ ካብ ትግራይ ንከውጽእ ጸዊዕና ኢና። ጄፍ ፌልትማን ንኤርትራ ከይዱ ምስ ፕረዚደንት’ታ ሃገር ተዘራሪቡ እዩ። ምስ መንግስቲ ኢትዮጵያ’ውን እንተኾነ ብዝላዓለ መሪሕነት ተዘራሪብናሉ ኢና" ባሃሊት እየን። "ስለዚ ኣብ’ዘን ዝሓለፋ ሓሙሽተ ኣዋርሕ፣ ኣብ’ዞም ጉዳያት’ዚኦም ተጸሚድና ጸኒሕና ኢና። መንግስቲ ኢትዮጵያን ህዝቢ ኢትዮጵያን ብዛዕባ’ዚ ጉዳይ’ዚ ኣፍልጦ ኣለዎም ኢለ እየ ተስፋ ዝገብር። ፍታሕ ንምንዳይ ምሳና ሓቢሮም ክሰርሑ እዮም እየ ዝብል" ኢለን። ምሉእ ትሕዝቶ ኣብዚ ምስማዕ ይክኣል:: No media source currently available


'ኣብ ትግራይ ሰባት ብሰንኪ ጥምየት ይሞቱ ኣለው' ዋና ዳይረክተር ውድብ ጥዕና ዓለም

ኣብ ትግራይ ዘሎ ውግእ ኣብ ልዕሊ ህዝቢ ኣሰንባዲ ኩነታት ፈጢሩ ከምዘሎ፣ ሰባት ብሰንኪ ጥምየት ይሞቱ ኣለው፣ ማእከላት ጥዕና ዓንዮም፣ ምግሳስ ደቂ አንስትዮ ገኒኑ ኣሎ’ ኢሎም ዳይረክተር ውድብ ጥዕና ዓለም ዶ/ር ቴድሮስ ኣድሓኖም። 5 ሚልዮን ህዝቢ ትግራይ፣ ተጸበይቲ ሰብኣዊ ረድኤት ኮይኖም ከምዘለው’ውን እቶም ዳይረክተር ገሊጾም።  ናይ ኖቤል ሰላም ሽልማት ተዓዋታይ ኣብይ ኣሕመድ ሰራዊት ‘ታ ሃገር ኣብ መወዳእታ ወርሒ ሕዳር ናብ መቐለ ምስ ኣተው ዓወት እንተኣወጁ እውን ውግእ ቀጺሉ እቲ ናይ ሽዱሽተ ኣዋርሕ ግጭት ብሓይልታት ኢትዮጵያን ወታደራት ኤርትራን ጃምላዊ ጭፍጨፋን ኣስግዳድ ጾታዊ መጥቓዕታትን ክስታት ኣልዒሉ ‘ዩ። ቴድሮስ አድሓኖም ኣብ ዝሃቡዎ ጋዜጣዊ መግለጺን ኣብ ናይ ውድብ ጥዕና ዓለም ፌስቡክ ዝወጸ ቪዲዮን ኣብ ትግራይ ዘሎ ኩነትት ዘተሓሳስብ‘ዩ ኢሎም። ‘’ኣብ ትግራይ ኢትዮጵያ ዘሎ ኩነታት ብሓደ ቃል ክገልጾ እንተኾይነ ዘሰንብድ ዝብል ቃል አዩ።ኣዚዩ ዘሰንብድ።ኣስታት ሓሙሽተ ሚሊዮን ህዝቢ እቲ ክልል ሰብኣዊ ረድኤት የድሊዮ ኣሎ።91 ምእታዊ ረድኤት ምግቢ የድሊዮ።ብሰንኪ ጥምየት ብዙሓት ሰባት ምሟት ጀሚሮም ኣለው’’ኢሎም። ከቢድን ሕሱምን ሕጽረት ኣመጋግባ ሰፊሕ እዩ እውን ኢሎም ንሶም። ካብዚ ብተወሳኺ ኣማእቲ ኣሽሓት ካብ መንበሪኦም ተመዛቢሎም ልዕሊ 60,000 ሰባት ድማ ናብ ሱዳን ሃዲሞም እዮም።ዝፍጸም መቕተልትን ጾታዊ ዓመጽን ሰፊሕ እዩ ኢሎም። ‘’ ኣስገዳድ ጾታዊ መጥቓዕቲ ብሰፊሑ’ዩ ዝፍጸም።ብሓቂ ኣብ ዓለም ኣብ ዝኾነ ይኹን ቦታ በዚ ደረጃ ዝተፈጸመ ኣይመስለንን።ኣገልግሎታት ጥዕናት ዓንዮምን ተዘሪፎምን።መብዛሕቲኦም ኣይሰርሑን ዘለው።ብዘይኣፈላላይን ግልጺ ዘይኮነን ምቕታል ኣሎ’’ኢሎም። ሞበቆሎም ኣብ ዝኾነት ክልል ትግራይ ኩነታት ኮቪድ-19 ዝተሓተቱ ዶክተር ቴድሮስ ኣድሓኖም ምስቶም ካልኦት ቅልውላዋት እንትርአ ቀዳምነት ዝወሃቦ ኣይኮነን ኢሎም። ‘’ሓቂ ንምዝራብ ብዝዓበየ ደረጃ ብዛኦባ ኮቪድ-19 ኣብ እንዘራረበሉ ኩነታት ኣይኮናን ዘለና።ምኽንያቱ ካልኦት ኣገደስቲ ዛዕባታት ኣለው’’ኢሎም። ሓደ ካብ መንጎ እቶም ኣዚዩ ብቕልጡፍ ክፍትሑ ዘለዎም ሽግራት ሰራሕተኛታት ሰብኣዊ ረድኤት ሓገዝ ንከቕርቡ ምሉእ ብምሉእ ክኣውት እዩ።መራሕቲ ዓለምን ትካላት ረድኤትን ናብቶም በቲ ቅልውላው ኣዚዮም ዝተጠቅዑ ከባቢታት ምሉእ ብምሉእ ተበጻሕነት ብተደጋጋሚ ክጽውዑ ጸኒሖም ኣለው። ሕብረት ኣውሮጳ ናብቲ ከባቢ ረደአት ከይኣቲ ይፍጸም ንዘሎ ምዕጻው ብምውጋዝ ‘’ሰብኣዊ ረድኤት ከም ናይ ኲናት መሳርሒ ምጥቃም’’ ዝሓለፈ ዓርቢ ኮኒኑዎ ኣሎ። እዚ ‘’ናትና ሓገዝ ናብ ዘድልዮ ህዝቢ ንምብጻሕ ዓብይ ዕንቅፋት’’እናፈጠረ እዩ ኢሎም ዶክተር ቴድሮስ። መብዛሕቲኦም ትካላት ጥዕና ኣብ ዝዓነውሉ እዚ ናይ ሕቡራት መንግስታት ውድብ ጥዕና ንኮሌራ፣ንፍዮን ካልኦት ለበዳታትን ሻቐሎ ኣለዎ ኢሎም። ምሉእ ትሕዝቶ ኣብዚ ምስማዕ ይክኣል:: No media source currently available


'ኣብ ኢትዮጵያ ዝርአ ዘሎ ናይ ድሕነት ስግኣት ምንጩ ኣብ ትካላት ጸጥታ ሓላፍ ዘላፍ ስለዝተራእየ`ዩ'ም/ሚኒስትር ሰላም

ምኽትል ሚኒስትር ሰላም ወ/ሮ ፍሬኣለም ሸባባው ኣብ ኢትዮጵያ ዝርአ ዘሎ ናይ ድሕነት ስግኣት ምንጩ ኣብ ትካላት ጸጥታ ሓላፍ ዘላፍ ስለዝተራእየ`ዩ ኢላ ። ኣብቲ ናይ ትሸዓተ ክልላትን ክልተ ከተማታትን መሪሕነት ጸጥታ ዝተሳተፍሉ ብሃገር ደረጃ ዝተወደበ ገለልተኛ ኣማኻሪ ጉጅለ ንድሕነት ሕብረተሰብ ማእከል ጌሩ ኣብ ከተማ ባህርዳር ናይ ምኽክር ጉባኤ የካይድ ኣሎ። ምኽትል ሚኒስትር ሰላም ወ/ሮ ፍሬኣለም ሸባባው  ኣብቲ እዋን ክትገልጽ ከላ- እዚ ናይ ለውጢ መንግስቲ ከወግዶ ቃል ካብ ዝኣተወሉ ሓደ ካብ ሃይማኖትን ካብ ዓሌትን ናጻ ዝኾነ ትካል ምህናጽ`ዩ ብምባል፡ ብእኡ መሰረት ድማ ካብ ፖለቲካ ናጻ ዝኾነ ሰነድ`ውን ከዳሉ ክኢሉ`ዩ ኢላ።


13 ተአሲሮም ዝጸንሑ ላዕለዎት ኣመራርሓ ግንባር ሓርነት ኦሮሞ ብነጻ ተለቒቖም

ኮሌኔል ገመቹ ኣያና ዝርከቦም ተኣሲሮም ዝጸንሑ 13 ላዕለዎት ኣመራርሓ ግንባር ሓርነት ኦሮሞ ሎሚ ቤት ፍርዲ ብናጻ ኣሰናቢቶም ኣሎ። ክሶም ሽበራዊ መጥቃዕቲ ፈጺምኩም ኣተሓባቢርኩም ከምኡ`ውን ኣዋፊርኩም ዝብል ምንባሩ ጠበቕኦም ኣቶ ቱሊ ባይሳ ንድምጺ ኣሜሪካ ሓቢሩ`ሎ። እቶም ተኸሰስቲ ብፍላይ ኣብ ኣርባዕተ ዞባታት ወለጋ ከምኡ`ውን ኣብ ምዕራብ ሸዋ፡ ምስ መሪሕነት 'ኦነግ ሸኔ' ብምትሕብባር ንክልላዊ መንግስቲ ኦሮሚያ ብሓይሊ ንምውራድ፡ ከምኡ`ውን ኣብ ዝተፈላለዩ ቦታታት ነቲ ሕብረተሰብ ብምሽባር ዝብል ናይ ሽበራ ክሲ ተመስሪትዎም ምጽንሑ ጠበቕኦም ኣፍሊጡ`ሎ። እቶም ተአሲሮም ዝጸንሑ ሰባት ድሕሪ ክልተ ዓመት ብናጻ ተለቒቖም ኣለዉ።


ኢትዮጵያ: ኣብ ወጥሪ ኣብ ትርከበሉ ዳግም ንምርጫ ኣናዊሓ

ገለ ተቓወምቲ ፓርትታት ኣብቲ ምርጫ ኣይንሳተፍን ድሕሪ ምባሎም ኢትዮጵያ ንሃገራዊ ምርጫ ዳግም ኣናዊሓቶ።ኣባል መሪሕነት ተቓዋሚ ፓርቲ ይልቃል ጌትነት እታ ሃገር ኣብዚ ሕዚ እዋን ምርጫ ንምክያድ ድልውቲ ኣይኮነትን ኢሎም።ብዛዕባ ምንዋሕ ናይቲ ምርጫ ሪኢቱኦም ዝሃቡ መራሕቲ ተቓዋሚ ፕሮፌሰር መራራ ጉዲና ብወገኖም ዝካየድ ምርጫ ናይ ኢትዮጵያ መሰረታዊ ፀገማት ሰላም፣ምርግጋእን ዴሞክራን ከምኡ እውን ትርጉም ዘለዎ ምዕባለን ስለዘየምፅእ ትርጉም የብሉን ክብሉ ገሊፆም።ናይ ዩናይትድ ስቴት ምንስቴር ጉዳያት ወፃኢ ኣንቶኒ ብሊንከን ‘ወትሃደራዊ ሓይልታት፣ ናብ ገሊኡ ዞባታት ትግራይ ሰብኣዊ ረድኤት ንከይኣትዉ ዝዓገቱሉን እናወሰኸ ዝኸይድ ዘሎ ዝተረጋገጸ ጸገማትን ንዩናይትድ ስቴትስ ኣተሓሳሲብዋ ኣሎ ኢሎም። ወታደራት ኤርትራ ካብ ትግራይ ክወፁ፣መንግስቲ ኢትዮጵያ ድማ ንናይ ክልል ኣምሓራ ካብ ትግራይ ከውፅእን ኣብ ትሕቲ ቁፅፅር ኣምሓራ ዝርከቡ ክፋላት ክልል ትግራይ ናብ ትግራይ ክምለሱን ብሊንከን ኣብ ዘውፅእዎ መግለፂ ፀዊዖም። ብቅድሚ ትማሊ ቀዳም ምስ ተወከልቲ ፖለቲካዊ ውድባት ዝተራኸባ ሓላፊት ኮሚሽን ቦርድ ምርጫ ኢትዮጵያ ወይዘሪት ብርትኳን ሚደቅሳ 28 ግንቦት 2013 ዓ\ም ዝካየድ ምርጫ እንተወሓደ ንክልተ ወይ ሰለስተ ሰሙናት ተናዊሑ ኣሎ ኢለን።ምሕታም ናይ ምርጫ ካርድታትን ካልኦት ስራሕትን ንምዝዛም ዝብሉ ምኽኒያታት ጠቒሰን ኣለዋ። ኣብ ዝሓለፈ ዓመት ናይ መናውሒ ምኽኒያት ለበዳ ኮቪድ 19 ነይሩ።እቲ ፈላማይ ምንዋሕ ምስ መራሕቲ ክልል ትግራይ ወጥሪ ክንህር ገይሩ።መራሕቲ ትግራይ እቶም ቀዳማይ ምንስቴር ስልጣኖም ኣብቂዑ እዩ ክብሉ ብምእዋጅ ናይ ባዕሎም ክልላዊ ምርጫ ኣካይዶም ኢትዮጵያ ድማ ዘይሕጋዊ እዩ ክትብል ፀዊዓቶ። ካብ ሽዑ ጀሚሩ ኣብ ትግራይ ይካየድ ብዘሎ ኵናት ኣሽሓት ተቐቲሎም፤ዩናይትድ ስቴትስ ኣብ ምዕራብ ትግራይ ኣብ ልዕሊ ተወልደቲ ትግራይ ምፅናት ዘርኢ ተፈፂሙ ዝብል ክሲ ክተቐርብ ገይሩዋ።ምፅናት ዘርኢ ‘’Ethnic Cleansing’’ ካብ ሓደ ከባቢ ንህዝቢ ብሓይሊ ብምብራርን ብምቕታልን ፆታዊ ዓመፅ ብምፍፃም ሓዊሱ ብኻልኦት ህውከትን ዝፍፀም በደል ዝምልከት እዩ። ናይ ዩናይትድ ስቴትስ ምንስቴር ጉዳያት ወፃኢ ኣንቶኒ ብሊንከን ብቅድሚ ትማሊ ቀዳም ኣብ ዘውፅእዎ መግለፂ ‘’ወትሃደራዊ ሓይልታት፣ ናብ ገሊኡ ዞባታት ትግራይ ሰብኣዊ ረድኤት ንከይኣትዉ ዝዓገቱሉን እናወሰኸ ዝኸይድ ዘሎ ዝተረጋገጸ ጸገማትን ንዩናይትድ ስቴትስ ኣተሓሳሲብዋ ኣሎ። እዚ ተቐባልነት ዘይብሉ ኩነታት’ዚ፣ን5.2 ሚልዮን ተጸባዪ ረድኤት ዝኾነ ህዝቢእቲ ክልል ኣብ ሓደጋ ዘውድቅ እዩ’' ይብል። መሰኻኽር ንረድኤት ይዓፅው ወይ ይሰርቁን ብጉጅለ ፆታዊ ዓመፅ ይፍፅሙ ኣለውን ዝበሉዎ ወታደራት ኤርትራ ብዘይውዓል ሕደር ካብ ትግራይ ክወፁ እቲ መግለፂ ደጊሙ ኣተሓሳሲቡ ኣሎ። ‘’ሰበ ስልጣን ኤርትራን ኢትዮጵያን ሰራዊት ኤርትራ ክወጽእ ብተደጋጋሚ ቃል ኣትዮም እዮም’‘ ይብል እቲ መግለፂ። ’መንግስቲ ኢትዮጵያ ንሓይልታት ክልል ኣምሓራ ካብ ክልል ትግራይ ከውጸኦምን ምዕራባዊ ትግራይ ናብ ትሕቲ ቁጽጽር ጊዚያዊ መንግስቲ ትግራይ ንክምለስን ንክሰርሕ ንምሕጸን ኣለና’’ ይብል እቲ መግለፂ። ቀ\ሚ ኣብዪ ኣሕመድን ፕረዚደንት ኢሳያስ ኣፈወርቂን ንፈጸምቲ ግፍዒ ናብ ፍርዲ ንከቅርብዎም ፀዊዑ ኣሎ መግለፂ ኣንቶኒ ብሊንከን። እዚ ከምዚ ኢሉ እናሃለወ ኣብ ሕቡራት መንግስታት ኣምባሳደር ዩናይትድ ስቴትስ ሊንዳ ቶማስ ግሪንፊልድ ኣብዝሓለፉ ማዕልታት ብትዊተር ኣብ ዝፀሓፍኦ መልእኽቲ ፍልኡይ ልኡኽ ፌልትማን ንቀዳማይ ምንስቴር ኣብይን ካልኦት መራሕቲ ኢትዮጵያን ከምገለፁሎም ሰብኣዊ ረድኤት ንዘድልዮም ሚሊዮናት ህፁፅ ስጉምቲ ምውሳድ የድሊ ኢለን።ቶኽሲ ጠጠው ምባል ንምስፋንን እዚ ግጭት ከብቅዕን ምስ መሻርኽትና መሓዙትናን ምስራሕና ክቕፅል እዩ ኢለን።ንሰን ብምውሳኽ ፆታዊ ዓመፅን ንጋዜጠኛታት ዒላማ ምግባርን ሓዊሱ ኣብ ትግራይ ዝቐፀሉ ፀብፃባት መግሃስታት ሰብኣዊ መሰላት ኣዚዩ ዘተሓሳስብ እዩ፤ፈፀምቱ ክሕተቱ ኣለዎ ኢለን።ኤርትራ ቅድሚ ሓደ ወርሒ ዝኣተወቶ ቃል ወታደራታ ካብ ኢትዮጵያ ክተውፅእ ኣለዋ ኢለን ኣምባሳደር ሊንዳ። ናይ ኖቤል ናይ ሰላም ሽልማት ተዓዋታይ ቀዳማይ ምንስቴ ር ኣብይ እዚ ናይ ሎሚ ምርጫ ነፃን ፍትሓውን ከምዝኸውን ቃል ኣትዮም እዮም። ብልፅግና ፓርቲ ኣብ ፓርላማ ዓብላላይ ወንበር እንተስዒሩ ኣብይ ኣብ ስልጣኖም ክፀንሑ እዮም።ኣብ ካልኦት ክፋላት እታ ሃገር ሓልሓሊፉ ደማዊ ናይ ብሄር ወጥርታት ኣብ ዘለሉ ብዛዕባ እቲ ምርጫ ሕቶታት ምልዓሎም ቀፂሉ ኣሎ። ኣብ ምርጫ ካብ ምስታፍ ንርእሱ ናይ ዘግለለ ናይ ኦሮሞ ፌደራሊስት ኮንግረስ ኣቦ ወንበር ፕሮፌሰር መራራ ጉዲና ንጋዜጠኛ ቪኦኤ ጄሚስ ባቲ ኣብ ዝሃቡዎ ቃል ቀዳማይ ምንስቴር ኣብይ ኣሕመድን መንግስቶምን ‘'ናይ ውልቀ ምልክነት ምርጫ’' ኢሎም ዝፀውዕዎ ምርጫ ብምክያድ ቅቡልነትን ናይ ወፃኢ ረድኤትን ንምርካብ ክብሉ ንምክያድ እዮም ክትልሙ ዝፀንሑ ኢሎም። እዚ ምርጫ ንሰለስተ መሰረታዊ ሽግራት ናይታ ሃገር ኣይፈትሕን ዝበሉ ንሶም ‘’ቀዳማይ ሕቶ ፀላቒ ሰላምን ምርግእን፣ ካልኣይ ዴሞክራቲክ ኢትዮጵያ እቲ ሳልሳይ ድማ ትርጉም ዘለዎ ቁጠባዊ ምዕባለ እዮም’’ ኢሎም። ንዜጋታት ትርጉም ዘይብሉ እዩ ኢሎም ወሲኾም። ህብር ኢትዮጵያ ዴሞክራቲክ ፓርቲ ናይ ዝተብሃለ ውድብ ዳይረክተ ጉዳያት ምርጫ ዝኾኑ ይልቃል ጌትነት ንኣሴሸትድ ፕረስ ከምዝበሉዎ ውድቦም እታ ሃገር ኣብዚ ሕዚ እዋን ምርጫ ንምክያድ ድልውቲ እያ ኢሉ ኣይኣምንን ኢሎም። ‘’ምስ ሱዳን ዘሎ ናይ ዶብ ጉዳይ ብተዋሳኺ ኣብ መላእ እታ ሃገር ብዙሕ ናይ ሰላምን ፀጥታን ፈተናታት ኣለው’’ ዝበሉ ይልቃል ጌትነት ድሕነት ሚሊዮናት ሰባት ኣብ ሕቶ ወዲቑ ኣሎ ኢሎም።’’እቲ ገዛኢ ፓርቲ ከምዝሓስቦ ከይኮነስ ምርጫ ነዞም ፀገማት ኣይፈትሕን።ቅድሚ ኩሉ ኣብ ብዙሓት ዛዕባታት ሃገራዊ ዘተ ፈለማ ክመፅእ ኣለዎ’'ኢሎም። ኣብ ዝሓለፈ ወርሒ ሓሙሽተ ሰኔተራት ዩናይትድ ስቴትስ ንናይ ዩናይትድ ስቴትስ ፍሉይ ልኡኽ ኣብ ቀርኒ ኣፍሪካ ጀፍረይ ፌልትማን ኣብ ዝፀሓፉዎ መልእኽቲ ናይ ትግራይ ግጭት ኣብ ዝቐፀለሉ እዋን ፍታሓዊ ምርጫ ክካየድ እንተኾይኑ ሻቖልታቶም ገሊፆም ነይሮም። ናይ ኢትዮጵያ ሃገራዊ ቦርድ ምርጫ ነዚ ኣብ ዝሃቦ ምላሽ እቲ ምርጫ ነፃ ምዃኑ ንምርግጋፅ ፃዕርታት ይገብር ኣለኹ ኢሉ።ቦርድ ምርጫ 36.2 ሚሊዮን ከምዝተመዝገቡ ኣፍሊጡ ኣሎ።ኣስታት 50 ሚሊዮን ክምዝገቡ ተስፋ ነይሩዎ። ናይ ኣሜሪካ ምንስትሪ ጉዳያት ወፃኢ ‘'ኣብ መላእ እታ ሃገር ዝቐፀለ ፖለቲካውን ናይ ብሄረሰባት ምትፍናን ኣዚዩ ኣሻቒሉና ኣሎ’’ክብል ዝሓለፈ ዓርቢ ገሊፁ ኣሎ። ምሉእ ትሕዝቶ ኣብዚ ምስማዕ ይክኣል:: No media source currently available


ዘተ ኣብ ዲስፒሊን ሰራዊት ኤርትራ

ምስ ግጭት ክልል ትግራይ ብምትሕሓዝ ብዛዕባ ዲሲፕሊን ሰራዊት ኤርትራን ብዛዕባ ዝወጹ ዘለዉ ጸብጻባትን ፥ ንክልተ ኣብቲ ኩነታት ዝካትዓ ደቀንስትዮ ማለት ኤርትራዊት ብስራት ሃብቱ ካብ ካናዳ፡ ኢትዮጵያዊት ኤልሳቤጥ ይሕደጎ ካብ ስዊድን። ምሉእ ትሕዝቶ ኣብዚ ምስማዕ ይክኣል :: No media source currently available No media source currently available


‘ቀ/ሚ ኣብዪ ኣሕመድን ፕረዚደንት ኢሳያስ ኣፈወርቂን ንፈጸምቲ ግፍዒ ናብ ፍርዲ ንከቅርብዎም’ US ጸዊዓ

ሚኒስቴር ወጻኢ ኣሜሪካ ትማሊ ቀዳም ንኩነተ ቀረብን ይራኣይ ኣሎ ዝበሎ ዓንቀፍቀፍን ሰብኣዊ ሓገዛት ኣብ ትግራይ፣ ሰራዊት ኤርትራን ሓይልታት ክልል ኣምሓራን ዝምልከት መግለጺ ኣውጺኡ። ብመሰረት’ቲ መግለጺ ‘ወትሃደራዊ ሓይልታት፣ ናብ ገሊኡ ዞባታት ትግራይ ሰብኣዊ ረድኤት ንከይኣትዉ ዝዓገቱሉን እናወሰኸ ዝኸይድ ዘሎ ዝተረጋገጸ ጸገማትን ንዩናይትድ ስቴትስ ኣተሓሳሲብዋ ኣሎ። እዚ ተቐባልነት ዘይብሉ ኩነታት’ዚ፣ ን5.2 ሚልዮን ተጸባዪ ረድኤት ዝኾነ ህዝቢ'ቲ ክልል ኣብ ሓደጋ ዘውድቅ እዩ’ ይብል። ‘ዩናይትድ ስቴትስ ኣመሪካ’ ይብል እቲ መግለጺ ‘መንግስትታት ኤርትራን ኢትዮጵያን ኣብ ትግራይ ዘዋፈርዎም ሓይልታት፣ ይፍጽምዎ ኣለው ዝበሎ ‘ተነቃፋይ ተግባር’ ንኸቋርጽዎ ኣድላዪ ስጕምትታት ንክወስዱ ብዘየማትእ መገዲ ጻውዒት ተቅርብ ኣላ። ብተወሳኺ፣ ኩሎም ሓይልታት፣ ኣብ ትሕቲ ዓለም ለኻዊ ሰብኣዊ ሕጊታት ንዘሎ ግዴታታት እንኮላይ ነቲ ንሰላማውያን ሰባት ካብ ጥቅዓት ንምክልኻል ዝምልከት ዝወጸ ክፍጽሙ፣ ውግእ ብህጹጽ ኸቋርጹ፣ ነቶም ዝሳቐዩን ሓገዝ ዘድልዮምን ህዝቢታት ረድኤት ንክረኽቡ ኩነታት ከመቻችው ንጽውዖም ኣለና። መንግስቲ ኢትዮጵያ ኣብዚ መዳይ እዚ መሪሕ ተራ ክህልዎ፣ ትካላት ረድኤት ብህጹጽ ናብ ሙሉእ ትግራይ ብዘይ ዕንቅፋት ንኽኣትዉ ኸቀላጥፍን ኣለዎ’ ይብል ። ሚኒስትር ወጻኢ ኣሜሪካ ዘውጸኦ መግለጺ ‘ኣብ ትግራይ ዘለው ዕጡቃት ሓይልታት፣ ኣብ ልዕሊ ሰላማውያን ሰባት ዓመጽ ከም ዝፈጸሙ ዝገልጽ ብዙሕ ዘተኣማምኑ ጭብጢታት ኣሎ። ገለ ኻብ’ዞም ገበናት'ዚኦም፣ ኣብ ጾታ ዝተመርኰሰ ዓመጽን ካልእ ንሰብኣዊ መሰላት ዝጥሕሱ ግፍዕታትን ኢዮም። ብፍላይ ተግባራት ወትሃደራት ኤርትራን ሓይልታት ክልል ኣምሓራን ዝገበርዎ ዝኸፍአ ተግባር ተጠቃሲ እዩ። ህላዌ ወትሃደራት ኤርትራ ኣብ ትግራይ፣ ንህድኣትን ሓድነትን ኢትዮጵያ መሊሱ ዘዳኽሞ እዩ። መንግስቲ ኤርትራ፣ ሰራዊቱ ካብ ትግራይ ንከወጽኦም ደጊምና ጻውዒት ነቅርብ ኣለና’ ኢሉ ኣሎ። ኣብ መወዳእታ ‘ሰበ-ስልጣን ኤርትራን ኢትዮጵያን፣ ሰራዊት ኤርትራ ክወጽእ እዩ ኢሎም ቃል ዋላ’ውን እንተኣተው፣ ነዚ ንምፍጻም ግን ዋላ ሓንቲ ዝተገብረ ምንቅስቓስ ኣይረኣናን። መንግስቲ ኢትዮጵያ ብወገኑ፣ ንሓይልታት ክልል ኣምሓራ፣ ካብ ክልል ትግራይ ከውጸኦምን፣ ምዕራባዊ ትግራይ ናብ ትሕቲ ቁጽጽር ጊዚያዊ መንግስቲ ትግራይ ንክምለስን ንክሰርሕ ንምሕጸን ኣለና’ ይብል። ሚኒስቴር ወጻኢ ኣሜሪካ ናብ ቀዳማይ ሚኒስተር ኣብዩን ፕረዚደንት ኢሳይያስ ኣብ ዘሕለፎ መጸዋዕታ 'ፈጸምቲ ግፍዒ ብሙልኦም ናብ ፍርዲ ግድን ኣቅርቡዎም’ ኢሉዎም ኣሎ።


መግለጺ ሚ/ጉ/ወጻኢ ኣሜሪካ ኣብ ዑደት ፍሉይ ልኡኽ ኣሜሪካ ንቀርኒ ኣፍሪቃ ጀፈሪ ፊልትማን

ፍሉይ ልኡኽ ኣሜሪካ ናብ ቀርኒ ኣፍሪቃ ጀፍሪይ ፌልትማን፣ ኣብ ግብጺ፣ ኤርትራ፣ ሱዳንን ኢትዮጵያን ካብ 4 ክሳብ 13 ግንቦት 2021 ዓ/ም ዘካየድዎ ዑደት ዛዚሞም ናብ ሃገሮም ተመሊሶም ኣለው። ኣብ ቀረባ ናብ’ቲ ዞባ ንካልኣይ እግሪ ከምዝምለሱ’ውን ሚኒስትሪ ጉዳያት ወጻኢ ኣሜሪካ ሎሚ ዓርቢ ዝዘርገሖ መግለጺ ሓቢሩ። ሚኒስትሪ ጉዳያት ወጻኢ ኣሜሪካ ቀርኒ ኣፍሪቃ ኣብ ቀራና መንገዲ እዩ ዝርከብ ይብል: ኣብ’ዘን ዝመጻ ሰሙናትን ኣዋርሕን ዝሓልፉ ውሳነታት፣ ንህዝቢታት’ቲ ዞባን አገዳሲ ምዕባለታት ዘጋጥሙ ከምዝኮኑ ይእምት። ኣሜሪካ ነቶም ዝተቆላለፉ ዞባዊ ቅልውላዋት ንምግጣም ቅርብቲ ከምዝኾነት፣ ምዕባለን ዝቀሰነ ዞባ ቀርኒ ኣፍሪቃ ንክህሉ፣ ዜጋታት ኣብ ልዕሊ መንግስቶም ዘቃልሕዎ ርእይቶ ንክስማዕን መንግስቲ ንዜጋታቱ ተሓታቲ ኣብ ምግባርን ክሰርሕ እዩ ይብል። ኣብ ትግባረ’ዚ ራኢ’ዚ፣ ሉኣላዊትን ዝሓበረትን ኢትዮጵያ መሰረት ከምዝኸውን’ውን መግለጺ ሚኒስትሪ ጉዳያት ወጻኢ ኣሜሪካ ይገልጽ። እንተኾነ፣ ኣብ ሙሉእ ኢትዮጵያ እናወሰኸ ይመጽእ ዘሎ ፖለቲካዊን ዓሌታዊን ውጥረት ኣዝዩ ከምዘሻቅላ ኣሜሪካ ሓቢራ ኣላ። ኣብ ትግራይ ዝተፈጸመ ግፍዒን ዘጋጠመ ሰብኣዊ ቅልውላውን ተቀባልነት ዘይብሉ እዩ’ውን ይብል። ኣሜሪካ ምስ ዓለምለኸ መሻርኽታ ተሓባቢራ ንምቁራጽ ተጻብኦ ክትሰርሐሉ እያ፣እቲ ከቢድ ኩናት ንከብቅዕ፣ ህይወት ኣድሕን ሰብኣዊ ሓገዛት ክተቅርብን እቶም ኣብ ምግሃስ ሰብኣዊ መሰላትን ገበንን ዝተሳተፉ ናብ ፍርዲ ንክቀርቡ ከምዝትሰርሕ’ውን ሓቢሩ። ሚኒስትሪ ጉዳያት ወጻኢ ኣሜሪካ ቅልውላው ናይ ትግራይ፣ መርአያ እቲ አብ ኢትዮጵያ ዘሎ ሃገራዊ ብድሆ ከምዝኾነ ንትርጉም ዘለዎ ለውጢ ዘጉለሀ እዩ ይብል ። ፍሉይ ልኡኽ ኣሜሪካ ዝኾኑ ጀፍርይ ፌልትማን ምስ ቀ/ሚ ኣብዪ ኣሕመድን ካልኦት መራሕቲ ኢትዮጵያን ከምዝተላዘብሉ፣ እዞም ብድሆታት’ዚኣቶም ክፍትሑ ዝኽእሉ፣ ብኩሉ ሓቆፍ ልዝባትን፣ ንፓለቲካዊን ሰብኣዊን መሰላት ብዘኽበረን ኣብ ምክብባር ኣብ ዝተሰረተን መድረኽ እዩ። ምሉእ ትሕዝቶ ኣብዚ ምስማዕ ይክኣል:: No media source currently available  ህላዌ ወትሃደራት ኤርትራ ኣብ ኢትዮጵያ፣ ነዞም ዝተገልጹ ብድሆታት ፈቲሕካ ኣብ ሸቶ ንምብጻሕ ዓንቃፊ ከምዝኾነ ዝገለጸ እቲ ዜና፣ ፍሉይ ልኡኽ ጀፍርይ ፌልትማን፣ ኣብ አስመራ፣ ንፕረዚደንት ኢሳያስ አፈወርቂ፣ ሰራዊት ኤርትራ ካብ ኢትዮጵያ ብህጽጽ ምውጻኦም ዘለዎ ኣገዳስነት ከምዝገለጹሎም’ውን ጠቂሱ ኣሎ። ፖለቲካዊ ስግግር ኣብ ሱዳን፣ ምስሕሓብ ኣብ ልዕሊ ዓብዪ ግድብ ኢትዮጵያ’ውን ቀንዲ ኣጀንዳታት ፍሉይ ልኡኽ ጀፍርይ ፌልትማን ከምዝነበሩ ዝመጸና ዜና ሓቢሩ።


ሃገረ ስብከት መቐለ ንመልእኽቲ ፓትርያርክ ዝድግፍ መግለጺ ኣውጺኡ

ኣብ ኦርቶዶክስ ቤተክርስቲያን ሃገረ ስብከት መቐለን ማሕበር ምሩቓት ነገረ መለኮት ትግራይን ብብፁእ ወቅዱስ ኣቡነ ማትያስ ዝሓለፈ መልእኽቲ ከምዝድግፍዎ ኣብ ዘውፅእዎ መግለጺሓቢሮም:: እቲ መግለፂ 'ምፅናት ዓሌት' ይፍፀም ኣሎ ተባሂሉ በቶም ፓትሪያሪክ ዝተገለፀ ይፍፀም ካብ ዘሎ እቲ ዝተወሰነ እዩ ኢሉ:: ኣብ ዝሓለፈ ሶኑይ ዋና ፀሓፊ ሲኖዶስ እታ ቤተክርስቲያን ብፁእ ኣቡነ ዮሴፍ ኣብ ዝሃብዎ መግለፂ መልእኽቲ እቶም ፓትርያርክ ንሲኖዶስ ኣይውክልን ኢሎም ነይርም:: ምሉእ ትሕዝቶ ኣብዚ ምስማዕ ይክኣል ። No media source currently available


ሃገራዊ ምርጫ ቦርድ ኢትዮጵያ ምዝገባ ምርጫ ብዘይካ ኣብ ሰለስተ ዞባታት ምዝዛሙ ኣፍሊጡ

ናይ ኢትዮጵያ ሃገራዊ ቦርድ ምርጫ ብሰንኪ ግጭት ብዘይካ ንሓደ ሰሙን ኣብ ዝተናውሐሎም ሰለስተ ዞባታት ብደረጃ ሃገር ምዝገባ ምርጫ ሎሚ ዓርቢ ምዝዛሙ ወግዓዊ ገይሩ። ቦርድ ምርጫ ኣብ ከይዲ እቲ ምዝገባ ዝጎልሀ ፀገም ኣየጋጠመን ኢሉ። ተሳትፎ ደቂ ኣንስትዮ እውን ዘተባብዕ ከምዝኾነ ዳይሬክተር ኮሚኒኬሽን ቦርድ ምርጫ ሶሊያና ሽመልስ ንድምጺ ኣሜሪካ ገሊፀን። ተማሃሮ ዩኒቨርስቲ በብትውልዲ ከባቢኦም ከይዶም ከምዝመርፁ ዝተገለፀ ክኸውን ከሎ ተመዛበልቲ ኣብ ዘለውዎ ቦታ ኮይኖም ክመርፁ ዝተታሓዘ መደብ ግን በቲ ዝተመደበሉ ልክዕ ይዕወት ከምዘየለ እተን ዳይሬክተር ገሊፀን ።


ዓለምለኸ ተሓለቕቲ ሰብኣዊ መሰላት ኣብ ኣክሱም ተፈፂሙ ዝተብሃለ ጭፍጨፋ ዓለምለኸ ምርመራ ክካይድ ፀዊዖም

ክልተ ዓለምለኸ ተሓለቕቲ ሰብኣዊ መሰላት Amnesty Intranational ን Human Right Watch ን ኣብ ኣክሱም ፈፂሙዝተብሃለ ጭፍጨፋ ነፃ ዓለምለኸ ምርመራ ክካየድ ፀዊዖም።ናይ ኢትዮጵያ ጠቕላሊ ዓቃቢ ሕጊ ኣብ ኣክሱም ዝተቐትሉ ወታደራዊ ዩኒፎርም ከይተኸደኑ ኣብ ውግእ ዝተሳተፉ 93 ሰባት እዮም ክብል ድሕሪ ምግላፁ ኣብ ዝሃቡዎ መልሲ እዮም እቶም ተሓለቕቲ ሰብኣዊ መሰላት ነዚ ዝገለፁ።  ኣብ ኣክሱም ተፈፂሙ ብዛዕባ ዝተብሃለ ጭፍጨፋ ቀዲሙ መግለፂ ዘውፅአ Amnesty International ዝተብሃለ ተሓላቒ ሰብኣዊ መሰላት ሎማዕንቲ ንናይ ጠቕላሊ ዓቃቢ ሕጊ ኢትዮጵያ ናይ ኣክሱም ምርመራ መልሲ ሂቡ ኣሎ።ጠቕላሊ ዓቃቢሕጊ ኣካይደዮ ዝበሎ ምርመራእቶም ግዳያት ኣብ በሪኽ ቦታ ክፋል ከተማ ኣክሱም ኖቂጦም ንዝነበሩ ወታደራት ኤርትራ ዘጥቕዑ ተዋጋእቲ ህዝባዊ ወያነ ሓርነት ትግራይ እዮም ምባሉ ይገልፅ ኣምነስቲ ኢንተርናሽናል። ኣምነስቲ ዝኣከቦም መርትዖታት ከምዝሕብሩዎ ግን መብዛሕቲኦም ግዳያት ዘይተዓጠቑ ስቪላት ነበርቲ ኣክሱም ብዙሓት ካብቲ ህውከት ይሃድሙ ዝነበሩ እዮም ይብል።እቲ ቕትለት ክጅመር ከሎ ኣብቲ ቦታ ንዝነበሩን ኣምነስቲ ኢንተርናሽናል ዘዘራረቦም መሰኻኽር ከምዝበሉዎ ወታደራት ኤርትራ ይሃድሙ ኣብ ልዕሊ ዝነበሩ ስቪል ደቂተባዕቲዮን መናእሰይን ጠያይቲ የዝንቡ ነይሮም ይብል ኣምነስቲ። ወታደራት ኤርትራ ንሓደ ጎደና ሓዳሪን ናይ ኣእምሮ ጥዕና ፀገም ንዝነበሮን ከምዝቐተሉዎን ብዙሕ ቕትለት ዝተፈፀመ ገዛ ንገዛ እናፈተሹ ኣብ ናይ ውልቂ መንበሪ ገዛውቲ ንዝረኸቡዎም ኩሎም ደቂ ተባዕቲዮ ከምዝቐተሉን ይገልፅ።ኣብ ብዙሓት ኣጋጣሚታት ወታደራት ኤርትራ ኣብ ገዛ ንዝረኽቡዎም ደቂ ተባዕቲዮ ኣባላት ስድራ ቀቲሎም ይብል ኣምነስቲ። ወታደራት ኤርትራ ቆልዑ ከይተረፉ ኣብ ቅድሚ ኣባላት ስድርኦም፣ንስቪላት ምቕታሎም 28 ሕዳር 2020 ኣ\ፈ ክሳብ ምሸት ኣብ ብርክት ዝበሉ ክፋላት ከተማ ኣክሱም ካብቲ ቅድም ኢሉ ውግእ ዝተኻየደሉ ቦታ ሪሒቖም ኣብ ዝርከቡ ቦታታት ንኣብነት ኣብ ቤተ ክርስቲያን ቅዱስ ጴንጣሊዮስ፣ሳቢያን፣መንሃሪያን ቤተ ክርስቲያን ቅዱስ ሚካኤልን ሓዊሱ እዮም ቀቲሎም። ዝቕፅል ዕለት 29 ሕዳር እውን ወታደራት ኤርትራ ናይ ዝተቐትሉ ሬሳታት ከልዕሉ ንዝፈተኑ መሓዙትን ስድራን ከምዘጥቕዑ ኣምነስቲ ይገልፅ። ፀብፃብ ጠቕላሊ ዓቃቢ ሕጊ ህወሓት ካብ ቤት ማእሰርቲ ዝወፁ ገበነኛታት ናይ ኢትዮጵያን ኤርትራን ዩኒፎም ከዲኑዎም ኢሉ ብምግላፅ ኣብቲ ጭፍጨፋ ታራ ሓይልታት ኤርትራ ኣንኢሱዎ ኢሉ ኣምነስቲ ። ንመሰኻኽር ዘዘራረበ ኣምነስቲ ግን ኣብ ኣክሱም በብገዝኡ እናፈተሹ ዝቐትሉ ዝነበሩ ወታደራት ኤርትራ ንምዃኖም ናይ ኤርትራዊያን ጥራሕ ዝኾኑ ባህልውን ናይ ቋንቋ ምልክታትን ምርኣዮም ገሊፆም። ጠቕላሊ ዓቃቢ ሕጊ ናይ ኣክሱም ጭፍጨፋ ምምርማር ምጅማሩ ከም ሰናይ ተበግሶ ብምቕባል ከምዚ ዝበለ ምርመራ ግን ብቕልጡፍ፣ብዝግባእን ኣድማዕን፣ነፃ፣ ዘይወገናውን ብግልፅን ዓለምለኸ ደረጃ ዘማልአን ምርመራ ይሓትት ይብል።ጠቕላሊ ዓቃቢ ሕጊ ንዞም መትከላዊ ኣገባባት ስለዘየማልእ እቲ ውፅኢት ተኣማኒ ኣይኮነን ኢሉ። ናይ ጠቕላሊ ዓቃቢ ሕጊ ውፅኢት ምርመራ ዝሕብሮ ነገር ንናይ ኣክሱም ጭፍጨፋ ከምኡ እውን ኣብ ትግራይ ንዝተፈፀሙ ካልኦት መግሃስታት ሰብኣዊ መሰላት ብናይ ውሽጢ ዓዲ መፍትሕታት ዘይክኣል ምዃኑ እዩ ኢሉ።ኢትዮጵያ ነቲ ጭፍጨፋ ብዓለምለኸ ሕጊ መሰረት ብብቕዓት ኣይምርመረትን ይብል።ስለዝኾነ ድማ ኣምነስቲ ኢንተርናሽናል ንቕድሚት ክኽሰሱ ንዝኽእሉ መረዳእታታት ናይ ምእካብን ናይ ምዕቃብን ስልጣንን ዓቕምን ዘለዎ ነፃ ዓለምለኸ ወይ ዞባዊ ምርመራ ክግበር ደጊሙ ፃዊዕቱ የቕርብ ይብል ኣምነስቲ ኢንተርናሽናል። ብኻሊእ ወገን Human RightsWatch ዝተብሃለ ዓለምለኸ ተሓላቒ ሰብኣዊ መሰል ኣብ ዘውፅኦ መልሲናይ ኢትዮጵያ ጠቕላሊ ዓቃቢ ሕጊ ኣብ ኣክሱም መብዛሕቲኦም ዝተቐትሉ ኣንፃር ወታደራት ኤርትራ ይዋግኡ ዝነበሩ እምበር ስቪላይ ኣይኮኑን ምባሉ ብምዝኽኻር እቲ መግለፂ ዕሽሽ ዝበሎ ሓቂ ግን ሓይልታት ኢትዮጵያ ነታ ከተማ ኣብ ዝተቖፃፀርሉ ሰሙን ዝነበረ ሰፊሕ ዘረፋን ካብ 28 ሕዳር ድሕሪ ስዓት ጀሚሩ ክሳብ 29 ሕዳር 2020ኣ\ፈ ኣብ ውሽጢ 24 ስዓታት ብሓይልታት ኤርትራ ዝተፈፀመ ዘስካሕክሕ ጭፍጨፋን እዩ ኢሉ። ድሕሪ እቲ ግጭት ሓይልታት ኤርትራ ኣብ ውሽጢ 24 ስዓታት ንብርክት ዝበሉ ነበርቲ ብኣሰቃቒ ኩነታት ዝቐተልሉ፣ንስቪላት ኣብ ገዝኦም ዝቐተልሉ፣ኣብ ጎደናታት ዝቐተልሉ፣ገለ ኣብ ትሕቲ ቁፅፅር ዝወዓሉ ደቂ ተባዕቲዮ ዝቐተልሉ ምቕታሎም መንግቲ ኢትዮጵያ ስቕታ ዝመረፀሉ ክገልፅ ኣለዎ ይብል Human Rights Watch። ናይ ጠቕላሊ ዓቃቢ ሕጊ ናይ ኣክሱም ምርመራ ውፅኢት ዝሕብሮ እንተሃለወ ናይ ኢትዮጵያ ናይ ወፃእን ዞባውን መሻርኽቲ ጠንካራ፣ገለልተኛ ዝኾነ ምርመራ ምክያድ ኣብ ትግራይ ንዝርከቡ ብኣማእቲ ዝቑፀሩ ግዳያትን ስድርኦምን ፍትሒ ዝረኽብሉ ብሕታዊ መንግዲ እዩ ይብል እቲ ዓለምለኸ ተሓላቒ መሰላት። እዚ ከምዚ ኢሉ እናሃለወ ናይ ኢትዮጵያ ጠቕላሊ ዓቃቢ ሕጊ ብዛዕባ ኣክሱም ዘውፅኦ ውፅኢት ምርመራ ስዒቡ ናይ ኤርትራ ምንስቴር ሓበሬታ ኣቶ የማነ ገብረመስቀል ብቅድሚ ትማሊ ሰሉስ ኣብ ዝዘርግሕዎ ናይ ትዊተር መልእኽቲ ‘’ናይ ኢትዮጵያ ፌደራል ጠቕላሊ ዓቃቢ ሕጊ ንኽልተ ኣዋርሕ ዝዘለቐ፣ሰፊሕን ኣብቲ ቦታ ብኣካል ብምርካብን ዘካየዶ ዝተምሃዘ ክስታት ‘’ናይ ኣክሱም ጭፍጨፋ’’ ምውፅኡ ብምግላፅ ኣመንስቲ ኢንተርናሽናል፣ህይወማን ራይትስ ዎችን ንዕኦም ዝመስሉን ኣብ ልዕሊ ኤርትራ ዘካይድዎ ሕማቕ ወፍሮም ዝተቓልዐሉ እዩ’’ ኢሎም።  ናይ ኢትዮጵያ ጠቕላሊ ዓቃቢ ሕጊ ኣብ ከተማ ኣክሱም ብሰራዊት ምክልኻልን ወታደራት ኤርትራን ንፁሃን ተቐቲሎም ተባሂሉ ንዝቐረበ ክሲ ቤት ፅሕፈቶም ንኣስታት ኽልተ ኣዋርሕ ክምርም ከምዝፀንሐ ዝገለፁ ምኽትል ጠቕላሊ ዓቃቢ ሕጊ ኣቶ ፈቃዱ ፀጋ ‘'ክሳብ ሕዚ ብዘሎ ዝተፃረየ መረዳእታ ብሓይልታት ምክልኻል ዝተቐተሉ ሽዱሽተ ሰባት እዮም ኢሎም።ካብቶም ሽዱሽተ ድማ እቶም ሓሙሽተ በከቢድ ብረት ሓደ ክኣ ስዓት እቶ እቶ ብምጥሓሱ ዝተቐተለ፣93 ሰባት ድማ እናተዋግኡ ዝተቐትሉ እዮም ምባሎም ምፅብፃብና ይዝከር። ምሉእ ትሕዝቶ ኣብዚ ምስማዕ ይክኣል:: No media source currently available


ደቂ ኣንስትዮ ከተማ ከረን ዝቐሰምኦ ሞያ ብቁጠባ ነብሰን ንኽኽእላ ከምዝሓገዘን ገሊጸን

ብሃማመተኤ ዞባ ዓንሰባ ዝተፈጠረልና ሞያዊ ስልጠና ምንጪ ቁጠባ ብምርካብ መነባብሮና ኣብ ምምሕያሽ ሓጊዙና ክብላ ተጠቀምቲ ናይቲ ስልጠና ዝኾና ደቂ-ኣንስትዮ ከተማ ከረን ንድምጺ ኣሜሪካ ተዛሪበን። "ዝቐሰምክዎ ሞያዊ ስልጠና ፡ነብሰይ ክኢለ ንካልኦት ከማይ ደቂ ኣንስትዮ ክምህር ሓጊዙን" ዝበለት መምህር ኣፍራሕ ኣድም ካልኦት’ውን ተመሳሳሊ ዕድል ክረኽባ ዘለዋ ተስፋ ገሊጻ። ናይ ካይላ ሞያዊ ስልጠና ኣብ ምውሳድ ትርከብ መንእሰይ ቤተኤል ኣፈወርቂ ብወገና ደቂ ኣንስትዮ ካብ ገዝአን ወጺኤን ዝኾነ ሞያ ቀሲመን ነብሰንን ስድራቤተነን ከመሓይሻ መኺራ። ምሉእ ትሕዝቶ ኣብዚ ምስማዕ ይክኣል:: No media source currently available


አቡነ ቀርሎስ ሓሙሻይ ፓትርያርክ ኦርቶዶክሳዊት ቤተክርስትያን ኤርትራ ኮይኖም ምምራጾም ተሓቢሩ

ኣቡነ ቀርሎስ 5ይ ፓትሪያርክ ቤተክርስትያን ኦርቶዶክስ ኤርትራ ኮይኖም ምምራጾም ኣቶ የማነ ገብረመስቀል ኣብ ትዊተሩ ሓቢሩ'ሎ።  እቲ ሎሚ ኣብ ኣስመራ ዝተኻየደ ምምራጽ ፓትሪያርክ ፥ ወከልቲ ኣብያተክርስትያናት ኣብ ዝተረኽብሉ ንስርዓት መምርሕታትን ቅዱስ ሲኖዶስ ተኸቲሉ ዝተፈጸመ ምዃኑ'ውን ጠቒሱ'ሎ። ብዛዕባ ኩነታት'ቶም ዝጸንሑ ነባር ፓትሪያርክ ኣቡነ ኣንጠንዮስ ዝተገልጸ ነገር የለን::


መበል 1442 ዒደ-ኣልፈጥር ኣብ ምሉእ ኢትዮጵያን ኤርትራን ተኸቢሩ ውዒሉ

መበል 1442 ዒደ-ኣልፈጥር ኣብ ምሉእ ኢትዮጵያን ኤርትራን ሎሚ ተኸቢሩ ውዒሉ። ኣብ ኣዲስ ኣበባ ስታድየም ኣብ ዝተኻየደ ስነ-ስርዓት ሰላት፥ መልእኽቲ ዘሕለፉ ፕረዚደንት ጉዳያት እስልምና ኢትዮጵያ ሙፍቲ ሓጅ ኢድሪስ፥ ሕብረተሰብ ሙስሊም ንዝተጸገሙ ወገናት ምሕጋዝ ናይ ሃይማኖታዊ ኣስተምህሮ ግዴታ'ዩ ኢሎም። ወርሒ ሮመዳን፡ ኣብ ሙስሊም ማሕበረሰብ ናይ ሰላም ናይ ፍቕሪ ናይ ምትሕልላይን ሓቢርካ ምንባርን ወርሒ`ዩ ዝበሉ ሙፍቲ ኢትዮጵያ፡ ብሓድነትና ደው እንተኢልና ጸላኢ ቀዳድ ስለዝስእን፡ ሓድነትና ኣሐይልና ፈተውቲ ሰላም ህዝቢ ምዃና ብተግባር ክነመስክር ይግባእ ኢሎም። ምኽትል ከንቲባ ኣዲስ ኣበባ ኣዳነች ኣቤቤ ብወገና- ናይ እንቋዕ ኣብጽሓኩም መልእኽቲ ድሕሪ ምትሕልላፍ፡ ኣብ እዋን ጾም ሮመዳን ዝተዓሙ ሰናይ ተግባራት ብዝሓየለ ደረጃ ክቕጽሉ ሓቲታ። ምኽትል ከንቲባ ኣዲስ ኣበባ ኣዳነች ኣቤቤ"ናይ ሓባር ክብርታትናን ውሽጣዊ ሓድነትናን ኣትሪርና፡ ብኹሉ ሸነኽ ንዝግበረልና ጸቕጢ ክንከላኸል ኣለና" ኢላ ። ብኻልእ ወገን ኣብ ኤርትራ`ውን ኣብ ምልእቲ ሃገር ዒድልፈጥር ብልዑል ደረጃ ተኸቢሩ ምውዓሉ ተፈሊጡ`ሎ። እቲ ኣብ ኣስመራ ዝተኻየደ ስነ-ስርዓት ሰላት-ንመምርሕታት ኮቪድ 19 ዝተኸተለ ምንባሩ ዝጠቐሰ ሚኒስትር ዜና የማነ ገብረመስቀል፡ ተተካኢ ሙፍቲ ኤርትራ ሸኽ ሳሊም ኢብራሂም ንኣመንቲ ምስልምና ንህዝቢ ኤርትራ ድማ ብሓፈሻ ሰናይ መልእኽቶም ምትሕልላፎም ጠቒሱ`ሎ።


ፕረ.ጊኒ ኣልፋ ኮንደ ኣብ ኤርትራ ናይ ክልተ መዓልታት ምብጻሕ የካይድ ኣሎ

መራሒ ጊኒ ኣልፋ ኮንደ ሎሚ ሓሙስ ምስ ፕረዚደንት ኢሳያስ ኣፈወርቂ ኣብ ኣስመራ ተራኺቦም:ተዘራሪቦም። መራሒ ጊኒ ኣልፋ ኮንደ ንናይ ክልተ መዓልታት ምብጻሕ ናብ ኤርትራ ምምጽኡ ብትዊተር ዝገለጸ ሚኒስትር ዜና ኣቶ የማነ ገብርመስቀል፡ ብዛዕባ ምሕያል ክልቲኣዊ ዝምድናን ንኽልቲአን ሃገራት ኣብ ዘገድሱ ኣህጉራዊ ጉዳያትን ከምዝዝትዩ ሓቢሩ`ሎ። ፕረዚደንት ጊኒ ኣልፋ ኮንደ ዝሓለፈ ዓመት`ውን ኣብ ምጽዋዕ ምብጻሕ ኣካይዱ ኔሩ`ዩ።


87 ሚእታዊት ካብ ህዝቢ ትግራይ ናይ መግቢ ሓገዝ ከምዘድልዮ ትካል ሕ/ሃ ሓቢሩ

ምብጻሕ ሰብኣዊ ረድኤት ትግራይ ገለ ጽቡቕ ዜና ክርኣዮ ምጅማሩ ዝገለጸ ኣብ ኢትዮጵያ ቤትጽሕፈት ምውህሃድ ረድኤት ሕቡራት ሃገራት(ኦቻ)፡ እቲ ኩነታት ገና ዘይርጉእን ክትንበዮ ዘጸግምን ምዃኑ ጠቒሱ። ኣብ ቀረባ መዓልታት ብወተሃደራዊ ሓይልታት ዝተራእየ ምዕጻው መንገዲ፡ ኣብቶም ዝያዳ ተጠቃዕቲ ከባብታት ገጠር ረድኤት ንምብጻሕ ከምዘጸገመ ዝግልጽ ኦቻ፡ ኣብ ሰሜናዊ ምዕራብ፡ማእከላይ- ምብራቕ፡ ደቡባዊ ምብራቕን ደቡባዊ ዞባን ዕጥቃዊ ተጻብኦታት ምንባሩ`ውን ሓበረታ`ሎ ኢሉ። ካብ ዝሓለፈ ሰሙን ግንቦት 3- ካብ መንጎ ህጹጽ ረድኤት ክበጽሖም ዝተሓስበ 3 ሚልየን፡ 347 ሺሕ ጥራይ በጺሕዎም ዝበለ ኦቻ፡ ካብ መንጎ 5.2 ሚልየን ዝግመት ህዝቢ ትግራይ፡ 87 ሚእታዊት ናይ መግቢ ሓገዝ ዘድልዮ`ዩ ኢሉ።\n\nካብ 27 መጋቢት ክሳብ 5 ግንቦት ድማ፡ መንግስቲ ኢትዮጵያ፡ ፕሮግራም መግቢ ዓለምን ካልኦት መሻርኽትን፡ ንልዕሊ 1.2 ሚልዮን ህዝቢ ትግራይ ናይ መግቢ ረድኤት ከምዝዓደሉ`ውን እቲ ቤት ጽሕፈት ምውህሃድ ረድኤት ሕቡራት ሃገራት ጠቒሱ`ሎ።


ኣብ ከተማ መቐለ ኣገልግሎት ኢንተርነት ኣብ ገለ ቦታታትን ኣብያተ ዕዩን ምጅማሩ ተሓቢሩ

ኣብ ከተማ መቐለ ኣገልግሎት ኢንተርኔት ኣብ ሓደ ሓደ ሆቴላት: ትካላት ምግባረ ሰናይን መንግስታዊ ኣብያተ ዕዮን ጀሚሩ`ሎ:: ርእይቶኦም ዝገለፁ ገለ ነበርቲ እታ ከተማ ኣገልግሎት ስልክን ኢንተርኔትን ኣብ ዝበዝሕ ከባቢታት ትግራይ ሐዚ እውን ዕፅው ምኻኑ ገሊፆም:: ኢትዮ ቴሌኮም ብወገኑ ኣብቲ ክልል ብዙሓት ከተማታት ናይ ጽገና ስራሕይካየድ ምህላው ብምሕባር ሎሚ ሓሙስ ድማ ኣገልግሎት ተንቀሳቓሲ ስልኪ ከምዘጀመረ ገሊፁ:: ምሉእ ትሕዝቶ ኣብዚ ምስማዕ ይክኣል:: No media source currently available


ተጥቃምነት ዓይኒ ምድሪ ኣብ ገጠራት ኤርትራ ብ58% ከምወሰኸ ተገሊጹ

ሚኒስትሪ ጥዕና ኤርትራ ሸፈነ ህላወን ተጠቃምነትን ዓይኒ-ምድሪ ኣብ ገጠራት ብ58% ከምዝወሰኸ ገሊጹ። ብሜላ ኮም ዝመርሖ ሓባራዊ ጽሬት ተጠቃምነት ዓይኒ-ምድሪ ካብ 2% ናብ 60% ከምዝዓበየ ሓላፊ ኣሃዱ ጽሬትን ንጽህናን ኣቶ ኣብርሃም ምላሽ ንድምጺ ኣሜሪካ ገሊጹ።ብደረጃ ዞባ እቲ ሸፈነ ኣብ ዞባ ማእከል 97% ኣብ ዞባ ደቡብ ከኣ 40% ከምዝኾነ ዝሓበረ ኣቶ ኣብርሃም ነዚ ጋግ ንምጽባብ ይስራሕ ከምዘሎ ኣረዲኡ። ጉዳይ ጽሬት ከተማታት ምስ ማስተር ፕላንን ካልእ ረቛሒታትን ዝተኣሳሰር ብምዃኑ ምስ ዝምልከቶም ወሃብቲ ኣገልግሎት ትካላት በውህደት ንምስራሕ ዘኽእል መርሓ-ጎደና ንምድላው መደብ ተታሒዙ ከምዘሎ ኣቶ ኣብርሃም ሓቢሩ። ምሉእ ትሕዝቶ ኣብዚ ምስማዕ ይክኣል:: No media source currently available


ኣሜሪካ:ኢትዮጵያ ንዝመጽእ ምርጫ ምቹእ ኩነታት ከተዳለው አለዋ ኢላ

ሃገራዊ ምርጫ ኢትዮጵያ ኣብ ዝቀራረበሉ ዘሎ እዋን፡ ኣሜሪካ ሓያል ደሞክራስያውነት ኢትዮጵያ ከምትድግፍ ኣፍሊጣ`ላ። ናጻ ርትዓዊን ተኣማንን ምርጫ ኣብ ምቹእ ሃውሃው ምርጫ ጥራይ ክካየድ ከምዝኽእል`ውን ትገልጽ። እዚ መግለጺ ዝስማዕ ዘሎ፡ ኣብ እዋን ሰብኣዊ ቅልውላውን ግጭትን ሰሜናዊ ኢትዮጵያ ክልል ትግራይ`ዩ። ሚኒስትር ጉዳያት ወጻኢ ኣመሪካ ኣንተኒ ብሊንከን ኣቐድም ኣቢሉ ኢትዮጵያን ኤርትራን ብዝኣተውኦ ቃል ሰራዊት ኤርትራ ካብ ትግራይ ብቕልጡፍን ክጻረየሉ ብዝኽእል መንገድን ክወጽእ ደፊኡ ኔሩ`ዩ። ቀዳማይ ሚኒስትር ኣቢይ ኣሕመድ ዝሓለፈ መጋቢት ኣብ ዝሃቦ መግለጺ ኤርትራ ሓይልታታ ካብ ትግራይ ክተውጽእ ተሰማሚዓ`ያ ኢሉ ኔሩ `ዩ- ድሕሪኡ`ውን ናብ ኤርትራ ብምኻድ ምስ ፕረዚደንት ኢሳያስ ተራኺቡ ኔሩ። እንተኾነ ኤርትራ ሰራዊታ ክትስሕብ ካብ ቀዳማይ ሚኒስትር ኣቢይ መረጋገጺ`ኳ እንተተዋህበ፡ ሰበ-ስልጣን ኣመሪካ ግን እቲ ምንስሓብ ከምዝተገብረ መረዳእታ የለን ኢሎም ኣለዉ። ኢትዮጵያ ንሰነ 5,2021 ሃገራዊ ምርጫ ንኽተካይድ ትቃለስ ኣላ- ኣብ ምዝገባ ኣድምጽቲ ጸገማት የጋጥማ`ሎ። እቲ ሓፈሻዊ ምርጫ ዝተናውሐ ብምኽንያት ዝነበረ ስግኣት ኮቪድ 19`ዩ። ምምሕዳራዊ ምርጫታት ከተማ ኣዲስ ኣበባን ድረዳዋን ንሰነ 12 ተመሓላሊፉ`ሎ። ወሃቢ ቃል- ሚንስትሪ ጉዳያት ወጻኢ ኣመሪካ ነድ ፕራይስ "ጥጡሕ ሃዋህው ምርጫ ክህሉ- መንግስቲ ኢትዮጵያ- ናይ ምእካብ ናይ ምዝራብ-ተሳትፎ ፖለቲካን ዕድላት ኢንተርነትን ሓበረታን መሰላት ከኽብር ኣለዎ" ኢሉ ። ኣስዒቡ " ፓርትታት ፖለቲካ ድማ ጎንጺ ከወግዱን፡ ሓይልታት ጸጥታ ድማ ካብ ሓይሊ ምጥቃም ክቑጠቡ ይግባእ" ኢሉ። ከምኡ`ውን "ኣብ እዋን መስርሕ ምርጫ ጎንጽታት ንምንካይ ዝዓለመ፡ ማሕበረ-ኮማዊ ዘተ ዝሰረቱ ልዝብ ንምትብባዕ ምስ ኣህጉራዊ መሻርኽቲ ተቐራሪብና ንሰርሕ ኣለና" ኢሉ። ሚንስትሪ ጉዳያት ወጻኢ እቲ ምርጫ በቲ ዘሎ ኩነታት ክካየድ ኣለዎ ኢሉ ዝኣምን እንተኾይኑ ዝበሎ ነገር የለን። ኣብ ክልል ትግራይ ምርጫ ክተካይድ ዝክኣል ኣይኮነን ዝበለ ኣብ ኢትዮጵያ ኣምባሳደር ኣመሪካ ዝነበረ ደቪድ ሺን፡ ካብ ትግራይ ወጻኢ`ውን ንሰነ 5,2021 ምርጫ ንምክያድ ገለ ስክፍታት ኣሎ ኢሉ። ኣብ ክልል ትግራይ ኣብዚ እዋን`ዚ ምርጫ ከምዘይካየድ መንግስቲ ኢትዮጵያ ኣፍሊጡ`ዩ። ጎንጽን ገለ ገደባት ንናይ ደገ ተዓዘብትን ናብቲ መስርሕ ምርጫ ገለ ሕቶታት ኣልዒሉ ኔሩ`ዩ። ሕብረት ኤውሮጳ ተዓዘብቲ ምርጫ ናብ ኢትዮጵያ ንምልኣኽ ሰሪዝዎ`ኳ እንተነበረ ሕጂ ግን ጉጅለ ክኢላታት ናብቲ ምርጫ ክልእኽ ከምዝወሰነ ካብ ኢትዮጵያ ይስማዕ ኣሎ። ትማሊ ሰኑይ፡ ሓደ ካብ ብክልቲኡ ፓርቲ ዝቖመ ጉጅለ ኣባላት ኮንግረስ ዝወጸ መግለጺ፡ቀጻሊ ህላወ ሓይልታት ኤርትራ ኣብ ትግራይ ብዓሚቕ ከምዘሻቕሎ ይገልጽ። ኣቦ-መንበር ኮሚቴ ጉዳያት ወጻእ ግሪጎሪ ሚክስ ላዕላዋይ ኣባል`ታ ኮሜቴ ሚካኤል ምካውልን"ናብ ነባሪ ምቁራጽ ተጻብኦታትን ኩሉ ሓቆፍ ፖለቲካዊ ልዝብን ዝወስድ ሓደ መንገዲ ብወተሃደራዊ ሓይሊ ኣይርከብን፡ ኣብ ጅምላዊ ግህሰት ሰብኣዊ መሰላት ትግራይ ኢድ ከምዘለዎም ዝእመኑ ሓይልታት ኤርትራ፡ ንምፍታሕ`ቲ ግጭት ዓቢይ ዕንቅፋት`ዩ" ይብሉ ። ኣሜሪካ ንኢትዮጵያ ሰብኣዊ ሓገዝ ዘይኮነ ካልእ ሓገዝ ደው ምባላ ከምትቕጽል- ንሱ ድማ ቀዳማይ ሚኒስትር ኣቢይ ኣብ ትግራይ ግፍዕታት ከምዘብቅዕ ንምግባር ዝያዳ ክገብር ንምድፋእ ምዃኑ እቲ መግለጺ ይገልጽ። እንተኾነ ሚንስትሪ ጉዳያት ወጻኢ ኣሜሪካ ንኢትዮጵያ ዝህቦ ካልእ ሰብኣዊ ሓገዛት ምሃቡ ክቕጽል`ዩ። ኔድ ፕራይስ"ንኢትዮጵያ ረዲኤት ኣብ ንሓስበሉ እዋን- ሰብኣዊ ሓገዝ ዘድልዮ ህዝቢ ትግራይ ተወሳኺ ሸኸም ክንፈጥረሉ ኣይንደልን ኢና" ይብል ። ንሱ ኣስዒቡ ቀጻሊ ስጉምትታት ኣብ ንሓስበሉ እዋን ክንሕግዞም ዝክኣለና ምግባርና ክንቅጽል ኢና ኢሉ። ቅልውላው ክልል ትግራይ ኣብ ኣኼባ ሚኒስትራት ወጻኢ ጉጅለ 7`ውን ተዘትይሉ`ዩ። እቲኣኼባ ሚኒስትራት ወጻኢ ጉጅለ 7 ዘውጽእዎ መግለጺ ኩሎም ወገናት ተጻብኦታት ብዝቐልጠፈ ደው ከብሉ፡ ሓለዋ ሲቪላት ምኽባር ሰብኣዊ መሰላትን ኣህጉራዊ ሕግን ናጽነት ሚድያ፡ ከም ጾታዊ በደልን ካልኦት ግህሰታትን ዝፈጸሙ ድማ ተሓተቲ ይኹኑ ይብል ። ምሉእ ትሕዝቶ ኣብዚ ምስማዕ ይክኣል :: No media source currently available


ካብ ቤንሻንጉል ክልል ዝተመዛበሉ ዝተዓቕቡሉ ቦታ ብሓደጋ ውሕጂ ጉድኣት ከምዘጋጠሞ ተገሊጹ

ካብ ዝተፈላለዩ ከባቢታት ክልል ቤንሻንጉል ጉምዝ ተመዛቢሎም ኣብ ዞባ መተከል ራንች ኣብ ዝተባህለ ግዚያዊ መፅለሊ ዝርከቡ ተመዛበልቲ ብሓደጋ ውሑጅ መጽለሊኦም ብምፍራሱ መዕቖቢ ከምዝሰኣኑ ገሊፆም። ናይ ክልል ኣምሓራ ምክልኻል ሓደጋን ውሕስነት መግብን ነቲ ፀገም ንምፍታሕ ፃዕርታት የካይድ ኣለኹ ኢሉ ኣሎ። ካብ ክልል ቤንሻንጉል ጉሙዝ ተመዛቢሎም ኣብ ዞባ መተከል ጊዝያዊ መፅለሊ ራንችን ካብኡ ወፃእን 58,555 ኣብ ዞባ ምምሕዳር ብሄረሰብ ኣዊ ወረዳ ጓንጓ 21,000 ብድምር ልዕሊ 79,000 ተመዛበልቲ ከምዝርከቡን እቲ ብዝሒ እናወሰኸ ይኸይድ ከምዘሎን ተፈሊጡ ኣሎ።


ኢትዮጵያ: ዓቃብ ሕጊ ቤት ምኽሪ ተወከልቲ ህዝቢ ግብረሽበራዊያን ኢሉ ንዝጸውዖም ውድባት ዝምልከት መብርሂ ሂቡ

ኣብ ዝሓለፈ ሰለስተ ዓመታት ኣብ ዝተፈላለዩ ከባቢታት ኢትዮጲያ ሓደጋ ክፈጥሩ ፀኒሖም ተባሂሎም ቤት ምኽሪ ተወከልቲ ህዝቢ ግብረሽበራዊያን ኢሉ ዝሰመዮም "ሸኔ ክብሉ ዝፀውዑዎን ህወሓትን" ብዝምልከት ላዕለዋይ ዓቃቢ ሕጊ ፌደራል መብርሂ ሂቡ ። ምኽትል ላዕለዋይ ዓቃቢ ሕጊ ኣቶ ፍቃዱ ፀጋ ግብረሽበራዊያን ተባሂሎም ዝተበየኑ "ሸኔ እናበሉ ዝፅዉዕዎን ህወሓትን" ኣመልኪቶም ንመሓውራት ዜና መብርሂ ሂቦም። ኣቶ ፍቃዱ "ብመሰረት እቲ ሕጊ ግብረ ሽበራግብረሽበራዊያን ተባሂሎም ምስ ንዝተበየኑ ኣካላት ሓገዝ ዝገብሩሎም ሰባትን ምስኦም ዝሰርሑን ተሓተቲ ይኾኑ" ክብሉ ኣፍሊጦም ። ምሉእ ትሕዝቶ ኣብዚ ምስማዕ ይክኣል ። No media source currently available


መግለጺ ፈጻሚ ስራሕ ጊዝያዊ ምምሕዳር ክልል ትግራይ

ኣብ ቀረባ እዋን ፈፃሚ ስራሕ ግዝያዊ ምምሕዳር ክልል ትግራይ ኮይኖም ዝተመዘዙ ዶክተር ኣብርሃም በላይ፣ ኣብ ትግራይ፣ ህዝቢ መሰረት ዝገበረ ሰላም ንምስፋንን ምምሕዳር ንምህናፅን፣ ህዝቢ እቲ ክልልን ካልኦት ዝምልከቶም ኣካላትን ድጋፍ ንክህቡ ፀዊዖም።\n\nብቐዳማይ ሚኒስትር ኢትዮጵያ ዶክተር ኣብይ ኣሕመድ ፈፃሚ ስራሕ ግዝያዊ ምምሕዳር ክልል ትግራይ ክኾኑ ኣብ ዝሓለፈ ሰሙን ዝተሾሙ ዶ/ር ኣብርሃም በላይ ኣብ እዋናዊ ጉዳይን ቐፃሊ ትልሞምን አማእኪሎም ብቋንቋታት ትግርኛን ኣምሓርኛን ኣብ ዘውፅእዎ ናይ ፅሑፍ መግለፂ፣ ኣብ ትግራይ ዝነበረ ሰላምን ምርግጋእን ንምምላስ ክሕግዝ ይኽእል እዩ ዝበልዎም ሓሳባት ገሊፆም።\n\nዶ/ር ኣብርሃም ኣብ መግለፂኦም ካብ 24 ጥቅምቲ ጀሚሩ ኣብ ትግራይ ብዝተፈጠረ ጎንፂ፣ ብርክት ዝበለ ሰብኣዊን ንዋታውን ዕንወት ወሪዱ፣ ሞት፣ ጉድኣት ኣካል፣ ጥሕሰት ሰብኣዊ መሰላት፣ ምምዝባልን ከቢድ ጉድኣት ስነ-ልቦናን ስነኣእምሮን፣ ዕንወትን ምምንዛዕ ውልቃዊን መንግስታዊ ንብረትን ኣጓኒፎምዎ እዮም ኢሎም።\n\nንሶም ብተወሳኺ"ኣብ ዝሓለፋ ሽድሽተ ኣዋርሕ፣ ኣብ ትግራይ ብዝተፈፀሙ መጥቃዕትን፣ ብዕጡቓት ሓይልታት ተፈፂሞም ዝተባህሉ ስጉምትታትን፣ ደም ብዙሓት ንፁሃትን ገዛእ ርእሶም ምክልኻል ዘይኽእሉን ዜጋታት ፈሲሱ፣ ኣካሎም ጎዲሉ፣ ጥሕሰት ሰብኣዊ መሰል ተፈፂሙ፣ ህፃናት፣ መንእሰያትን ዓበይትን ደቂኣንስትዮ ኣሕዋትን ኣደታትን ተደፊረን፣ ብቢልዮን ዝግመት ገንዘብ ዝወፀሎም ትካላት መንግስትን ውልቀ ሰባትን (ትካላት ጥዕናን ትምህርትን ሓዊሱ) ዓንዮምን ተጓሕጊሖምን፣ ተፃዒኖም ተወሲዶም፣ ካልእ ይትረፍ ጠለበጊዕን ከብትን ሓረስቶት፣ ቀለብ ዕለትን ኣቑሑ ገዛን ከይተረፈ ተጓሕጉሑ እዩ ክብሉ ዶክተር ኣብርሃም ኣብ መግለፂኦም ሓቢሮም። ምሉእ ትሕዝቶ ኣብዚ ምስማዕ ይክኣል:: No media source currently available


ሰለስተ ውድባት ክልል ትግራይ ፡ ህወሓት ኣሸባሪ ተባሂሉ ምስያሙ ተቓዊሞም:: ሳልሳይ ወያነ: ባይቶናን ውድብ ናፅነትን ዝተባህሉ ውዱባት ኣብ ዘውፅእዎ መግለፂ "ንህወሓት ኣሸባሪ ኢልካ ምስያም ኣብ ልዕሊ ህዝቢ ትግራይን ተጋሩ ሊሂቃንን ጨፍጫፍ ንምፍፃም ተሓሲቡ ዝወፀ ናይ ሕጊ ከለላ እዩ" ኢሎም:: ኣብቲ ጉዳይ ጠቕላሊ ዓቃቢ ሕጊ ኢትዮጵያ ብወገኑ ኣብ ዝሃቦ ምላሽ : "ህዝብን ውድብን ዝተፈላለዩ እዮም: እቲ ዝወፀ ኣዋጅ ንህወሓትን ኣባላቱን እምበር ንኩሉ ህዝቢ ዝምልከት ከምዘይኮነ ግልፂ እዩ" ዝብል ምላሽ ሂቡ:: ምሉእ ትሕዝቶ ኣብዚ ምስማዕ ይክኣል ። No media source currently available


'ዝመጽእ ሃገራዊን ክልላዊን ምርጫ ኢትዮጵያ ዝተፈልየን መጻኢ ዕድል'ታ ሃገር ዝውስንን'ዩ ' አማኻሪ ፖለቲካዊ ጉዳያት ቀ/ሚ

አማኻሪ ፖለቲካዊ ጉዳያት ቀ/ሚ አብይ አሕመድ ዶ/ር ፍስሃ ይታገሱ ኢትዮጵያ ኣብ’ዚ ቀረባ ተካይዶ ምርጫ፣ ብመንጽር ዓለምለኸ ኣሰላልፋን ጽልውኡን ከምኡ'ውን ኣብ ውሽጢ ሃገር ኣሎ ካብ ዝበልዎ ‘ጽንፈኛነት’፣ ካብ ስሩዕ ምርጫ ዝተፈለየን ንናይ’ታ ሃገር መጻኢ ዕድል ዝውስንን እዩ ኢሎም ። ዶ/ር ፍስሃ ነዚ ርእይቶ’ዚ ዝሃቡ፣ ኣብ’ቲ ሎሚ ሰሉስ ኣብ ዩኒቨርስቲ ሃዋሳ ዝተካየደ ምይይጥ እዩ። ናይ ወጻኢ ሓይልታት ኣብ ልዕሊ ኢትዮጵያ ተጽዕኖ ይፈጥሩ ዘለው፣ መእንታን ኢትዮጵያ ብርቱዕ መንግስቲ ከይህልዋ እዩ’ውን ኢሎም። አብ’ቲ መድረኽ ርእይቶ ዝሃቡ ምክትል ሚኒስትር ሳይንስን ላዕለዋይ ደረጃ ትምህርትን ዶ/ር ሳሙኤል ክፍሌ ብወገኖም "ምርጫንምክያድ ዘኽእሉ ኩነታት ኣለው፣ ግን ስግኣታት’ውን ኣለው" ኢሎም።


ግብረ መልሲ ንሕቶ ተመዛበልቲ ኣብ ጉዳይ 'መዓልቱ ዝሓለፎ'ዩ' ንዝብለዎ ቀረብ

ኣብ ከተማ መቐለ ቤት ትምህርቲ ማይ ወይኒ ዘዕቆቡ ተመዛበልቲ፣ መዓልቱ ዝሓለፎ ፊኖን ዘይቲን ተቀሪቡልና ኢሎም ንዘልዐልዎ ሕቶ ናብ ዝምልከቶ ኣካል ተላኢኹ፣ ጊዚኡ ዘይሓለፎ ምዃኑ ተረጋጊጹ ኢሎም ኣብ ማሕበር ቀይሕ መስቀል ኢትዮጵያ ሓላፊ ጨንፈር ትግራይ ኣቶ ብርሃኑ መኮነን። እቲ ሪፖርት ማሕበር ቀይሕ መስቀል፣ ሰብኣዊ ስራሕቱ ብምፍጻም ናይ ነዊሕ እዋን ተመክሮ ዘለዎ ገባሪ ሰናይ ማሕበር እዩ ይብል ። ምሉእ ትሕዝቶ ኣብዚ ምስማዕ ይክኣል:: No media source currently available


‘’ንህዝቢ ትግራይ ከብርሱዎ እዩ ድልየቶም’’ ፓትሪያሪክ ኦሮቶዶክስ ቤተ ክርስቲያን ኢትዮጵያ ኣቡነ ማቲያስ

ናይ ኢትዮጵያ ኦርቶዶክስ ተዋህዶ ቤተ ክርስቲያን ፓትሪያሪክ ኣቡነ ማቲያስ ብዛዕባ ናይ ትግራይ ኵናት ኣብ ዝሃቡዎ ፈላማይ ሪኢቶ ንናይ ኢትዮጵያ ተግባራት ብበሊሕ ብምንቃፍ ምጥፋእ ዘርኢ ይፍፀም ኣሎ ኢሎም ከምዝኣምኑ ገሊፆም።''ንህዝቢ ትግራይ ከብርሱዎ እዩ ድልየቶም''ኢሎምዎ ኣለው።ዋና ፀሓፊ ቅዱስ ሲኖዶስ ኦርቶዶክስ ተዋህዶ ቤተ ክርስቲያን ኢትዮጵያ ኣቡነ ዮሴፍ ናይቶም ፓትሪያሪክ ሪኢቶ ናይ ውልቂ ሪኢቶ እምበር ናይቲ ሲኖዶስ መርገፂ ኣይኮነን ኢሎም። ብኻሊእ ወገን ኣቡነ ማቲያስ ሎማዕንቲ ሶኑይ ምስ ኣብ ኢትዮጵያ ኣማባሳደር ዩናይትድ ስቴትስ ተራኺቦም ምዝርራቦም እቲ ኤምባሲ ገሊፁ።  ኣብ ዝሓለፈ ወርሒ ብናይ ተንቀሳቓሲ ስልኪ \ብሞባይል\ ኣብዝተቐረፀ ቪዲዮ እቶም ብዓል ፀጋ ዕድመ ፓትሪያሪክ ቅድሚ ሎሚ ንሚሊዮናት ስዓብቶም ንምዝራብ ዝገበሩዎ ፈተነ ከምዝተዓፈነ ሓቢሮም።ንሶም ብትውልዲ ትግራዋይ እዮም። ናይ ትግራይ ግጭት ሻድሻይ ወርሒ ኣብ ዘቑፀረሉ ግዜ እዩ እዚ ቪድዮ ወፂኡ ዘሎ።ኣብ መንጎ ሓይልታት ኢትዮጵያን መሻርኽታን ናይ ትግራይ ሓይልታትን ብዝተኻየደ ውግእ ኣሽሓት ሰባት ተቐቲሎም ኣለው።ስቪላት ዒላማ ምዃኖም ዓሰርተታት መሰኻኽር ንኣሶሼትድ ፕረስ \AP\ገሊፆም ኣለው። ‘'ንህዝቢ ትግራይ ከብርሱዎ እዩ ድልየቶም’’ዝበሉ ንሶም ‘'ስለ ምንታይ ኣብ ልዕሊ ህዝቢ ትግራይ ምጥፋእ ዘርኢ ንምእዋጅ ከም ዝደለዩ ንዓይ ግልፂ ኣይኮነን’’ኢሎም ብኣምሓርኛ ኣብ ዘሕለፉዎ መልእኽቲ።ምብራስ ኣብያተ ክርስቲያናት፣ ጭፍጨፋ፣ ብሓይሊ ምጥማይን ስርቅን ሓዊሱ ተፈፂሞም ዝተብሃሉ ግፍዕታት ዘርዚሮም። ‘’ናይ ህዝቢ ትግራይ ጌጋ ኣይኮነን።ምሉእ ዓለም ክፈልጦ ኣለዎ’’ኢሎም ብምስዓብ። ንሶም ‘’እዚ ሕማቕ እዋን ክሓልፍ ይኽእል እዩ’’ክብሉ ወሲኾም ገሊፆም።ዓለም ስጉምቲ ክወስድ እውን ፀዊዖም። መንግስታዊ መራኸቢ ማዕኸናት ናይ መንግስቲ ትረካ ኣብ ዘንፀባረቕሉን ናይ ውልቂ ጋዜጠኛታትን ትግራዎትን ምፍርራሕን ምንክልባትን ይፍፀሞም ኣብዘለሉን እዚ ሪኢቶ ካብ ኢትዮጵያ ዝለዓለ ኣካል ዝተውሃበ ውግዘት እዩ።ብተወሳኺ ደማዊ ናይ ብሄር ወጥርታትን 5 ሰነ 2021 ኣ\ፈ ሃገራዊ ምርጫ ንምክያድ ኣብ እትቀራረብሉንን ግዜ ሓዊሱ ኢትዮጵያ ብዙሓት ቅልውላዋት ኣብ ዘጋጠምዋ ግዜ እዩ እዚ ቪዲዮ ዝወፅእ ዘሎ። ኣብ ዩናይትድ ስቴትስ ዝመደብሩ Bridgs of Hope ንዝተብሃለ ትካል ዝመርሑን ምስቶም ኣቡን ናይ ዕርክነት ምቅርራባት ዘለዎምን ዴኒስ ዋድሊ ንAP ኣብ ዝሃቡዎ ቃለ ምልልስ ኣብ ዝሓለፈ ወርሒ ኣዲስ ኣበባ ምስቶም ኣቡን ኣብዝተራኸብሉ እዋን ብታህዋኽ ነቲ ቪዲዮም ከምዝስኣሉዎ ገሊፆም። ‘’ኣይፎን ስልከይ ኣውፂአ ክትዛረቡ እንተደሊኹም ተዛረቡ’’ ኢለዮም ኢሎም ዝሓለፈ ዓርቢ ኣብዚ ኣብ ዩናይትድ ስቴትስ ምስ ኣተው።‘’ናይ ልቦም እዮም ኣፍሲሶም...ብሓቂ ኣዚዩ የሕዝን።ቅድሚ ሎሚ ገይረዮ ዘይፈልጥ ሕቑፍ ኣቢለዮም’’ክብሉ ገሊፆም። ሓደ ላዕለዋይ ብዓል ስልጣን ቤተ ክርስቲያን ነቲ ቪዲዮንኣቡነ ማቲያስ ንህዝቢ ክወፅእ ምድላዮምን ዝሓለፈ ዓርቢ ኣረጋጊፆም ኣለው።እቶም ፓትሪያሪክ ካብ ስደት ምስ ዝተመለሱ ኣቡነ መርቆሪዮስ ብሓባር ኣብ ምግልጋል ይርከቡ። ‘’ብዙሕ ነገር ተዛሪበ እየ፤እቲ መልእኽቲ ክስማዕ ዋላ ሓደ ሰብ ኣይፈቐደን።ኣብ ክንድኡ ተዓፊኑን ሳንሱር ኮይኑን እዩ’’ ኢሎም ኣቡነ ማቲያስ ኣብቲ ቪዲዮ። ኣብዚ ሕዚ እዋን ኣብ መላእ ኢትዮጵያ ‘'ብዙሕ ኣረሜናዊ ተግባራት ይፍፀሙ ኣለው’’ኢሎም ንሶም ‘’ኣብ ትግራይ ይኸውን ዘሎ ግን ዝለዓለ ግፍዕን ጭካነን እዩ’’ኢሎም። እግዚኣብሄር ንኹሉ ክፈርድ እዩ እውን ኢሎም ብምውሳኽ። መንግስቲ ኢትዮጵያ ብሞት ስቪላት ‘’ኣዚዩ ከምዝሓዘነ’’ብምግላፅ ንናይ ትግራይ መራሕቲ ነበር ብምኽሳስ ነገራት ናብ ስሩዕ ይምለስ ኣሎ ይብል። ንትግራዎት ምፍላይን ዒላማ ምግባርን ብሰፊሑ ይካየድ ኣሎ ንዝብል ግን ነፂጉዎ ኣሎ። መሰኻኽር ግን ሬሳታት ኣብ መሬት ተደርቢዩ ምርኣዮም፣ትግራዎት ናይ ኤርትራ ሓዊሱ ብሓይልታት ኢትዮጵያን ጥምረትን ከምዝተሓዙን ከምዝተባረሩን ደቂ ኣንስትዮ ፆታዊ መጥቓዕቲ ከምዝተፈፀመንን ንAP ተዛሪቦም ኣለው። ኣብያተ ክርስቲያን ናይ ጭፍጨፋ ዓውዲ እየን ኮይነን።ሓደ ዲያቆን ኣብ ኣክሱም ንAP ኣብ ዝ ሃቦ ቃል ኣብ ሕዳር ኣብ ቤት ክርስቲያንን እታ ከተማን ኣስታት 800 ሰባት ተቐቲሎም ብጃጃምላ ከምዝተቐበሩ ገሊፁ። ኣብ 1942 ኣ\ፈ ዝተወለዱ ኣቡነ ማቲያስ ቅድሚ ሎሚ ብግልፂ ክዛረቡ ፀኒሖም እዮም።ኣብ 1980 ኣ\ፈ ንኮምኒስታዊ ስርዓት ኢትዮጵያ ዝኾነኑ ፈላማይ መራሒ ቤት ክርስቲያን ብምዃን ‘’ንልዕሊ ሰላሳ ዓመታት ክስደዱ ዝተገደዱ እዮም’’ብመሰረት ናይ ሕቡራት መንግስታት ወኪል ስደተኛታት። ብኻሊእ ወገን ፓትሪያሪክ ብፁእ ወቅዱስ ኣቡነ ማቲያስ ዝሃቡዎ ሪኢቶ ናይ ውልቆም እምበር ንተዋህዶ ቤተ ክርስቲያን ዝውክል ኣይኮነን ክብል ቅዱስ ሲኖዶስ ኢትዮጵያ ኣፍሊጡ። እቶም ፓትሪያሪክ ዝሃቡዎ ሪኢቶ ብቅዱስ ሲኖዶስ ይኹን ብቀዋሚ ሲኖዶስ ዝርርብ ዝተገብረሉ ኣይኮነን ኢሎም ዋና ፀሓፊ ቅዱስ ሲኖዶስ ብፁእ ኣቡነ ዮሴፍ ብመሰረት ፀብፃብ እስክንድር ፍሬው። ሎማዕንቲ ኣብ ቅዱስ ሲኖዶስ ዝተውሃበ ጋዜጣዊ መግለፂ ብዙሓት መግለፂታት ዝተውሃቡን ዝወሃቡን ናይ ምልኣተ ጉባኤን ናይ ቀዋሚ ሲኖዶስ ኣወንታን ክረኽቡ ከለው ምዃኑን ናይቶም ቅዱስ ፓትሪያሪክ መግለፂ ኣወሃህባ ብዝምልከት ቅዱስ ሲኖዶስን ቀዋሚ ሲኖዶስን ከይወሰነ እቶም ቅዱስ ፓትሪያሪክ ብውልቆም ነታ ቤተ ክርስቲያንን ቅዱስ ሲኖዶስን ብምውካል መግለፂ ክህቡ ኣይኽእሉን ኢሎም። ‘’ስለዝኾነ ቅዱስ ፓትሪያሪክ ዝሃቡዎ መግለፂ ብውልቆም ዝ ሃቡዎ እምበር ናይ ቅዱስ ሲኖዶስ ውሳነ ኣይኮነን’’ኢሎም።  ናይ ኢትዮጵያ ኦሮቶዶክስ ቤተ ክርስቲያን ብፁእ ወቅዱስ ኣቡነ ማቲያስ ሰሊኹ ወፂኡ ኣብዝተብሃለ ቪዲዮ ብፍላይ ኣብ ክልል ትግራይ ይካየድ ኣሎ ዝበሉዎን ናይ ኣረሜናዊነት ስራሕ ክብሉ ዝገለፁዎን ተግባር ኮኒኖም ኣለው። እቶም ዋና ፀሓፊ ኣብ ዝሃቡዎ ሪኢቶ እቶም ፓትሪያሪክ ዝሃቡዎ ሪኢትዮ ካብ ናይታ ቤተ ክርስቲያን ልሙድ ኣሰራርሓ ዝወፀን ዘይውክልን እዩ፤ዝምልከቶም ኣካላት እውን ነዚ ኣብ ግምት ከእትው እቶም ዋና ፀሓፊ ቅዱስ ሲኖዶስ ፀዊዖም ኣለው። ‘’ኣብ ዝቕፅል ርኽበ ካህናት ቅዱስ ሲኖዶስ ብኣጀንዳ ዝዘራረበሉ ምዃኑ እናገለፅኩ እቶም ቅዱስፓትሪያሪክ ዝሃቡዎ መግለፂ ናይ ቅዱስ ሲኖዶስ ውሳነ ዘይምዃኑ እናገለፅና እዚ እውን ናይ ዓለም መንግስታት፣ኣብ ውሽጥን ወፃእን ሃገር እትርከቡ ኢትዮጵያዊያን ከምኡ እውን መንግስቲ ኢትዮጵያ ክፈልጡዎን ክግንዘቡዎን ይግባእ’’ ኢሎም።  ብዝተኣሳሰረ ዜና ኣብ ኢትዮጵያ ኣምባሳደር ዩናይትድ ስቴት ጊታ ፓሲ ምስ ፓትሪያሪክ ብፁእ ወቅዱስ ኣቡነ ማቲያስ ተራኺበን ምዝርራበን ተገሊፁ።ኤምባሲ ዩናይትድ ስቴትስ ኣብ ፌስቡክ ገፁ ከምዝገለፆ እተን ኣምባሳደርን ፓትሪያሪክን ኣብ ኢትዮጵያ ዘሎ ኩነታትን ብፍላይ ድማ ብዛዕባ ሰብኣዊ ቅልውላውን ትግራይን እቶም ፓትሪያሪክ ኣብ ቀረባ ዝሃቡዎ ሪኢቶ ሓዊሱ ተዘራሪቦም ኣለው።እተን ኣምባሳደር እቲ ዝርርብ ብዝበለፀ ንቅድሚት ንምርይ ኣብቲ ኤምባሲ ኣብ ዝካየድ ኣኼባማሕበረሰብ እምነታት ክርከቡ ጋቢዘንኦም ኣለዋ። እቲ ናይ ሎማዕንቲ ዝርርብ ቅድሚ ኢሉ ዝተትሓዘ ወይ ምስ ናይቶም ፓትሪያሪክ ናይ ቀረባ ሪኢቶ ዝተኣሳሰር ምዃኑ ግን ንፁር ኣይኮነን። ምሉእ ትሕዝቶ ኣብዚ ምስማዕ ይክኣል :: No media source currently available


ሕ/ሃ ኣስታት 120 ኢትዮጵያዊያን ዓቐብቲ ሰላም ኣብ ሱዳን ዑቕባ ምሕታቶም ሓቢሩ

ንክልል ትግራይ ሓዊሱ ካብ ዝተፈላለዩ ክልላት ኢትዮጵያ ዝተዋፅኡ ኣብ ምኽባር ሰላም ተዋፊሮም ዝፀንሑ 120 አባላት ዓቐብቲ ሰላም ኣብ ሃገሮም ይፍፀም ዘሎ ዓሌታዊ ጎንፅታት ብምቅዋም ኣብ ሱዳን ዑቅባ ምሕታቶም ሕቡራት ሃገራት ኣፍሊጡ ። እቲ ልኡኽ ብሕቡራት ሃገራትን ሕብረት ኣፍሪቃን ዝቆመ ዓቓቢ ሰላም (UNAMID) ኣብ ዳርፉር ተልእኽኡ ከተግብር ዝፀንሐን ኣብ ታሕሳስ 31,2020 ተልእኽኡ ዛዚሙ ናብ ሃገሩ ክምለስ ዝነበሮን እዩ። ኣብ ሕቡራት ሃገራት ወሃቢ ቃል ዓቓቢ ሰላም ብኢሜል ንኣጃንስ ፍራንስ ፕረስ ከምዝ ሓበርዎ እዞም 120 ዝኾኑ ወተሃደራት ቅድም ክብል ልኡኻት ጥምረት ኣኽበርቲ ሰላም ሕቡራት ሃገራትን ሕብረት ኣፍሪቃ ንዳርፉር ኮይኖም ከገልግሉ ፀኒሖም ናብ ሃገሮም ክምለሱ ዝነበሩ ምዃኖም ሓቢሩ። ትካል ስደተኛታት ሕቡራት ሃገራት /UNHCR/ እቶም ተልእኽኦም ዝዛዘሙ ወተሃደራት ኣብ ሱዳን ዑቅባ ክወሃቦም ምሕታቶም ኣረጋጊፆም።ንድሕነቶም ክበሃል ግን ብንፁር ኣብዘይተገልፀ ቦታ ኮይኖም ምዕባለ ጉዳዮም ክከታተሉ እዮም ኢሉ። እቶም ዑቅባ ዝሓተቱ ሓይልታት ዓቐብቲ ሰላም ኩሎም ተወለድቲ ትግራይ ንምዃኖም ግን ዝበሎ ነገር የለን። እቲ ካብ ዝሓለፈ ወርሒ ሕዳር ጀሚሩ ኣብ ክልል ትግራይ ኣብ ሞንጎ ሓይልታት ፌደራል መንግስትን ነቲ ኽልል ከመሓድር ዝፀንሐ ሕዝባዊ ወያነ ሓርነት ትግራይን ይካየድ ዘሎ ኲናት ብኣሻሓት ዝቑጸሩ ሰባት ሞይቶም ከባቢ 60 ሽሕ ድማ መነባብርኦም ገዲፎም ናብ ጎረቤት ሃገር ሱዳን ክስደዱ ገይሩ ። ሽልማት ኖቤል 2019 ዝወሰዱ ቀዳማይ ሚኒስትር ኢትዮጵያ ኣብይ ኣሕመድ ዝመርሕዋ ሃገር ንክልላት ኣምሓራ፣ኦሮምያ ፣ ቤንሻንጉል ጉምዝን ሓዊሱ ኣብ ካልኦት ከባብታት እታ ሃገር'ውን ብሄር መሰረት ብዝገበረ ጎንፅታት ትሳቀ ኣላ ። ብሕቡራት ሃገራትን ሕብረት ኣፍሪቃን ዝቆመ ዓቓቢ ሰላም(UNAMID) ካብ 2007 ወርሒ ጥሪ ጀሚሩ'ዩ ኣብ ዳርፉር ዝተዋፈረ ኮይኑ: ካብ ዝሓለፈ ወርሒ ጥሪ ጀሚሩ ድማ ከባቢ 8000 ዝፅግዑ ዝተዓጥቁን ሲቪል ሰራሕተኛታትን ነናብ ገዘኦም ከፋንው ጀሚሩ ።ውጥን እቲ ልኡኽ ኣብ ውሽጢ ሽድሽተ ኣዋርሕ ሙሉእ ብሙሉእ ክዛዝም እዩ። ዳርፉር ዓብላሊ ዓረባዊ መንግስቲ ዝመሓደር ዝነበረ ምምሕዳር በሽር ብምቅዋም ተፃብኦታት ዝገብሩ ዓመፅቲ ፅኑዕ ጎንፂ ዝካየደሉ ዝነበረ ከባቢ እዩ። በቲ ጎንፂ ከባቢ 300 ሽሕ ህዝቢ ክመውት ከሎ 2.5 ሚልየን ድማ ምዝንባሉ ይፍለጥ ።


ሓድሽ መራሒ ጫድ ፈላማይ ኣህጉራዊ ምብጻሕ የካይድ ኣሎ

ሓዲሽ መራሒ ጫድ ጀነራል ማሃማት ኢድሪስ ደቢ ናብ ኒጀር ፈላማይ ኣህጉራዊ ዑደቱ ኣካይዱ:: ድሕሪ ሞት ኣቡኡ ንጫድ ንምምራሕ ብወተሃደራዊ ሓይሊ`ታ ሃገር ስልጣን ካብ ዝውሃቦ ንድሓር እቲ ወዲ 37 ዓመት ሓዲሽ መራሒ ጫድ፡ ምስ ናይ ኒጀር ሓዲሽ ፕረዚደንት መሓመድ ባዞም ተራኺቡ ክዘራረብ መደብ ኣለዎ: ምኽንያት ድማ እቶም ንኣብኡ ዝቐተሉ ዕጡቓት ገሊኦም ናብ ኒጀር ሃዲሞም ዝብል መረዳእታ ስለዘለዎ`ዩ። ብኻልእ ወገን ተቓወምቲ ጫድ፡ እቲ ኣቡኡ ሒዝዎ ዝነበረ ስልጣን ንወዱ ክውሃብ ኣይነበሮን-ብመሰረት ሕገ-መንግስቲ ናይ ባይቶ ፕረዚደንት`ዩ ነቲ ቦታ ክሕዞ ኔርዎ ይብሉ። እንተኾነ ብርክት ዝበሉ መራሕቲ ተቓወምቲ ኣብ መንግስቲ ናይ ሓላፍነት ቦታ ተዋሂብዎም ኣሎ።


ፕረ.ኢሳያስ ኣፈወርቂ ምስ ፍሉይ ልኡኽ ኣሜሪካ ኣብ ኣስመራ ተራኺቦም: ተዘራሪቦም

ፕረዚደንት ኢሳያስ ኣፈወርቂ ኣብ ኣስመራ መዕረፊ አጋይሽ ደንደን ንፍሉይ ልኡኽ ኣሜሪካ ኣምባሳደር ጀፍሪ ፌልትማን ተቐቢሎም:ኣዘራሪቦም ። ሚኒስትር ዜና ኤርትራ ኣቶ የማነ ገብረመስቀል ብትዊተር ኣብ ዝዘግሕዎ መልእኽቲ ኣብቲ ንኣርባዕተ ስዓታት ዝተኻየደ ልዝብ ፕረዚደንት ኢሳያስ ኣብ ቀርኒ ኣፍሪቃ ዘለው ሽግራት ንምፍታሕ ኣብ ዝግበሩ ፃዕርታት ምስ ኣሜሪካ ብምትሕብባር ንምስራሕ ድልዊ ምዃኖም ኣስሚሮምሉ ኢሎም ።  ኣቶ የማነ ገብረመስቀል ኣምባሳደር ፌልትማን ብወገኖም ምምሕዳር ኣሜሪካ ኣብ ቀርኒ ኣፍሪቃ ይርኣዩ ብዛዕባ ዘለው ፀገማት ዘለዎ ምልከታ መብርሂ ሂቦም ኣለው ኢሎም ። ፍሉይ ልኡኽ ጀፍሪ ፌልትማን ሎሚ ዓርቢ ኣብ ሱዳን ከምዝኣተውን ካብ ሰንበት ጀሚሮም ድማ ኣብ ኢትዮጵያ ከምዝበፅሑን ምንጭታት ጠቒሶም ኣለው። ፌልትማን ቅድሚ ናብ ኤርትራ ምጉዓዞም ኣብ ግብፂ ብምብፃሕ ምስ ሚኒስትር ጉዳያት ወፃኢ ግብፂ ሳመህ ሹክሪ ብዛዕባ ዓብይ ግድብ ህዳሴ ኢትዮጵያ ከምዝተዘራረቡ ኤኤፍፒ ፀብፂቡ። እቶም ፍሉይ ልኡኽ ኣብ ቀርኒ ኣፍሪቃ ዘለው ፀገማት ፍታሕ ኣብ ምንዳይ ዲፕሎማሲያዊ ፍታሕ ፃዕሪ ንምክያድ ኣብዚ ሰሙን ናብ ቀርኒ ኣፍሪቃ ምጋሾም ዝፍለጥ እዩ።


ሕ/ሃ ኣብ ኢትዮጵያ ንሰብኣዊ ረድኤት ዝውዕል 65 ሚልዮን ናይ ገንዘብ ሓገዝ ሂቡ

ሕቡራት ሃገራት ኣብ ኢትዮጵያ ንሰብኣዊ ሐገዝ ዝውዕል 65 ሚልዮን ዶላር ሂቡ ። ካብዚ እቲ 40 ሚልየን ዶላር ንረዲኤት ኣብ ክልል ትግራይ ዝውዕል እዩ። "ኩነታት መነባብሮን ህይወትን ኢትዮጵያ ካብ ዕለት ናብ ዕለት ብሰንኪ ድርቅ እናዓነወን ህፃናት ብሕፅረት መግቢ ይሳቅዩ ኣለዉ " ክብሉ ኣብ ውድብ ሕቡራት ሃገራት ሓላፊ ሰብኣዊ ጉዳያት ማርክ ሎውኮክ ገለፂኦም። ምሉእ ትሕዝቶ ኣብዚ ምስማዕ ይክኣል ። No media source currently available


ኮሚሽን ሰብኣዊ መሰላት ኢትዮጵያ ኣተሓሕዛ እሱራት ክልል ኦሮምያ ከምዘተሓሳስቦ ገሊጹ

ኣብ ክልል ኦሮሚያ ሕጊ ንምኽባር ዝውሰድ ስጉምቲ ሕጊ ዝተኸተለ ክኸውን ኣለዎ ክብል ናይ ኢትዮጵያ ኮሚሽን ሰብኣዊ መሰላት ጸዊዑ ። ኮሚሽን ሰብኣዊ መሰላት ኢትዮጵያ ኣብ ኦሮሚያ ኣብ ዝርከቡ 21 ኣብያተ ማእሰርቲ ናይ እሱራት ኣተሓሕዛ ብዝምልከት ንሰለስተ ኣዋርሕ ክትትል ገይረ ኢሉ ኣብ ዘውፅኦ መግለፂ ኣተሓሕዛ ሰብኣዊ መሰላት እሱራት ከምዘተሓሳሰቦ ሓቢሩ። እቲ ኮሚሽን ትማሊ ኣብ ዘውፅኦ መግለፂ ብፍላይ ቕትለት ሃጫሉ ሁንዴሳ ስዒቡ ኣብ ትሕቲ ቐይዲ ዝኣተው ተጠርጠርቲ ሓዊሱ ዝተታሓዙ ሰባት በዝሒ ዘለዎም እሱራት ዝርከቡሎም ኣብያተ ማእሰርቲ ተደጋጋሚ ጥርዓናት ዝቕርቡ እዮም ኢሉ። ኮሚሽን ሰብኣዊ መሰላት ኣብ 21 ዝተመረፁ ኣብያተ ማእሰርቲ ምስ እሱራትን ሓለፍቲ ናይቶም ኣብያተ ማእሰርትን ምዝርራቡን ንዝምልከቶም ኣካላት መንግስቲ እቲ ክልል ብምፍላጥ መልሲ ክወሃቦም ምሕታቱን ገሊፁ ኣሎ።ኣብ ቤት ማእሰርቲ ዝርከቡ ሰባት ኣተሓሕዛ ኣዚዩ ዘተሓሳስብን ቕልጡፍ ምላሽ ዘድልዮን እዩ እውን ኢሉ ኣሎ። ካብ ሰበስልጣን ክልል ኦሮሚያ መልሲ ንምርካብ ዝተገብረ ፃዕሪ ኣይሰለጠን ።


ሃገራዊ ምርጫ ቦርድ ኢትዮጵያ ምዝገባ መረጽቲ ኣብ ገለ ክልላትን ክልተ ምምሕዳር ከተማታትን ምንውሑ ገሊጹ

ሃገራዊ ቦርድ ምርጫ ኢትዮጵያ ንምዝገባ መረፅቲ መብዛሕቲኦም ክልላትን ክልተ ናይ ከተማ ምምሕዳራትን ኣናዊሑ። ቦርድ ምርጫ ግጭት ኣብ ዝነበሮም ዝተፈላለዩ ከባቢታት እታ ሃገር ብናይቶም ከባቢታት ሓይልታት ፀጥታ እናተሓገዘ ሎሚ ዓርቢ ምዝገባ ከምዝጀመረ ኣፍሊጡ ኣሎ። ብመሰረት ቅድሚ ሰለስተ መዓልታት ዝወፀ ኣሃዝ ኣብ ሻድሻይ ሃገራዊ ምርጫ ድምፂ ንምሃብ ትፅቢት ካብ ዝግበረሎም 40 ሚሊዮን መረፅቲ እቶም 28.7 ሚሊዮን ምምዝጋቦም ወግዓዊ ኮይኑ ኣሎ። ቦርድ ምርጫ ሎሚ ዓርቢ ኣብ ዘውፅኦ መግለፂ ካብ ክልላት ዓፋርን ሶማሌን ወፃኢ ምዝገባ መረፅቲ ኣብ ሸውዓተ ክልላትን ክልተ ከተማታት ሎሚ ክዛዘም እንተነበሮ'ውን ምዝገባ ይካየደሎም ዝነበሩ ሃገራዊ ሃገራዊ በዓላት ብምዃኖምን ኣብ ገለ ቦታታት ናይ ምዝገባ እዋን ክዛዘም ክብል ከሎ ናይ መረፅቲ ጣቢያታት ከተእናግድሉ ካብዝኽእሉ ንላዕሊ ብርክት ዝበሉ መረፅቲ ብምምፅኦምን ናይ ምዝገባ ግዜ ብሓደ ሰሙን ተናዊሑ ኣሎ። ቅድሚ ሎሚ እውን ምዝገባ መረፅቲ ን15 መዓልታት ተናዊሑ ነይሩ ይብል።


ቃለ መጠይቕ ንዝኽሪ ጋዜጠኛታት ሚልክያስ ምሕረትኣብን ኣሮን ብርሃነን

ኣብ ኤርትራ አብቲ ድሕሪ ነፃነት ዝነበረ እዋን ኣብ ምዕንባብ ካብ ዝነበራ ናይ ብሕቲ ጋዜጣታት ጋዜጣ ቀስተ ደመናን ጋዜጣ ሰቲትን መስረቲ ን ጋዜጠኛታትን ዝነበሩ ሚልኪያስ ምሕረታኣብን ኣሮን ብርሃነን ካብዛ ዓለም ብሞት ተፈልዮም ኣለዉ። እተን ጋዜጣታት ኣብ 2001 ዓ.ም አብ ዝተዓፀዋሉን ጋዜጠኛታት ኣብ ዝተኣስሩሉን እዋን ካብ ሃገር ሃዲሞም ብስደት ሚልኪያስ ኣብ ኣሜሪካ ኣሮን ድማ ኣብ ካናዳ ክነብሩ ድሕሪ ምፅናሕ ሚልኪያስ ኣብ ዝሓለፈ መወዳእታ ወርሒ መጋቢት ኣሮን ብርሃነ ኸኣ ኣብዚ ሰሙን እዚ ብምኽንያት ሕማም ዓሪፎም ኣለዉ ። ንሚልኪያስ ምሕረታኣብን ኣሮን ብርሃነን ብቀረባ ዝፈልጡዎም ክልተ ኣጋይሽ ብዛዕብኦም ከምዚ ይብሉ: ምሉእ ትሕዝቶ ኣብዚ ምስማዕ ይክኣል:: No media source currently available  ።


ዶ/ር ኣብርሃም በላይ ዋና ፈጻሚ ስራሕ ግዝያዊ ምምሕዳር ክልል ትግራይ ብምዃን ተሸይሞም

ዶክተር ኣብርሃም በላይ ዋና ፈፃሚ ስራሕ ግዝያዊ ምምሕዳር ክልል ትግራይ ብምዃን ተሸይሞም:: ምሉእ ትሕዝቶ ኣብዚ ምስማዕ ይክኣል:: No media source currently available


ፓርላማ ኢትዮጵያ ህውሓትን 'ሸኔ' ኢሉ ዝጸውዖ ጉጅለ ብግብረሽበራዊያን ክምደቡ ወሲኑ

ፓርላማ ኢትዮጵያ ህዝባዊ ወያነ ሓርነት ትግራይ \ህወሓት\ን "ሸኔ’’ ኢሉ ዝፀውዖ ጉጅለን ንተግባር ግብረ ሽበራ ዝተውሃበ ትርጉም ኣማሊኦም ብምርካቦም ብግብረ ሽበራዊያን ክምደቡ ቤት ምኽሪ ሚኒስትራት ዘቕረቦ ናይ ውሳነ ሓሳብ ኣፅዲቑ። ህወሓትን 'ሸኔ'ን ፈፂሞምዎ ዝተባህሉ ተግባራት ነቲ ትርጉም ምሉእ ብምሉእ የማልኡ እዮም ክብሉ ናይ መንግስቲ ሓጋዚ ተፀዋዒ ምክትል ሚኒስትር ኣምባሳደር መስፍን ቸርነት መብርሂ ምሃቦም እቲ ናይ ፓርላማ መገልፂ ሓቢሩ ኣሎ። ህወሓት ኣብ 2011 ዓ\ም ናይ "ትግራይ ማእኸላይ ወታሃደራዊ ኮማንድ" ክብል ሕጋዊ ዘይኮነ ዝተዓጠቐ ሓይሊ ክውደብ ብኮሚቴ ፈፃሚ ስራሕ ምውሳኑ እውን እቶም ምክትል ሚኒስትር ምጥቓሶም ገሊፁ ኣሎ። ኣብ ዝቐረበ ናይ ውሳነ ሓሳብ ዝዘተየ ፓርላማ ነቲ ውሳነ ምሕላፉ ኣፈ ጉባኤ ቤት ምኽሪ ወከልቲ ህዝቢ ኣቶ ታገሰ ጫፎ ኣረጋጊፆም። ኣብ ውሳነ እቲ ፓርላማ 'ሸኔ' ኢሉ ዝፀውዐ ጉጅለ መንነትን ኣድራሻን ብዝርዝር ስለዘይተገለፀ ርእይቶታት ንምሕዋስ ኣይተኽኣለን።ህወሓት እውን እዚ ፀብፃብ ክሳብ ዝቐረበ ብዛዕባ እዚ ዝሃቦ ምላሽ የለን::


ኣብ ገጠራት ክልል ትግራይ ሰብኣዊ ሓገዝ ዝዕንቅፍ ተጻብኦታት ምህላው ወሃቢ ቃል ዋና ጸሓፊ ሕ/ሃ ገሊጾም

ኣብ ክልል ትግራይ ኩነታት ፀጥታ ዘይግመትን ተለዋዋጣይን ኮይኑ ከምዝቐፀለን ኣብ ገጠራት ትግራይ ንስራሓት ሰብኣዊ ሓገዝ ዝዕንቅፍ ተፃብኦታት ምህላውን ወሃቢ ቃል ዋና ፀሓፊ ሕቡራት ሃገራት ስቴፋን ዱጃሪክ ትማሊ ኣብ ዝሃቡዎ ጋዜጣዊ መግለፂ ሓቢሮም። ኣብ ከተማ መቐለ ተፃቢቦም ካብ መንጎ ዝርከቡ ተመዛበልቲ ብኮቪድ 19 ምትሓዞም ፀብፃብ ከምዝበፅሖምን ናይ ጥዕና ፈተናታት ዋሕዲ ኣገደስቲ መድሓኒታትን ናይ ሕክምና ናውትን ሕጽረት ንናይ ኣምቡላንስ መኻይን ዝኸውን ነዳዲን ከምዘሎ ገሊፆም። ንሶም ወሲኾም ኣብ ክሊ እዞም ብድሆታት ግን መሻርኽቲ ሰብኣዊ ትካላት ኣብ ትግራይ ሓገዝ ንዘድልዮም ሰባት ንምሕጋዝ ምፍታኖም ቀፂሎም ኣለው ኢሎም። ክሳብ 29 ሚያዚያ ኣብ ዘሎ እዋን መንግስትን ፕሮግራም መግቢ ዓለምን ን1.1 ሚሊዮን ሰባት ልዕሊ 19,000 ሜትሪክ ቶን እኽሊ ኣከፋፊሎም ኣለው። ወሃቢ ቃል ስቴፈን ዱጃሪክ ኣብ መላእ እቲ ክልል ዘድሊ ሓገዝ ንምቕራብ ተወሳኺ ሓይሊ ሰብ፣ገንዘብ ከምኡ'ውን ዘይተገደበን ውሑስን ተበፃሕነት ክህልው መሻርኽትና ዝኾኑ ሰራሕተኛታት ሰብኣዊ ሓገዝ የጠንቅቑ ኣለው ኢሎም ።


ትካላት ሰብኣዊ መሰላት ኣብ ክልል ትግራይ ግህሰት ሰብኣዊ መሰላት ይፍጸም ምህላው ገሊጾም

ኣህጉራዊ ኮሚቴ ኣድሕን/ኣይ ሲ ኣር ሲ/ ኣብቲ ሽዱሽተ ኣዋርሕ ዘቑጸረ ግጭት ክልል ትግራይ፥ ኣንስትን ኣዋልድን ሰፊሕ መግሃስን ምዝመዛን የጋጥመን ኣሎ ኢሉ። ብኻልእ ወገን ኣምነስቲ ኢንተርናሽናል ነቲ ኣብ ኢትዮጵያ ክልል ትግራይ ዝርአ ዘሎ ዝበሎ ከቢድ ግህሰት ሰብኣዊ መሰላትን ጥሕሰት ኣህጉራዊ ሕግን ኣብ ምርኣይ መራሕቲ ዓለም ብህጹጽ ክዛረቡን ተወሳኺ ክገብሩን ጸዊዑ። መንግስቲ ኢትዮጵያ ብወገኑ፡ ኣብ ግጭት ክልል ትግራይ ዝኾነ ዓይነት ገበን ዝፈጸመ ኣካል ካብ ሕጊ ከምዘየምልጥ ክገልጽ ጸኒሑ'ሎ። ብተወሳኺ'ውን ምስ ናይ ሕቡራት ሃገራት ኮሚሽን ሰብኣዊ መሰላት ብምትሕብባር መግሃስቲ ተፈጺሙ እንተኾይኑ መርመራታት የካይድ ምህላዉ'ውን ኣፍሊጡ'ዩ። ምሉእ ትሕዝቶ ኣብዚ ምስማዕ ይክኣል ። No media source currently available


ፖሊስ ናብ መንበሪ ዳውድ ኢብሳ ብምእታው ንሓለውቶም ኣብ ትሕቲ ቐይዲ ምእታዎም ተገሊጹ

ፖሊስ ብቕድሚ ትማሊ ሰሉስ ለይቲ ኣዲስ ኣበባ ኣብ ዝርከብ መንበሪ ገዛ ኣቦ መንበር ግንባር ሓርነት ኦሮሞ \ኦነግ\ ኣቶ ዳውድ ኢብሳ ሰይሮም ምእታዎምን ንናይ ሓለውቶም ዕጥቒ ብምፍታሕ ኣብ ትሕቲ ቐይዲ ምእታዎም ላዕለዋይ ኣማኻሪ ኣቶ ዳውድ ኢብሳ ዝኾኑ ዶክተር ሽጉጥ ገለታ ገሊፆም። እቲ ተግባር ዘይሕጋዊ እዩ ክብሉ ዶክተር ሽጉጥ ኮኒኖምዎ። እቲ ፍተሻ ክካየድ ከሎ ኣብቲ መንበሪ ገዛ ምስ ኣቶ ዳውድ ካብ ዝነበሩ ኣርባዕተ መናእሰይ ንሰለስቲኦም ኣብ ትሕቲ ቐይዲ ምእታዎምን: ናይ ቤት ፍርዲ ትእዛዝ ድማ ከምዘየርኣዩዎም ዶክተር ሽጉጥ ገሊፆም። ዶክተር ሽጉጥ ገለታ ካብ 28 መጋቢት 2013 ዓ\ም ጀሚሩ ብመንግስቲ ይኹን ካብ ካልኦት ኣካላት ሕጊ ብወግዒ ዘይተገለፀ ኣብ ናይ ገዛ ማእሰርቲ ከምዝርከቡ ዝዝረብ ኣቶ ዳውድ ኢብሳ ብመንግስቲ ዝተመደቡሎም ሓለውቲ ስለዝተልዓሉን ኣብ ቀረብኦም ኮይኖም ዝሕግዙዎም ዝነበሩ ድማ ብፖሊስ ስለዝተኣሰሩን ከምኡ'ውን ሰባት ካብ ወፃኢ ከይኣትው ስለዝተኸልከሉን ናይ ርክባት መስመራት ስለዝተበተኹ ህይወት ናይቶም ኣቦመንበር ኣብ ሓደ ወዲቑ ኣሎ ኢሎም ። ካብ ፖሊስን ሰበስልጣንን ምላሽ ንምርካብ ዝተገብረ ተኸታታሊ ፃዕሪ ኣይሰለጠን።


ኢትዮጵያ: ንምትራፍ ተዓዘብቲ ምርጫ ሕብረት ኣውሮጳ መልሲ ሂባ

ወሃቢ ቓል ሚንስትሪ ጉዳያት ወጻኢ ኢትዮጵያ ዲና ሙፍቲ፡ "ተዓዛቢ ጉጅለ ሕብረት ኣውሮጳ፣ ናብ ኢትዮጵያ ኣትዩ ንመስርሕ ምርጫ ንክዕዘብ ዘቅረቦም ቅድመ ኩነታት፣ ንሉኣላዊነት ኢትዮጵያ ዝጻረሩ፣ ንነጻነታ ዝደፍሩን ንሰላማ ኣብ ሓደጋ ዘውድቁን እዮም" ኢሉ። ሕብረት ኤወሮጳ ቪሳ ሳት ሒዘ እንተዘይኣተኹ ከምዝበለን ከምዚ ዝዓይነቱ ሕቶ ቀሪቡ ከምዘይፈልጥን ዝገለጸ ኣምባሳደር ዲና፡ "ናትና ቴክኖሎጂ ቴለኮምኒኬሽን ዘይቆጻጸሮ መሳርሒ ሒዝና ክንኣትው ኢና ማለት፣ ከማሓድረኩም ማለት እዩ- ካልእ ምስጢር የብሉን- ዕላምኡ’ውን ንጹር ኣይኮነን ድሕሪ ምባል ምርጫ ንምዕዛብ እንተኾይኑ፣ ጸጥታ ውሑስ እዩ፣ ምጉዕዓዝ ይካኣል እዩ። ቴለኮሚኒከሽን ኣሎ። ንዑ ተዓዘቡ ተባሂሎም እዮም" ኢሉ። ንሱ ወሲኹ "ኣብ አውሮጳን ካልኦት ሃገራትን ዘይተራእየ፡ ንውጽኢት ምርጫ ኣብ ምፍላጥ ዝምልከት`ውን ጣልቃ ናይ ምትእትታው ድልየት ከምዝተንጸባረቀ ጠቒሱ`ሎ። ምሉእ ትሕዝቶ ኣብዚ ምስማዕ ይክኣል። No media source currently available


ዑደት ፕረዚደንት ኢሳያስ ፈወርቂ ኣብ ሱዳን ብዓይኒ ተንታኒ

ናይ ኤርትራ ፕሬዝዳንት ኢሳያስ ኣፈወርቂ ኣብ ሱዳን የካይድዎ ዘለው ዑደት ካልኣይ ማዕልቱ ሒዙ ኣሎ።ፕሬዝዳንት ኢሳያስ ኣፈወርቅን ናይ ሱዳን ፕሬዝዳንት ልኡላዊ ቤት ምኽሪ ጀነራል ዓብደልፈታሕ ቡህራንን ኣብ ክልትኣዊ ምትሕብባር ከምዝተዘራረቡ ሰበስልጣን ሱዳን ገሊፆም ኣለው። ትማሊ ሶኑይ ናብ ሱዳን ዝገሹ ናይ ኤርትራ ፕሬዝዳንት ኢሳያስ ኣፈወርቂ ምስ መራሕቲ ሱዳን ተዘራሪቦም ኣለው።እቲ ዑደት ኣብ መንጎ ሱዳንን ኢትዮጵያን ናይ ዶብ ምስሕሓብ ኣብዝተፈጠረሉን ኤርትራ ኣብ ክልል ትግራይ ንዝተፈጠረ ግጭት ንኢትዮጵያ ብምሕጋዛ ኣብ እትንቀፈሉን ዘላ እዋን እዩ። ሓደ ምኽኒያት ናይ ፕሬዝዳንት ኢሳያስ ናይ ሱዳን ዑደት ከም ንእሽተይ ሃገር ካብ መንጎ ሱዳንን ኢትዮጵያን ንሓንቲአን ምምራፅ ስለዘይትደሊ ክኸውን ይኽእሉ ይብሉ ኣብ ኒው ዮርክ ዝርከብ ሎንግ ኣይላንድ ዩኒቨርስቲ መምህር ቢስነስ ባክሪ ኤልመድኒ።ምስ ክልትኤን ዓበይቲ ሃገራት ፅቡቕ ርክብ ክህልዎ ይደልዩ እዮም ይብሉ ወሲኾም። ካብዚ ልዕል ብዝበለ ኣብ ዶባት ይኸውን ምስ ዘሎን ኣብ ዓብይ ግድብ ህዳሴ ዘሎ ኣፈላላያትን ሓዊሱ ኣብ ፖለቲካዊን ዞባውን ዛዕባታትን ንምዝርራብ ምኽኒያት ናይቲ ዑደት ክኸውን ይኽእል ኢሎም ባክሪ ። ‘’ኢሳያስ ኩሉ ሻዕ ኣብ ናይቲ ዞባ ፖለቲካዊ ኩነታት ንርእሶም ከመይ ከምዘቐምጡ ዝፈልጡ ሰብ እዮም’’ ይብሉ። ቀንዲ ዕላማ ናይቲ መገሻ ምኽኒያት ተሓቲቶ ‘’ከምዝመስለኒ ምናልባሽ ክልተ ነገራት ምርኣይ ይክኣል ። በቲ ሓደ ወገን ኢሳያስ ብዝተፈላለይ ምኽኒያታት ካብ ኢትዮጵያን ሱዳንን ንሓንቲአን ክመርፁ ኣብ ዝኽእልሉ ኩነታት ክኾኑ ድልየት የብሎምን።ሱዳን ዘይተረጋግአት ሃገር እያ።ሱዳን ንርእሳ ንናይ ኤርትራ ዘይምርግጋእ ዓባይ ምኽኒያት ክትኸውን ትኽእል።ብተመሳሳሊ ድማ ኢሳያስ ንኢትዮጵያ ቀሊል ብዘይኮነ መንገዲ ኣብ ኢትዮጵያ ዘሎ ግጭት ንምፍታሕ ዝንቀሳቐስሉ ኩነታት ኣሎ።ሰልዝኾነ ኢሳያስ ብሓቂ ምስ ኢትዮጵያ ሰላም ንምምፃእ ዘኽኣሎም ርክብ ብምዕቃብ ዝተሓሰበሉ ፀዋታ ንምፅዋት ይፍትኑ ኣለው ኢለ እየ ዝግምት’’ ኢሎም:: ናይ ኤርትራ ፕሬዝዳንት ናብ ሱዳን ዝገሽሉ ኣብ ኢትዮጵያ ግጭት ኣብ ዘለሉን ኤርትራ ድማ ኣብቲ ግጭት ተሳታፊት እያ ዝብል ክሲ ኣብዝቐረበሉ እዋንን እዩ።ኣብ መንጎ ሱዳንን ኢትዮጵያን ናይ መሬት ምስሕሓብ ኣብዝተፈትጠረ እዋን ስለዝኾነ ኣብ መንጎ ክልቲአን ሃገራት ዝተፈጥረ ምስሕሓብ ንምሽምጋል ገለ ታራ ክፃወቱ እንተኾይኖም ዝተሓተቱ እዞም ተንታኒ ከምዚ ኢሎም። ‘’እጠራጠር እየ።ኣነ ከምዝመስለኒ ኣብዚ ሕዚ እዋን ኣብ መንጎ ሱዳንን ኢትዮጵያን ዘለው ጉዳያት ብዙሕ መልክዓት ዘለዎን ዝተሓላለኸን እዩ።ኤርትራ ድማ ከም ሃገር ስትራተጂያ ሓይሊ ይኹን ወይ ረብሓ\ለቨረጅ\ የብላን።ኤርትራ ንእሽተይ ሃገር እያ።ሓቂ እዩ ኣብቶም ዝሓለፉ ሒደት ዓመታት ብኣንፃራዊ ኩነታት ዝተረጋግአት እያ ነይራ፤ብዙሕ እትህቦ ነገር ግን የለን።ስለዚ ኢሳያስ ብትኽክል ንምፍፃም ዝፍትኑ ዘለው እዚ ይመስለኒ።ምስ ኣብይ ከም ዝቡቕ መሓዛን ስትራተጂያዊ መሻርኽቲን ገይሮም ንምቕማጥ እዮም ዝፍትኑ ዘለው።ዝበዝሕ መሪሕነት ኤርትራ ዕድመ ንእስነቶም ኣብ ሱዳን ስለዘሕለፉ ጥቡቕ ባህላዊ ምትእስሳር ከምዘለዎ ሰብ ብባህሊ ኣፀቢቖም ይፈልጡ እዮም’’ ኢሎም ባክሪ ። ፕሬዝዳንት ኢሳያስ ኣፈወርቂ ምስ ናይታ ሃገር ፕሬዝዳንት ልኡላዊ ቤት ምኽሪ ዓብደል ፋታሕ ኣል ቡርሓን፣ምስ ቀዳማይ ምንስቴት ዓብደላህ ሓምዶክ ተራኺቦም ኣብ ክልትኣዊ ዛዕባታት ዘቲዮም ኣለው ብመሰረት ፀብፃብ መንግስታዊ መርበብ ሓበሬታ ኤርትራ ሻባይት።ሎማዕንቲ ድማ ምስ ናይ ሱዳን ምንስቴር ወፃኢ ዶክተር መሪየም ኣል ሳዲቅ ብምርኻብ ኣብ ዲፕሎማሲያዊ ፕሮግራማትን ንረብሓ ኽልቲአን ሃገራት ዝምልከቱ ዞባዊ ዛዕባታትን ምዝርራቦም ምንስቴር ምንስትሪ ሓበሬታ ኤርትራ ኣቶ የማነ ገብረመስቀል ኣብ ዝዘርግሕዎ ናይ ቲዊተር መልእኽቲ ገሊፆም። ምሉእ ትሕዝቶ ኣብዚ ምስማዕ ይክኣል :: No media source currently available


ቃለ መጠይቕ ምስ ኣምባ.ኣሜሪካ ኣብ ኢትዮጵያ ነበር ደቪድ ሺን

ፍሉይ ልኡኽ ኣሜሪካ ንቀርኒ ኣፍሪቃ ጀፍሪ ፈልትማን፥ ኣብ ግብጺ:ኤርትራ: ኢትዮጵያን ሱዳንን ዑደት ንምግባር ሎሚ ሰሉስ ናብቲ ዞባ ተበጊሱ'ሎ። እቲ ፍሉይ ልኡኽ ብፍላይ ኣብ ክልል ትግራይ ብዛዕባ ዘሎ ቅልውላው ዝዝቲ ክኸውን ከሎ፡ ምስ ሰበ-ስልጣን ኤርትራ ኢትዮጵያን ብዛዕባቲ ቅልውላው ዝዘራረብ ምዃኑ'ውን ተሓቢሩ'ሎ። No media source currently available  ወኪል ድምጺ ኣሜሪካ ኒክ ቺንግ ፥ ኣብ ኢትዮጵያ ኣምባሳደር ኣመሪካ ንዝነበረ ደቪድ ሺን፡ ብዛዕባ ዑደት'ቲ ፍሉይ ልኡኽ ርእይትኡ ክህብ ሓቲታቶ አላ: ምሉእ ትሕዝቶ ኣብዚ ምስማዕ ይክኣል ። No media source currently available